ތުޅާދޫ ސްކޫލްގެ ދަރިވަރުންނަށް ގޮތްތަކެއް ވަމުން އަންނަތާ އަހަރުތަކެއްވެއްޖެ! އެމައްސަލަ ބަލަން އެޑިއުކޭޝަންގެ ޓީމެއް މިހާރު އެރަށުގައި ހަރަކާތްތެރި ވަނީ!\nބ. ތުޅާދޫ ސްކޫލްގެ ދަރިވަރުންތަކަކަށް އާދަޔާ ޚިލާފު ގޮތްތަކެއްވެ، ބައެއް ދަރިވަރުން ހެނެތިގެން ވެއްޓޭ މައްސަލައެއް ފެންމަތިވެއްޖެއެވެ. އެނގިފައިވާ ގޮތުގައި ބައެއް ބަލެނިވެރިންވަނީ މިކަމާއި ކަންބޮޑުވުން ފާޅުކޮށް، މިދިޔަ ބުރާސްފަތި ދުވަހު ނިކުމެ، އެސްކޫލް ބަންދުވެސް ކޮށްފައެވެ.\nތުޅާދޫގެ ބައެއް ބެލެނިވެރިން ބުނެފައިވާ ގޮތުގައި މިހާދިސާއަކީ ސްކޫލްގައި އިން ނިކަގަހެއްގެ ސަބަބުން ދަރިވަރުންނަށް ޖެހެމުން އަންނަ ކަމެކެވެ. އަދި އެއީ "ސިހުރު ހަދާފަ" ހުރި ގަހެއްކަމުގައި ވެސް ބައެއް ބެލެނިވެރިން ބުނެފައިވާއިރު، އަނެއް ބަޔަކު ބުނެފައިވަނީ އެއީ ސިހުރުގެ ކަމެއް ނޫން ކަމަށާއި އެގަހަކީ ނާމާން ގަހަކަށްވުމުން، ވަމުން އަންނަ ގޮތްތަކެއް ކަމަށެވެ.\nމިކަމާއި ބެހޭގޮތުން ބ.ތުޅާދޫ ކައުންސިލާރ މުޙައްމަދު ތައުރީފް "މިއަދުނޫހަށް" މައުލޫމާތު ދެއްވަމުން ވިދާޅުވެފައިވަނީ، ނިކަގަސް ކަނޑާލުމަށް މީގެ ހަފްތާއެއް ދެ ހަފްތާއެއްހާ ދުވަސް ކުރިން ވެސް ބައެއް ބެލެނިވެރިން ސްކޫލްގައި އެދިފައިވާ ކަމަށެވެ. އަދި އެކަމާއި ގުޅިގެން ޕެޓިޝަނެއް ހުށަހެޅި ކަމަށް ވެސް ތައުރީފް ވިދާޅުވިއެވެ.\n"މިއީ ވަރަށް ކުރިއްސުރެވެސް ވަމުން އަންނަ ކަމެއް އަސްލުގަ. މިހާރު އެގޮތަށް ސްކޫލްގެ ބައެއް ދަރިވަރުންނަށް ގޮތްތަކެއް ވަމުން އަންނަތާ 20 އަކަށް އަހަރު ވެދާނެ. ކުދިންތަކެއް ހަމަ ބޮލަށް އެނބުރުން އަރައިގެން ވެއްޓެނީ. ގިނައިން މިހާދިސާ ދިމާވަނީ އަންހެން ދަރިވަރުންނަށް" ކައުންސިލަރ ވިދާޅުވެފައިވެއެވެ.\nމީގެއިތުރުން ތައުރީފް ވިދާޅުވީ މިމައްސަލަ ދިމާވަމުން އަންނަނީ މަތީ ގްރޭޑްތަކުގެ ދަރިވަރުންނަށް ކަމަށާއި އޭގެތެރޭގައި ގްރޭޑް 7،8،9 އަދި 10 ވެސް ހިމެނޭ ކަމަށް ވެސް ވިދާޅުވިއެވެ. މީގެއިތުރުން ބޮލަށް އެނބުރުން އަރައިގެން ވެއްޓޭ 12 ވަރަކަށް ކުދިން ތިބި ކަމަށާއި އެފަދަ ކަމެއް ނުވެތިބީ މަދު ދަރިވަރަކަށް ކަމަށް ވެސް ތައުރީފް ވިދާޅުވިއެވެ.\nތުޅާދޫ ސްކޫލްގެ ބައެއް ދަރިވަރުންނަށް އާދަޔާ ޚިލާފު ގޮތްތަކެއް ވަމުން އަންނަ މައްސަލައިގައި ޓީޗަރުން އަޅާނުލިކަމަށް ބުނެ ބެލެނިވެރިން ނިކުމެ އެސްކޫލް ތަޅުއެޅުވި މައްސަލައާއި، އެސްކޫލްގައި ވަމުން އަންނަ ކަންކަން ގާތުން ބެލުމަށް މިނިސްޓްރީ އޮފް އެޑިއުކޭޝަންގެ ޓީމެއް ވަނީ މިއަދު އެރަށަށް ގޮސް ހަރަކާތްތެރިވާން ފަށާފައެވެ.\nޕާކިސްތާނުން 69 ލެޕްޓޮޕް ހަދިޔާކޮށްފި\nރާއްޖޭގައި އެކުލަވާލެވުނު މިނަމާޓާ އިނިޝިއަލް އެސެސްމަންޓްގެ ހޯދުންތައް ހިއްސާކުރުމަށް ބައްދަލުވުމެއް ބާއްވައިފި\nމިސްރުގެ ބައިނަލް އަގުވާމީ ޤުރުއާން މުބާރާތުގައި ބައިވެރިވުމުގެ ފުރުސަތު ހުޅުވާލައިފި\nކުރީގެ ސަރުކާރުން 16 މިލިއަން ރުފިޔާގެ ސްޓީލް ޖަލެއް ރާއްޖެ ގެނައި މައްސަލައެއް ބަލަނީ!\nފެނުމުން މަޙްރޫމްވެފައިވާ ކުދިންނަށް ޤުރްއާން ކިޔަވަން ދަސްކޮށްދީފި


އެމީހުން ވެސް ގަބޫލެއް ނުކުރޭ! | Landhooinfo\nއެމީހުން ވެސް ގަބޫލެއް ނުކުރޭ!\nޙަސަން އިބްރާހިމް6އަހަރު ކުރިން\t1 ޚިޔާލު\nޑޯންޓް ސޮޑިމައިޒް ޖެރޫސަލަމް” ( ޖެރޫސަލަމް ސަދޫމް ވަންތަ ނުކުރޭ!)\nމިޒަމާނުގެ ނަސާރާއިން މިއުޅޭ ދީނަކީ އީސާ ޢަލައިހިއް ސަލާމް ފަތުރުއްވަން މަސައްކަތް ކުރެއްވި ދީން( އިސްލާމްދީން) ހަވާ ނަފުސާ އެއްގޮތަށް ބަދަލުކުރަމުން ، ބަދަލުކުރަމުން ގޮސް މުޅިން ފަސާދަކޮށްގެން އުފެދިފައިވާ އަމިއްލަ ގޮތްތަކެކެވެ. މިކަމާ ދެބަސްވާނެ އިސްލާމަކު ނޫޅޭނެއެވެ.\nޢީސާ ޢަލައިހިއްސަލާމަށް ބާވާ ލެއްވި އިންޖީލު ބަދަލުކޮށް، ދީނުގައި ހަރާމް ކަންތައްތައް ހުއްދަކުރިތާ އެތައް ގަރުނެއް ވެ ދިޔައިރު ވެސް އެކަންތަކަކީ ހުތުރު ކަންތައްތައް ކަން ހަމަ ނަޞާރާއިން ވެސް ދިޔައީ ގަބޫލުކުރަމުންނެވެ.\nމީގެ ފަންސާހަކަށް ފަސް ދޮޅަހަކަށް އަހަރު ކުރިން ވެސް ކައިވެންޏާ ނުލައި ކުދިން ހޯދުމަކީ ހަމަ ވަރަށް ހުތުރުކަމެއް ކަމަށް ނަޞާރާއިންގެ މަދު މީހަކު ނޫނީ ގަބޫލުކުރާކަމަށް ތާރީހު ހެކިދެއެވެ.\nއެކަން މިހާރު ވަނީ ބަދަލުވެފައެވެ. ޔޫރަޕްގެ ގިނަ ގައުމުތަކުގައި މިހާރު އެކަން މައްސަލައަކަށް ނުވެޔޯލައެވެ. ހިލޭމީހުންގެ މެދުގައި އައުރަ ކަޝްފު ވުމަކީ ހުތުރު ކަމެއްގެ ގޮތުގައި އޮތް އޮތުން ނަޞާރާއިންގެ މެދުގައި ވަނީ ނެތި ގޮސްފައެވެ.\nއެއްޖިއްސުން ގުޅުން ހިންގުން ވެސް އެފެންވަރަށް ގެންދިއުމަށް މެދު ނުކެނޑި އެމީހުންގެ ބައެއް މީހުން ދަނީ މަސައްކަތް ކުރަމުންނެވެ. ހަމަ އެހާ ގިނަ ބަޔަކު އެކަމާ ދެކޮޅަށް ވެސް އަޑު އުފުލަމުން ދެއެވެ. ” ޑޯންޓް ސޮޑިމައިޒް ޖެރޫސަލަމް” ( ޖެރޫސަލަމް ސަދޫމް ވަންތަ ނުކުރޭ!) އެއްޖިއްސުން ގުޅުން ހިންގުމާ ދެކޮޅަށް ފަލަސްތީނުގެ ނަޞާރާއިންނާއި ޔަހޫދީން ކުރި މުޒާހަރާއެއްގައި ގެންގުޅުނު ބޯޑެއްގައި ލިޔެފައި އޮއްވާ ފޮޓޯއަކުން ދުށީމެވެ. ބާރުގަދަ ސިޔާސީ މީހުންނާއި މުއްސަނދި ވިޔަފާރިވެރިންގެ ނުފޫޒުން ބައެއް ގައުމުތަކުގައި އެކަން އެއީ ގާނޫނީ ގޮތުން ހުއްދަ ކަމަށް ހެދިތާ އަހަރުތަކެއް ވެއްޖެއެވެ.\nނުވިތާކަށް އެ ހުތުރު ކަންތަކަކީ އެކަން ކުރަން ބޭނުންވާ މީހުންގެ ހައްގެއް ކަމަށް ބުނެ، އދ. އާއި ދުނިޔެއަށް އަތް ގަދަ ކުރުމަށް ހުޅަނގާއި އެމެރިކާއިން ހަދާފައިވާ ޖަމާއަތްތަކުން ދަނީ ވަކާލާތު ކުރަމުންނެވެ.\nއެމީހުން އުޅެނީ ކޮން ހާލެއްގައިތޯ ބަލައި އެކަމާ ބެހޭ ރިޕޯޓްތައް ދަނީ ކޮންމެ އަހަރަކު ނެރެމުންނެވެ.\nއެއީ ހައިރާން ވާން ޖެހޭ ކަމެއް ނޫނެވެ. އެމީހުންނަކީ މާއްދިއްޔަތަށް އަޅުވެތި ވެފައިވާ ބައެކެވެ. އެމީހުންގެ މަސައްކަތަކީ ޖަނަވާރުން އުޅޭ އުސޫލުން އެމީހަކު ބޭނުން ކަމެއް ކޮށްގެން އެމީހަކު އުޅޭ އުސޫލު ދުނިޔޭގައި ފަތުރާށެވެ.\nހިތުގައި އުދާސްތަކާއި ސުވާލުތަކާ އެކު މިވާހަކަ މިހެން ދައްކަން މިޖެހެނީ އިސްލާމުން ކަމަށް ބުނާ މީހުން އެމީހުންގެ މަސައްކަތަށް އެއްބާރުލާތަން ފެނުމުންނެވެ.\nސުވާލުތައް އުފެދިފައިވާ މަޒްހަބެއް ކަމަށްވާ ޝިޔައީންގެ އަޣުލަބިއްޔަތު އޮންނަ، އެމީހުންގެ ވެރިކަމެއް ވެސް އޮތް، އީރާނަކީ ހުޅަނގުން ނަފުރަތު ކުރާ ގައުމެކެވެ.\nނިއުކްލިއަ ހަތިޔާރު ހަދަނިއްޔޭ އިންސާނީ ހައްގުތައް ނަގާލަނިއްޔޭ ، މިފަދަ ކޮންމެވެސް ބަހަނާއެއްގައި އދ.ގެ ކޮންމެވެސް މަންދޫބެއް އަބަދުވެސް އީރާނަށް ހުންނަނީ ފޮނުވާފައެވެ.\nއެކަން އެހެން ހިނގަމުންދާތާ އަހަރުތަކެއް ފަހުން އެފަދަ މަގާމަކަށް މިއައީ ދިވެއްސެކެވެ. އެދުވަހު ކޮންމެވެސް ވަރަކަށް ހިތްހަމަވެސް ޖެހުނެވެ. އދ. ގެ ހަގީގީ ވެރިޔާކަމަށްވާ އެމެރިކާ ބޭނުންވާހާ ގޮތަކަށް އޭނާ ރިޕޯޓްތައް ނުނެރޭނެ ކަމަށް އުއްމީދުކުރެވުނީމައެވެ.\nއޭނާގެ ފުރަތަމަ ރިޕޯޓް މިދާކަށް ދުވަހު ވަނީ އދ.ގެ ހިއުމަން ރައިޓް ކައުންސިލަށް ހުށައަޅާފައެވެ.\nކަމަކު ދާކަށް ނެތެވެ. އިންސާނުންގެ ފިތުރަތާ ވެސް ހިލާފު ، ނަސާރާއިންގެ ނަގާ ކިޔާ ގައުމުތަކުގައި ވެސް އަދިވެސް ހުތުރު ކަމެއް ކަމަށް މީހުން ގަބޫލު ކުރާ އެއްޖިއްސުން ގުޅުން ހިންގައިގެން އަދަބު ދިން މީހުންގެ އަދަދުތައް ވެސް ރިޕޯޓްގައި ވަނީ ހިމަނާފައެވެ. އަދި އެމީހުންނަށް އަދަބު ދިނުން އެއީ އެމީހުންގެ އިންސާނީ ހައްގަށް އަރައިގަތުމެއް ކަމަށް ވަނީ ސިފަކޮށްފައެވެ.\nރުޅި އަރާފައި ހުއްޓާ މިއަދު ކިޔާލި ހަބަރެއްގައި އޮތީ ނަޞާރާއިންގެ އަޣުލަބިއްޔަތު އޮންނަ އެންމެ ބާރުގަދަ އެއް ގައުމު ކަމަށްވާ އިނގިރޭސިވިލާތުގައި އެއްޖިއްސުން ގުޅުން ހިންގާ މީހުންނަށް ހަމަ ހަމަކަން ހޯދަދޭން ކުރި މަސައްކަތެއްގެ ތެރެއިން ވެސް އެ ހަމަ ހަމަކަން ނުދިން ވާހަކައެވެ.\nއެބާވަތުގެ މީހުންނަށް ހަމަހަމަކަން ހޯދައި ދިނުމަށް ގޮވާ ގޮވެލިތައް ގިނަވެގެން އެކަން ހޯދަދޭން އިނގިރޭސި ބޮޑުވަޒީރު ޑޭވިޑް ކެމެރަން މަސައްކަތްތަކެއް ކުރިއްޔޯލައެވެ. އެކަމުގެ ތެރޭގައި އެމީހުންނަށް ކައިވެނި ކުރެވޭ ގޮތަށް ގާނޫނެއް ވެސް ފާސްކުރީއެވެ.\nނަމަވެސް މިއަދު އޮތް ހަބަރުގައި އޮތީ އެގޮތަށް އެކަން ގާނޫނީ ގޮތުން ހުއްދަ ކުރިޔަސް، އެމީހުންގެ ދީނީ އެންމެ މުގައްދަސް ތަން ކަމަށްވާ ޗާޗްތަކުގައި އެފަދަ ކައިވެނި ކުރަން ހުއްދަދޭން އެތާނގެ ޕާލަމެންޓު މެމްބަރުން އެއްބަސްނުވި ވާހަކައެވެ.\nއިނގިރޭސި ހޯމް އޮފީހުން ނެރުނު ބަޔާނެއްގައި ވަނީ ” ދީނީ ހަފުލާއެއްގައި، ދީނީ ތަނެއްގައި ކައިވެނި ބޭއްވޭނީ ހަމަ އެކަނި ފިރިހެނަކާ އަންހެނަކާ ދެމެދު ކުރާ ކައިވެނިތައް” ކަމަށެވެ.\nމިކަމުން އެނގޭ އެއްޗަކީ އެ ހުތުރު ކަންތަކަކީ އެމީހުން ވެސް އަދިވެސް ގަބޫލު ނުކުރާ ކަމެއް ކަމެވެ. ދެން އެއީ އިންސާނީ ހައްގަކަށް ހަދައިގެން އިސްލާމަކު ކަމަށް ބުނާ މީހަކު އުޅުނީމާ މީހަކު އަޅެ މޮޔައެއް ނުވާނެ ހެއްޔެވެ؟\nލިޔުނީ: ޙަސަން އިބްރާހިމް\nމިލިޔުމުގައި ވަނީ މުޅިންވެސް ހަމަ ތެދުޙަޤީޤަތެވެ. ޑރ.ޝަހީދުމެން ކަހަލަ ދިވެހި ބޭފުޅަކު އެކަމެއް ކުރުމުން މުޅި އެންމެހައި ދިވެހިންނަށް ރައްދުވެގެންދާ ވިޔާނުދާބަދު ބަސްތައް މިހާރުމިވަނީ އަހަރެމެން ހުރިހާދިވެހިންނަށް ރައްދުވެ މުޅިދުނިޔޭގެ ކުރިމަގައި ދިވެހިންގެ އަގުވެއްޓިފައެވެ. ފައިސާއަށް ހެއްލުނަކަސް މިވަރު ފުކެއް ބޮޑެވެ.\n6 އަހަރު2ދުވަސް ކުރިން\nކަތިވަޅި ހިފައިގެން އަންނަ ކޮންމެ މީހަކީ ކަތިލަން އަންނަ މީހެއް ނޫނެވެ.\nބޮޑު އަބުރަށްޓަކައި ފަރުދާކުރާ ފުރޭތަތައް!\nހުރިހާ ލިޔުންތައް (3)


Zeena ge massala majileehu ge committee in balan fashaifi\nޒީނާގެ މައްސަލަ ކޮމިޓީން ބަލަން ފަށައިފި\nބްރޯޑްކާސްޓިން ކޮމިޝަންގެ މެންބަރު ޒީނާ ޒާހިރު -- ފޮޓޯ: ރައީސް އޮފީސް\nބްރޯޑްކާސްޓިން ކޮމިޝަން (ބްރޯޑްކޮމް) ގެ މެންބަރު ޒީނާ ޒާހިރުގެ މަގާމުގެ މަސްއޫލިއްޔަތު އަދާ ކުރުމުގައި އިހުމާލު ވެފައިވާ މައްސަލަ ދިރާސާ ކުރުމުގެ މަސައްކަތް މަޖިލީހުގެ މިނިވަން މުއައްސަސާތަކުގެ ކޮމިޓީގެ ސަބް ކޮމިޓީއަކުން ބަލަން ފަށައިފި އެވެ.\nނަވާރަވަނަ މަޖިލިސް ފެށިއިރު ބްރޯޑްކޮމްގައި ތިއްބެވި ވަކިވަކި މެންބަރުންގެ މައްސަލަތައް މިނިވަން މުއައްސަސާތަކުގެ ކޮމިޓީން ބަލަން ފެށި އެވެ. އެކަމަށް ސަބް ކޮމިޓީއެއް ވެސް ނެގި އެވެ. އެ ކޮމިޓީގައި ތިއްބަވަނީ ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގާއި، ގަމު ދާއިރާގެ މެންބަރު މުހައްމަދު ވިސާމާއި، ވިލިމާލެ ދާއިރާގެ މެންބަރު އަހުމަދު އުޝާމާއި، ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ.\nސަބް ކޮމިޓީން ބްރޯޑްކޮމްގެ ވަކިވަކި މެންބަރުންގެ މައްސަލަތައް ބަލަން ފެށުމާއެކު އޭރު ކޮމިޝަންގައި ތިއްބެވި އިސްމާއީލް ސޮފްވާން އާއި ހަސަން ނަބާހް ކޮމިޝަނުން އިސްތިއުފާ ދެއްވި އެވެ. ބްރޯޑްކޮމްގެ އޭރު ރައީސް މުހައްމަދު ޝަހީބް ވަކި ކުރަން ތަޅުމަށް ފޮނުވުމާއެކު އޭނާ ވެސް އިސްތިއުފާ ދެއްވީ އެވެ. ފާތުމަތު ޒައިނާ ވަކިކުރަން މަޖިލީހުގެ ތަޅުމުން ފާސްކުރީ އެވެ.\nދުވަސްތަކަކަށް ފަހު މިއަދު އެ ސަބް ކޮމިޓީގެ ބައްދަލުވުމެއް ބޭއްވި އެވެ. އެ ބައްދަލުވުމުގެ އެޖެންޑާގައި ވަނީ ކޮމިޓީން ބަލަން ފެށި މައްސަލަތަކުގައި ހިމެނޭ ބްރޯޑްކޮމްގެ މެންބަރު ޒީނާ ޒާހިރުގެ މައްސަލަ ދިރާސާ ކުރުމެވެ. ކުރިން ޒީނާ ކޮމިޓީއަށް ހާޒިރު ނުކުރެވުނީ އޭނާ މެޓާނިޓީ ލީވްއެއްގައި ހުރުމުންނެވެ.\nކޮމިޓީގައި އިންނަވާ މެންބަރު ވިސާމު "އަވަސް" އަށް ވިދާޅުވީ، ކުރިން ޒީނާ ހާޒިރު ނުކުރެވިފައިވާތީ މިއަދު ސަބް ކޮމިޓީގެ ބައްދަލުވުމެއް ބާއްވައި އެ މައްސަލަ އެޖެންޑާ ކުރީ ކަމަށެވެ. އަދި ޒީނާ ހާޒިރުވުމަށް، މަޖިލީހުގެ ގަވާއިދުގައި ބުނާ ގޮތުގެ މަތިން ފަސް ދުވަހުގެ ނޯޓިސްއެއް ފޮނުވަން ކޮމިޓީން ނިންމާފައިވާ ކަމަށް ވިސާމް ވިދާޅުވި އެވެ.\n"ކޮމިޓީން ނިންމީ ޒީނާއަށް ޖަވާބުދާރީވުމުގެ ފުރުސަތު ދިނުމުގެ ގޮތުން ގަވާއިދު ބުނާ ގޮތަށް ފަސް ދުވަސް ފަހުން ކޮމިޓީއަށް ހާޒިރުވާން އަންގަން،" ވިސާމް ވިދާޅުވި އެވެ.\nބްރޯޑްކޮމްގެ ވަކިވަކި މެންބަރުންގެ މައްސަލަތަކެއް ސަބް ކޮމިޓީން ބަލަން ފެށިއިރު، އެ މެންބަރުންގެ ތެރެއިން ކޮމިޝަންގައި މިހާރު ތިއްބެވީ ޒީނާގެ އިތުރުން މެންބަރު އައިމިނަތު ސަހާރަތު އިއްޒަތާއި، މެންބަރު އަމްޖަދު ވަހީދެވެ.\nބްރޯޑްކޮމްގެ އެ މެންބަރުންތައް ވަކިކުރަން ކޮމިޓީގެ ގިނަ މެންބަރުން ތާއީދު ކުރެއްވި ނަމަވެސް ހުރިހާ މެންބަރުން އެއް ފަހަރާ ވަކިކުރަން ކޮމިޓީން އޭރު ނުނިންމި ސަބަބަކީ ގާނޫނީ ހުސްކަމަށް ކޮމިޝަން ގޮސްދާނެތީ އެވެ. އެހެންކަމުން އާ މެންބަރުންތަކެއް ކޮމިޝަނަށް ލަމުން ކުރިން ތިބި މެންބަރުންގެ މައްސަލަތައް ބަލަން އޭރު ނިންމީ އެވެ.\nއެގޭ ފަހުން ބްރޯޑްކޮމަށް އައްޔަން ކުރަން ހަތަރު މީހަކަށް މި މަޖިލީހުން ރުހުން ދިނެވެ. އެއީ، ބްރޯކޮމްގެ ރައީސް ކަމުގައި މިހާރު ހުންނެވި މަރިޔަމް ވަހީދާ އާއި، ކޮމިޝަންގެ ނައިބު ރައީސް އަހުމަދު ގައިސް އާއި، މެންބަރު އަލީ ޔޫސުފުގެ އިތުރުން މަޖިލީހުގެ އިއްޔެގެ ޖަލްސާގައި ރުހުން ދިން އައިމިނަތު އަމީނާ އެވެ.\nރައްޔިތުންގެ މަޖިލިސް މޯލްޑިވސް ބްރޯޑްކާސްޓިން ކޮމިޝަން މުހައްމަދު ވިސާމް\nޝިފްލާއަށް މަޖިލީހުން ރުހުން ދީފި\nކޮމިޓީން ނިންމީ ބްރޯޑްކޮމްއަށް ޝިފްލާ އައްޔަނުކުރަން\nބްރޯޑްކޮމްއަށް އަނެއްކާވެސް ޝިފްލާގެ ނަން


އެމްޔޫއޯ ގެ ސިޔާސީ މަގުމަތީ ހަރަކާތްތައް އައްޑޫ ސިޓީގައި. ފޭދޫ ޖަލްސާ އަކީ އެހެން އަތޮޅުތަކާއި ރަށްތަކުގެ ބައިވެރިވުން ފެށިގެން ދިއުމުގެ ރަމްޒެއް – Maldives United Opposition\nއެމްޔޫއޯ ގެ ސިޔާސީ މަގުމަތީ ހަރަކާތްތައް އައްޑޫ ސިޓީގައި. ފޭދޫ ޖަލްސާ އަކީ އެހެން އަތޮޅުތަކާއި ރަށްތަކުގެ ބައިވެރިވުން ފެށިގެން ދިއުމުގެ ރަމްޒެއް\n28 ޖުލައި 2016 އައްޑޫ ސިޓީ – އެމްޔޫއޯ ގެ ސިޔާސީ މަގުމަތީ ހަރަކާތްތައް މާލޭގެ އިތުރުން އައްޑޫ ސިޓީގައިވެސް ފެށިއްޖެއެވެ. 28 ޖުލައި 2016 ވީ ބުރާސްފަތިދުވަހުގެ ރޭ އެމްޑީޕީ ފޭދޫ ހަރުގެ ކުރިމަތީ ބޭއްވިގެން ދިޔަ އެމްޔޫއޯ ޖަލްސާ އަކީ އެހެން އަތޮޅުތަކާއި ރަށްތަކުގެ ބައިވެރިވުން ފެށިގެން ދިއުމުގެ ރަމްޒެއް ކަމުގައި އެމްޔޫއޯ އަށް ތާއީދު ކުރައްވާ އައްޑޫ ސިޓީ ގެ މެމްބަރުން ފާހަގަކުރައްވައެވެ.\nފޭދޫގައި ބޭއްވުނު އެއްވުމުގައި އައްޑޫ ސިޓީގެ މޭޔަރ ޢަބްދުﷲ ޞާދިގާއި ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެމްބަރު ޢަލީ ނިޒާރު ފަދަ އައްޑޫ ސިޓީގެ މުހްތަރަމް އަދި މަގްބޫލް މެމްބަރުން ތަގްރީރު ކުރެއްވިއެވެ. ރާއްޖޭގައި އެތެރެ ފެންނަ، މިނިވަން، އިންޞާފުވެރި، ހިމެނެވޭ އަދި އިތުބާރު ކުރެވޭ އިންތިޚާބެއް ބޭއްވުމުގެ ކުރީން އިންތިގާލީ މަރުހަލާއެއް ގާއިމުކުރުމުގެ މުހިންމުކަމާއި މެދު ރޭގެ ޖަލްސާގައިވެސް ފާހަގަކުރެވިގެން ދިޔައެވެ.\nއަނިޔާވެރިކަމުން މިންޖު ކުރެއްވުމަށާއި ސިޔާސީ ހައްޔަރީންގެ މިނިވަންކަމަށް މާތްﷲ ހަޞްރަތު ގައި ގިނަބަޔަކު ބައިވެރިވެގެން ދުޢާދެންނެވުން އައްޑޫ ސިޓީގެ ހިތަދޫ މަސްޖިދުލް އިކްރާމް އާއި ފޭދޫ ހުކުރު މިސްކިތް ކުރިމަތީ ހުކުރު ނަމާދަށް ފަހު ބޭއްވުމަށް ވެސް ވަނީ އިންތިޒާމް ކުރެވިފައެވެ.\nއައްޑޫސިޓީ ގައި ފެށިގން ކުރިއަށްދާ އެމްޔޫއޯ ގެ ސިޔާސީ މަގުމަތީ ހަރަކާތްތައް މިރޭ ބޭއްވުމަށް ހަމަޖެހިފައި އޮތީ މަރަދޫ ފޭދޫ ބޮޑުމަގުގައި ހުންނަ “ދިވެހި ފެހުން” ކުރިމަތީގައެވެ.\nއެމްޔޫ އޯއިން މާލޭގައި ބާއްވަމުންދާ ސުލްހަވެރި ސިޔާސީ ހަރަކާތްތައްވެސް އެމްޑީޕީ ހަރުގެ ކުރިމަތީ އަދި ސޯސަންމަގުގައި ހުންނަ އެޕާޓީގެ އޮފީސް ކުރިމަތީ ވަނީ 21 ޖުލައި 2016 އިން ފެށިގެން ކޮންމެރެއަކު ކުރިއަށްގެންދަވާފައެވެ. އަދި އަނިޔާވެރިކަމުން މިންޖުކުރައްވައި ސިަޔާސީ ހައްޔަރީންގެ މިނިވަންކަން އަދައި މާތްﷲ ހަޞްރަތުގައި ގިނަބަޔަކު ބައިވެރިވެގެން ދުޢާދެންނެވުން މިއަދުވެސް އިސްލާމީ މަރުކަޒު ކައިރީ އަދި އެހެން މިސްކިތްތަކުގައި ހުކުރު ނަމާދަށްފަހު ބޭއްވުމަށް ވަނީ ހަމަޖެހިފައެވެ.


އިމްތިހާން ހެދުމެއްނެތި ބަންގްލަދޭޝް މީހުންނަށް ލައިސަންސް ދޫކުރަނީ | Sandhaanu\nއިމްތިހާން ހެދުމެއްނެތި ބަންގްލަދޭޝް މީހުންނަށް ލައިސަންސް ދޫކުރަނީ\nއިމްތިހާން ހެދުމަކާ ނުލައި ރާއްޖޭގެ ލައިސަންސް ބިދޭސިންނަށް ދޫކުރަން ހަމަޖެއްސި ގައުމުތަކުގެ ތެރެއަށް ބަންގްލްދޭޝް އިތުރުކޮށްފި އެވެ.\nއެ އިހުތިޔާރުގެ ދަށުން އިމްތިހާން ހެދުމަކާއި ނުލައި ދާއިމީ ލައިސެންސް ދޫކުރުމަށް ހަމަޖެހިފައިވާ ގައުމުތަކުގެ ލިސްޓެއް އެކުލަވާލާ އެ މިނިސްޓްރީން އާންމުކުރީ އޮގަސްޓް މަހުއެވެ. ކުރިން 25 ގައުމެއް ހިމަނާފައި އޮތް މި ލިސްޓަށް ބަދަލު ގެނައުމަށްފަހު މިހާރު އިތުރުކޮށްފައިވަނީ ރާއްޖޭގައި އެންމެ ގިނައަދަދަކަށް ބިދޭސީން ނިސްބަތްވާ ގައުމު ކަމަށްވާ ބަންގްލަދޭޝް އެވެ.\nއިމްތިހާން ހެދުމަކާއި ނުލައި ދާއިމީ ލައިސަންސް ދޫކުރާ އިތުރު ގައުމުތަކަކީ އޭޝިއާ ސަރައްދުން ބޫޓާން، އިންޑިއާ، ނޭޕާލް، ޕާކިސްތާން، ސްރީލަންކާ، ބްރޫނާއީ، ކެމްބޯޑިއާ، އިންޑޮނޭޝިއާ، ލާއޯސް، މެލޭޝިއާ، މިޔަންމާ، ޕިލިޕީސް، ސިންގަޕޫރު، ތައިލެންޑް، ވިއެޓްނާމް، އަދި ޖަޕާން އެވެ.\nމީގެ އިތުރުން އިނގިރޭސިވިލާތް، އެމެރިކާ، ޗައިނާ، ޔުނައިޓެޑް އެރެބް އެމިރެޓްސް، ސްވިޒަލޭންޑް، ސައުދީ އަރަބިއްޔާ، ބެލްޖިއަމް، އަދި ޖަރުމަންގެ ރައްޔިތުންނަށް ވެސް އިމްތިހާނަކާ ނުލައި ލައިސަންސް ދޫކުރަން ވަނީ ނިންމާފައެވެ. މި ގައުމުތަކުގެ ތެރެއަށް ބަންގުލަދޭޝް އިތުރުކުރުމާއި ގުޅިގެން މިހާރު މިލިސްޓްގައި 26 ގައުމު ހިމެނޭނެއެވެ.\nާއަހުމަދު ސެޕްޓެމްބަރ 20, 2021 At 5:47 އމ\nassluves theethi salhiey


އެމްޕީއެލް ބަލިކޮށް އެމްއޭސީއެލުން ޓީމް އިވެންޓުގެ ޗެމްޕިއަންކަން ހޯދައިފި – Dhen.mv\nއެމްޕީއެލް ބަލިކޮށް އެމްއޭސީއެލުން ޓީމް އިވެންޓުގެ ޗެމްޕިއަންކަން ހޯދައިފި\nMarch 3, 2020 - 10:07 am\nއެމްޕީބީއޭ ކްލަބު ހައުސްގައި ކުރިއަށްގެންދިޔަ އެ މުބާރާތުގެ ޗެމްޕިއަންކަން އެމްއޭސީއެލުން ހޯދީ ރޭ ކުޅުނު ފައިނަލުގައި މޯލްޑިވްސް ޕޯޓްސް ލިމިޓެޑް (އެމްޕީއެލް) ބަލިކޮށްގެންނެވެ.\nއެ މުބާރާތުގައި އިއްޔެ ވަނީ ފިރިހެން ޑިވިޝަނާއި އަންހެން ޑިވިޝަންގެ ސިންގަލްސް ފައިނަލު ވެސް ކުޅެފައެވެ. ފިރިހެން ޑިވިޝަނުގެ ފައިނަލުގައި 6-4 ފްރޭމުން އެމްޕީއެލްގެ މުހައްމަދު ދުންޔާޒް ބަލިކޮށް ޗެމްޕިއަންކަން ހޯދީ އެމްއޭސީއެލްގެ އިސްމާއިލް ސުވައިދުއެވެ. އަދި އަންހެން ޑިވިޝަނުގެ ފައިނަލުގައި 6-2 ފްރޭމުން އެމްއެންޑީއެފްގެ އާއިޝަތު ޒީނާ ބަލިކޮށް ޗެމްޕިއަންކަން ހޯދީ ކަސްޓަމްސް ރެކްރިއޭޝަން ކްލަބުގެ އާމިނަތު ހަލީމް (ދިލް) އެވެ.\nއެ މުބާރާތުގެ ޓީމް އިވެންޓު ދެ ގްރޫޕަކަށް ބަހާލައިގެން ޖުމްލަ 63 މެޗު ކުޅުނެވެ. ފިރިހެން ޑިވިޝަނުގެ ސިންގަލްސް އިވެންޓުގައި 63 ކުޅުންތެރިން ވާދަކުރި އިރު، ޖުމްލަ 44 މެޗެއް ކުޅުނެވެ. އަދި އަންހެން ޑިވިޝަނުގެ ސިންގަލްސް އިވެންޓުގައި ވާދަކުރީ އަށް ކުޅުންތެރިންނެވެ. އެ އިވެންޓުގައި އަށް މެޗު ކުޅެފައިވެއެވެ.


Saanthee aai Zariandh United Victory ge practice ah\nސާންތީ އާއި ޒަރިއަންދު ޔުވީގެ ޕްރެކްޓިހަށް\nސާންތީ ޔުނައިޓެޑް ވިކްޓަރީގެ ޕްރެކްޓިހުގައި، ޒަރިއަން ކުރިން ކުޅުނު އިރުގެ ފޮޓޯއެއް\nކުރީގެ ގޯލްކީޕަރު އިސްމާއީލް ޒަރިއަންދު އާއި އެފްއޭއެމްގެ ކުރީގެ ޓެކްނިކަލް ޑައިރެކްޓާ އިހްސާން އަބްދުލް ގަނީ (ސާންތީ) ޔުނައިޓެޑް ވިކްޓަރީގެ ޕްރެކްޓިހަށް ނުކުންނަން ފަށައިފި އެވެ.\nކުރީގެ ކީޕަރު ޒަރިއަންދު އިއްޔެ އެ ޓީމުގެ ޕެރެކްޓިހަށް ނުކުތް އިރު އޭނާ އަކީ ފުޓްބޯޅައިގެ ހަރަކާތްތަކުން މިހާރު ސަސްޕެންޑް ކޮށްފައިވާ ވިކްޓަރީ ސްޕޯޓްސް ކުލަބުގެ ބޯޑު މެންބަރެއްވެސް މެއެވެ. ކުރިން ވިކްޓަރީގެ ޖެނަރަލް ސެކެޓްރީކަން ކުރި ޒަރިއަންދު ވަނީ ފުރަތަމަ ޑިވިޝަންގެ ގިނަ ކުލަބުތަކަށް ކުޅެފަ އެވެ.\nޔުނައިޓެޑް ވިކްޓަރީ 1973 ވަނަ އަހަރު އުފެއްދީ ވިކްޓަރީގެ ބީ ޓީމުގެ ގޮތުގަ އެވެ. އެހެންނަމަވެސް މިހާރު ވިކްޓަރީ އާއި ޔުނައިޓެޑް ވިކްޓަރީއާ އެއްވެސް ގުޅުމެއް ނެތެވެ.\nސާންތީ އާއި ޒަރިއަންދު ޔުނައިޓެޑް ވިކްޓަރީގެ ޕްރެކްޓިހަށް ނުކުންނަން ފެށީ، އެ ޓީމުގެ ކޯޗް މުހައްމަދު އާދަމްގެ އެދުމުގެމަތިންނެވެ. އޭނާ ބުނީ ސާންތީ އާއި ޒަރިއަންދު މަސައްކަތް ކުރާނީ ވޮލަންޓިއަރުންގެ ގޮތުގައި ކަމަށާއި ކުލަބުގެ އެއްވެސް މަގާމެއްވެސް އަދާ ނުކުރާނެ ކަމަށެވެ.\n"ގިނަ ދުވަސްތަކެއް ވަންދެން ފުޓްބޯޅައިގެ އެއްވެސް ކަމެއް ނުހިނގާ ތިބުމަށް ފަހު އަލުން ކުޅެން ނުކުންނައިރު ގިނަ ބައެއްގެ ހިޔާލާއި އެހީތެރިކަން ބޭނުންވާނެ،" ސާންތީ އާއި ޒަރިއަންދުން ޔުނައިޓެޑް ވިކްޓަރީގެ ޕްރެކްޓިހަށް ނުކުތް ސަބަބު ކިޔައި ދެމުން މުހައްމަދު އާދަމް ބުންޏެވެ.\n"މިހާ ދިގު މުއްދަތެއް ނުކުޅެ ތިބެ ސީޒަނާ ކުރިމަތިލާއިރު މި ސީޒަން ވާނީ އުނދަގޫ ސީޒަނަކަށް. ސާންތީ އާއި ޒަރިއަންދުގެ ތަޖުރިބާއަކީ ޓީމުގައި މިތިބަ ކުޅުންތެރިންނަށް މުހިންމު ކޮމްޕޯނަންޓަކަށް ވެގެންދާނެ. އަދި ކުޅުންތެރިން މޯޓިވޭޓްވެސް ވާނެ."\nކުރިން ގޯލްކީޕަރު ޓްރޭނާ ކޯސް ފުރިހަމަކޮށް، ގައުމީ ޓީމުގެ ކީޕަރު ޓްރެއިނާކަން ކުރި ޒަރިއަންދު ބުނީ، ޔުނައިޓެޑް ވިކްޓަރީ އަކީ އޭނާގެ ހިސާބުގަނޑު ޓީމެއް ކަމަށާއި ކުލަބުގެ ޕްރެކްޓިހަށް ނުކުތީ ގާތް ބަޔަކު ހިންގާ ކުލަބެއް ކަމަށްވުމުން އެހީތެރިވެދޭން ކަމަށެވެ. އެ ޓީމުގެ ރަސްމީ ގޯލްކީޕަރު ކޯޗަކީ ކުލަބު ވެލެންސިއާ އާައި ގައުމީ ޓީމުގެ ކުރީގެ ގޯލްކީޕަރު ކޯޗް މުހައްމަދު އިގްބާލް އެވެ.\nމުހައްމަދު އާދަމް ބުނީ، ޒަރިއަންދަކީ އޭނާ ކުޅުނު އިރުވެސް ކުޅުންތެރިން މޯޓިވޭޓް ކުރުމުގެ ދަނޑު މަތީގައި ވަރަށް މުހިންމު ކެރެކްޓާއެއް އަދާ ކުރި ކެރެކްޓާއެއް ކަމަށެވެ. އިއްޔަގެ ޕެރެކްޓިހުގައިވެސް އެކަން ފެނިގެން ދިޔަކަން މުހައްމަދު ފާހަގަ ކުރި އެވެ.\n"މިވަރުގެ ދެ ޝަހްސިއްޔަތަކު މި ޓީމުގައި މަސައްކަތް ކުރަން އައުމަކީ ކުޅުންތެރިންނަށް ލިބޭނެ ބޮޑު ފުރުސަތަކަށް ނޫނީ ނުވާނެ، މުހައްމަދު ވާހަކަ ދެއްކި އެވެ. "އުންމީިދު ކުރަނީ ކުޅުންތެރިން މި ފުރުސަތު ބޭނުން ވަރަށް ރަނގަޅަށް ހިފާނެ ކަމަށް."\nސާންތީ އެންމެ ފަހުން ކޯޗެއްގެ ގޮތުގައި އިރުޝާދު ދިނީ، މިދިޔަ ސީޒަންގެ އެފްއޭ ކަޕްގައި ވާދަ ކުރި ކުލަބު އޭދަފުށީގެ ޓީމަށެވެ.


Municipal Council inthihaabuga Brazil rayyithun raees Jair Bolsonaro ladhu gannavaalaifi - vNews.mv\nކައުންސިލް އިންތިޚާބުގައި ބްރެޒިލްގެ ރައްޔިތުން ރައީސް ލަދުގަންނަވާލައިފި\nސައިފް އަޒްހަރު 17 November 2020, 16:42\nބްރެޒިލްގައި އާދީއްތަދުވަހު ބޭއްވި މުނިސިޕަލް އިންތިޚާބުގައި އެގައުމުގެ ރައްޔިތުން ރައީސް ޖައިރް ބޮލްސޮނާރޯއަށް ތާއީދު ނުދިނުމުގެ ސަބަބުން އޭނާއަށް ވަރަށްބޮޑު ނާއުންމީދެއް ކުރިމަތިވެވަޑައި ގެންފިއެވެ.\nއިންތިޚާބުގައި ރައީސް ބޮލްސޮނާރޯ ތާއީދު ދެއްވި ވަރަށް މަދު ކެންޑިޑޭޓަކަށްނޫނީ، އިންތިޚާބުގައި ކާމިޔާބެއް ނުލިބުނެވެ. ގިނަމީހުން ބަލިވީއެވެ.\nއާދީއްތަދުވަހު ބޭއްވި އިންތިޚާބުގައި، 5،500 ސިޓީއަށް މޭޔަރުންނާއި، ކައުންސިލަރުން އިންތިޚާބު ކުރުމަށް ބްރެޒިލްގެ ރައްޔިތުން ވޯޓުލާފައި ވެއެވެ.\nއެހެން ނަމަވެސް، އިންތިޚާބުގައި ބޮޑެތި ކާމިޔާބީތައް ހޯދާފައިވަނީ ވަކިވަކިން ވާދަކުރެއްވި ނަން މަޝްހޫރު ކެންޑިޑޭޓުންނާއި، ބްރެޒިލްގެ ގަދީމީ ޕާޓީތަކުންނެވެ. ބްރެޒިލްގެ އެންމެ ބައިބޯ2ސްޓޭޓްގެ ގިނަ ގޮނޑިތައް ކާމިޔާބު ކުރީވެސް އެމީހުންނެވެ.\nބްރެޒިލްގެ މީޑިއާއިން ބުނެފައިވަނީ، ރައީސް ޖައިރް ބޮލްސޮނާރޯގެ ތާއީދު ލިބިގެން އިންތިޚާބުގައި 60 އާ ގާތްކުރާ އަދަދަކަށް ކެންޑިޑޭޓުން ވާދަކުރެއްވި ކަމަށެވެ.\nނަމަވެސް، އޭގެތެރެއިން ގޮނޑި ކަށަވަރުވީ އެންމެ9ބޭފުޅުންނަށެވެ.\nބްރެޒިލްގެ ރައީސްކަމުގައި ހުންނެވި ބޮލްސޮނާރޯއަކީ މިވަގުތު ސިޔާސީ އެއްވެސް ޕާޓީއަކާ ގުޅިފައިވާ ބޭފުޅެއް ނޫނެވެ.\nއެހެންވެ، އޭނާ ކުރިން ވިދާޅުވަމުން ގެންދެވީ، އިންތިޚާބުގެ ކެމްޕެއިންގައިވެސް އޭނާ ބައިވެރިވެވަޑައި ނުގަންނަވާނޭ ކަމަށެވެ.\nއެކަމަކު، ކެމްޕެއިންގެ ފަހު ހަފްތާތަކަށް އެޅުމުން، ރައީސްވަނީ މޭޔަރު ކަމުގެ މަގާމަށް ވާދަކުރެއްވި އެތައް ބޭފުޅުންނަށާއި، ކައުންސިލަރު ކަމަށް ވާދަކުރެއްވި އެތައް ކެންޑިޑޭޓުންނަށް ސޯޝަލް މީޑިއާ މެދުވެރިކޮށް ކެމްޕެއިން ކުރައްވާފައެވެ.\nރައީސް ތާއީދު ދެއްވި ބޭފުޅުންގެ ތެރެއިން މޭޔަރުކަން ކަށަވަރުވީ އެންމެ2ބޭފުޅުންނަށެވެ.\nބްރެޒިލްގެ އެންމެބޮޑު ސިޓީ ކަމަށްވާ ސައޮ ޕައުލޯގެ މޭޔަރުކަމަށް ބްރެޒިލްގެ ރައީސް ތާއީދު ކުރެއްވި ކެންޑިޑޭޓު، މަޝްހޫރު ޓީވީ ޕްރެޒެންޓަރ އަދި ފެޑެރަލް ގާނޫނުހަދާ މަޖިލީހުގެ މެމްބަރަށް ލިބިވަޑައިގެންނެވީ4ވަނައެވެ.\nބްރެޒިލްގެ ރައީސް ފަހުންވަނީ، އޭނާ ތާއީދު ދެއްވައި ޓްވީޓް ކުރެއްވި މޭޔަރުންނާއި، ކައުންސިލަރުންގެ ލިސްޓު ޑިލީޓް ކޮށްލައްވާފައެވެ.\nބްރެޒިލްގެ ބައެއް ތަޖުރިބާކާރުން ވިދާޅުވަނީ، މުނިސިޕަލް ކައުންސިލް އިންތިޚާބަށް ތާއީދު ހޯއްދެވުމަށް ރައީސް އެކަށީގެންވާ މަސައްކަތްތަކެއް ނުކުރެއްވުމުގެ ސަބަބުން، 2022 ވަނަ އަހަރުގެ ރިޔާސީ އިންތިޚާބުގައި ވާދަކުރެއްވުމަށް ރައީސަށްއޮތް ފުރުސަތުވެސް ހަނިވެގެން ދިޔައީ ކަމަށެވެ.\nކޮވިޑްބަލީގެ ހާލަތާ ކުރިމަތިލުމުގައި ރައީސް ބޮލްސޮނާރޯ ގެންގުޅުއްވާ ދޯދިޔާ ސިޔާސަތަށް ބްރެޒިލްގެ ގިނ ރައްޔިތުން ތިބީ ވަރަށް ބޮޑަށް ހިތްހަމަ ނުޖެހިފައެވެ.\nބްރެޒިލްގައި ބަލީގެ ހާލަތު ބޮޑަށް ގޯސްވެގެންދިޔައީ، ކޮވިޑަކީ އާދައިގެ ހުމުގެ ރޯގާއެއް ކަމަށާއި، އެކަމާ ގުޅިގެން ގައުމުގެ އިގްތިސާދު ހުއްޓުމަކަށް ނުގެނެވޭނޭ ކަމަށް ވިދާޅުވެ، ލޮކްޑައުން ކުރުމާއި، މާސްކް އެޅުމާއި، ގައިދުރުކަން ބެހެއްޓުންފަދަ ފިޔަވަޅުތައް އެޅުއްވުމާ ރައީސް ދެކޮޅު ހެއްދެވުމުންނެވެ.\nނުވިތާކަށް، ސަރުކާރުގެ ހެލްތު މިނިސްޓްރީން ފިޔަވަޅުތައް އެޅުމުން، ހެލްތު މިނިސްޓަރުވެސް މަގާމުން ވަކިކުރައްވައި، އަދި ސަރަހައްދީ ސަރުކާރުތަކުން ފިޔަވަޅު އެޅުމުން އެކަމާ ދެކޮޅަށްވެސް ބްރެޒިލްގެ ރައީސް މަސައްކަތް ކުރައްވާފައި ވެއެވެ.\nކޮވިޑާ ކުރިމަތިލެއްވުމުގައި ބްރެޒިލްގެ ރައީސް ނަމޫނާއަކަށް ބެއްލެވީ އެމެރިކާގެ ރައީސް ޑޮނަލްޑް ޓްރަމްޕެވެ.


Sinaa'ee masaikai kuraa thanthanun Male' City council'ah mauloomaathu foarukohdheyn edhihjje | Jazeera\tސިނާއީ މަސައްކަތް ކުރާ ތަންތަން އިންޑަސްޓްރިއަލް ވިލެޖަށް ބަދަލުކުރަނީ - Jazeera\nމާލެ ސީޓީ ކައުންސިލް\nސިނާއީ މަސައްކަތް ކުރާ ތަންތަނުން މާލޭ ސިޓީ ކައުންސިލަށް މައުލޫމާތު ފޯރުކޮށްދޭން އެދިއްޖެ\nލީވާން އަލީ ނާސިރް June 6, 2021 535 views0\nމާލޭގައި ހުރި ސިނާއީ މަސައްކަތް ކުރާތަންތަނުގެ މައުލޫމާތު މާލޭ ސިޓީ ކައުންސިލާއި ހިއްސާ ކުރުމަށް އެ ކައުންސިލުން އެދިއްޖެއެވެ.\nމާލޭ ސިޓީ ކައުންސިލުން ކޮށްފައިވާ އިއުލާނެއްގައި ބުނީ، މާލެ ސިޓީގެ މާލޭގައި ހުރި ގުދަން، ގަރާޖު، ވޯކްޝޮޕް، ވަޑާންގެ، ގާއަޅާތަންތަން ފަދަ ސިނާއީ މަސައްކަތް ކުރާތަންތަނުގެ މައުލޫމާތު އެ ކައުންސިލަށް ފޯރުކޮށްދިނުމަށް އެދޭ ކަމަށާއި، މި މަހުގެ 15 ނިޔަލަށް މައުލޫމާތު އެއްކުރުމުގެ މަސައްކަތް ކުރިޔަށް ގެންދާނެ ކަމަށެވެ.\nމިކަމުގެ މައުލޫމާތު ފުޅާ ދާއިރާއެއްގައި އެއްކުރުމުގެ މަސައްކަތް ކުރިޔަށް ގެންދިޔުމަށް މާލެ ސިޓީ ކައުންސިލްގެ ވެބްސައިޓް ގައި ޕޯޓަލްއެއް ގާއިމުކޮށްފައިވާއިރު، އެ ޕޯޓަލް މެދުވެރިކޮށް މައުލޫމާތު ހިއްސާކުރަން އެ ކައުންސިލުން ކުރި އިއުލާނުގައި ވަނީ އެދިފައެވެ.\nނަމަވެސް މައުލޫމާތު ނެގުމުގެ މަސައްކަތް ކައުންސިލުންވެސް ކުރަމުންދާތީ، މުވައްޒަފުން ގޮސްގެން މައުލޫމާތު ނަގާ ތަންތަނުގެ މައުލޫމާތު ޕޯޓަލް މެދުވެރިކޮށް ހުށަހަޅަން ނުޖެހޭނެ ކަމަށް މާލެ ސިޓީ ކައުންސިލުން ވަނީ ބުނެފައެވެ.\nމާލެތެރޭގައި ހުރި ގުދަން، ގަރާޖު، ވޯކްޝޮޕް، ވަޑާންގެ އަދި ގާއަޅާ ތަންތަން ފަދަ ސިނާއީ މަސައްކަތް ކުރާ ތަންތަން މާލެ ސިޓީ ކައުންސިލަށް މައުލޫމާތު ހިއްސާ ކުރަން އެދިފައިވަނީ އެފަދަ ތަންތަން، ހާއްސަ އިންޑަސްޓްރިއަލް ވިލެޖަށް ބަދަލުކުރުމަށް ސަރުކާރުގައި އެދުމަށް ކުރާ މަސައްކަތުގެ ތެރެއިން ކަމަށް މާލެ ސިޓީ ކައުންސިލުން ބުނެއެވެ.\nސިނާއީ މަސައްކަތް ކުރާ ތަންތަން އިންޑަސްޓްރިއަލް ވިލެޖަށް ބަދަލުކުރަނީ


Enndhaman feenaa massverinnah haassa diving program eh | Mihaaru\nއެންދަމަން ފީނާ މަސްވެރިންނަށް ޑައިވިން ޕްރޮގްރާމެއް ހިންގަނީ\n"މިފްކޯ މަސްވެރި ޑައިވަރުން" ޕްރޮގްރާމު ކުރިއަށް ގެންދިއުމަށް މިފްކޯ އަދި މަސްވެރިންގެ ޖަމިއްޔާ އެއްބަސްވުމެއްގައި ސޮއިކޮށްފި ----ފޮޓޯ: މިފްކޯ\n16 ޖޫން 2022 - 11:18\nމަސްވެރިންނަށް އަމާޒުކޮށްގެން، މިފްކޯ އާއި މަސްވެރިންގެ ޖަމިއްޔާ ގުޅިގެން ހާއްސަ ޑައިވިން ޕްރޮގްރާމެއް ފަށަން ނިންމައިފި އެވެ.\n"މިފްކޯ މަސްވެރި ޑައިވަރުން ޕްރޮގްރާމް" ގެ ނަމުގައި ކުރިއަށް ގެންދާ އެ ޕްރޮގްްރާމްގެ މައިގަނޑު އަމާޒަކީ، މަސްވެރިންގެ ތެރެއިން އެންދަމަން ފީނާ ފަޅުވެރިންނަށް ބޭނުންވާ ތަމްރީނުތައް ދިނުން ކަމަށް މިފްކޯ އިން މިއަދު ނެރުނު ނޫސްބަޔާނުގައި ބުންޏެވެ.\nޑައިވް ކުރާއިރު ދިމާވާ ހިތާމަވެރި ހާދިސާތައް މަދުކުރުމަށް ކުރެވިދާނެ ކަންކަމާ ގުޅޭގޮތުން މަސްވެރިންނާއި ކެޔޮޅުން އަދި އޮޑިވެރިން ވެސް ހިމަނައިގެން ހޭލުންތެރިކުރުމުގެ ޕްރޮގާމެއް ވެސް ބާއްވާނެ ކަމަށް މިފްކޯ އިން ބުނެ އެވެ.\nފީނައިގެން އެންދަމާ މަސްވެރިންނަށް ހިންގާ ގައުމީ އެ ޕްރޮގްރާމްގެ ފުރަތަމަ ފިޔަވަހީގައި ކޯސްތައް އޮންނާނީ ގއ، ގދ. ގެ ރަށްތަކުގަ އެވެ.\nއޯޕަން ވޯޓާ ޑައިވިން، އެޑްވާންސް އޯޕަން ވޯޓާ ޑައިވިން، ރެސްކިއު އަދި އިމަޖެންސީ ފަސްޓް ރެސްޕޮންޑާ ކޯސް، އެ ޕްރޮގްރާމްގެ ދަށުން ފެށުމަށް ވަނީ ހަމަޖެހިފަ އެވެ.\nމިފްކޯ އިން ބުނިގޮތުގައި، ޕްރޮގްރާމްގެ ނަތީޖާއަކީ ޑައިވިންއާ ގުޅޭ ގިނަ މައުލޫމާތުތަކެއް މަސްވެރިންނަށް ދަސްވުން ކަމަށެވެ. އަދި ކުޑަހަރަދަކާއެކު، އަމިއްލަ ރަށުގައި ހުރެގެން އެ ކޯސްތަކުގައި ބައިވެރިވުމަކީ އެ ޕްރޮގްރާމުގައި ބައިވެރިވާން ޖެހޭ މުހިންމު ސަބަބެއް ކަމަށް މިފްކޯ އިން ބުނެ އެވެ.\nމަސްވެރިކަމުގަ އާއި އެހިނިހެން ކަންކަމުގައި ފީނާ ގިނަ ބަޔަކު ވަނީ ޑީކޯ ވުން ފަދަ ހިތާމަވެރި ހާދިސާތަކެއްގެ ސަބަބުން ބޮޑެތި ގެއްލުންތަކާއި ކުރިމަތިލާން ޖެހިފަ އެވެ.\nމިފްކޯ އިން ބުނީ، އެންދަމަން ފީނާ ފަޅުވެރިންނަށް ބޭނުންވާ ތަމްރީނުތައް ދިނުމުން، ޑައިވިންގައި ދިމާވާ ހާދިސާތަކުން ރައްކާތެރިވާން ދަސްވެ، އަވަސް ފަރުވާ ދޭނެ ގޮތް މަސްވެރިންނަށް އެނގޭނެ ކަމަށެވެ.\nމަސްވެރިކަން މިފްކޯ ފީނުން މަސްވެރިކަން


Sovereign Development Fund gai huri adhadhu5billion rufiyaa ah - One Online\nރާއްޖެ އައި ފަތުރުވެރިންތަކެއް ވެލާނާ އިންޓަނޭޝަނަލް އެއާޕޯޓްގައި --- ވަން ފޮޓޯ:\nސޮވެރިން ޑިވެލޮޕްމެންޓް ފަންޑުގައި ހުރި އަދަދު5ބިލިއަން ރުފިޔާއަށް\nސޮވެރިން ޑިވެލޮޕްމެންޓް ފަންޑް (އެސްޑީއެފް)ގައި ހުރި އަދަދު ފަސް ބިލިއަން ރުފިޔާއިން މައްޗަށް އަރައިފި އެވެ.\nސޮވެރިން ފަންޑަކީ ކުއްލި ހާލަތުގައި ކުރިމަތިވެދާނެ ކަމަކަށްޓަކައި އަދި ތަރައްގީގެ އެކިއެކި މަޝްރޫއުތަކަށް ނަގާ ލޯނު ދެއްކުމަށްޓަކައި 2017 ވަނަ އަހަރު އުފައްދާފައިވާ ފަންޑެކެވެ. މި ފަންޑަށް ލާރި ޖަމާ ކުރަނީ ވެލާނާ އިންޓަނޭޝަނަލް އެއާޕޯޓުގެ އެކި އެކި ހިދުމަތްތަކުން ލިބޭ ފައިސާއިންނެވެ.\nފިނޭންސް މިނިސްޓްރީން މިދިޔަ މަހުގެ ނިޔަލަށް އާއްމުކުރި ތަފާސް ހިސާބުތައް ދައްކާ ގޮތުން އެސްޑީއެފްގައި މިހާރު 5.2 ބިލިއަން ރުފިޔާ އެބަހުއްޓެވެ. އެ ފަންޑަށް އެންމެ ފަހުން ޖަމާކޮށްފައިވަނީ 149.9 މިލިއަން ރުފިޔާއެވެ. އަދި ފަންޑުގެ ބޭންކް ބެލެންސްގެ ގޮތުގައި ދެ ބިލިއަން ރުފިޔާ އެބަހުއްޓެވެ.\nއެ ތަފާސް ހިސާބުތައް ދައްކާ ގޮތުން މިދިޔަ މަހުގެ ނިޔަލަށް ލޯނުތަކަށް 612 މިލިއަން ރުފިޔާ ވަނީ ދައްކައިފައެވެ. މިއީ މިދިޔަ އަހަރުގެ އެ މުއްދަތާ ހަމައަށް ދެއްކި އަދަދަށްވުރެ 315 މިލިއަން ރުފިޔާގެ އިތުރުވުމެކެވެ. މިދިޔަ އަހަރުގެ މާޗު މަހުގެ ނިޔަލަށް ލޯނުތަކަށް ދައްކާފައިވަނީ 297 މިލިއަން ރުފިޔާއެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު ލޯނު އެއްބަސްވުން އިގްތިސޯދު އެއާޕޯޓް ޓެކުސް


Fuluhun phone thakehge verifarai hoadhany – Iru\nރާއްޖެއަށް މިމަހުގެ މިހާތަނަށް 38630 ފަތުރުވެރިން ޒިޔާރަތްކޮށްފި\nފިތުރު ޒަކާތުގެ ގޮތުގައި މާލެ އިން6މިލިއަން ރުފިޔާ\nފުލުހުންފޯނު ތަކެއްގެ ވެރިފަރާތް ހޯދަނީ\nފުލުހުންގެ ބެލުމުގެ ދަށުގައި އޮތް، ސެމްސަންގް ގެލެކްސީ އެސް4ބްރޭންޑްގެ މޯބައިލް ފޯނަކާއި، އައިފޯން6އެސް ބްރޭންޑްގެ މޯބައިލް ފޯނެއްގެ އިތުރުން އެމްއައި7ޕްރޯ ބްރޭންޑުގެ މޯބައިލް ފޯނެއްގެ ވެރިފަރާތް ހޯދުމުގެ މަސައްކަތް ކުރަމުންނެވެ.\nމި ފޯނު ތަކަކީ މި މަހުގެ 14 ވަނަ ދުވަހުގެ ވަގުތެއްގައި މާލޭގެ ގެއެއް ބަލައިފާސްކުރިއިރު އެގޭގެ ފުރާޅުމަތިން، ފުލުހުންގެ ޖެނެރަލް އިންވެސްޓިގޭޝަަން ޑިޕާޓްމަންޓުގެ ބެލުމުގެ ދަށަށް ގެނެސްފައިވާ ފޯނު ތަކެކެވެ.\nއެހެކަމުން މި ފޯނު ތަކުގެ ވެރިފަރާތުން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅުއްވައި، އިންސިޑެންޓް ނަންބަރު 451914 ވިދާޅުވެ، ކާކުކަން އެނގޭނެ ލިޔުމަކާއެކު ޝަހީދު ޙުސައިން އާދަމް ބިލްޑިންގަށް ހާޒިރުވެ ފޯނާ ހަވާލުވެލެއްވުމަށް އެ ފަރާތުން އެދެއެވެ.\n30 ރަށެއް މިވަގުތު އޮތީ މޮނިޓަރިންގަ\nމިފަދަ ކަންކަމުގައި ރައްޔިތުންގެ ފަރާތުން ލިބެމުންދާ އެއްބާރުލުން މި ފުރުޞަތުގައި ފާހަގަކޮށް ޝުކުރު ދަންނަވާ ކަމަށް ފުލުހުން ބުނެއެވެ.


Euro 2020 - Mihaaru\n1 Italy97 3\n2 Wales41 3\n3 Switzerland4-1 3\n4 Turkey0-7 3\n1 Belgium96 3\n2 Denmark31 3\n1 Netherlands96 3\n2 Austria61 3\n4 North Macedonia0-6 3\n1 England72 3\n2 Croatia41 3\n3 Czech Republic41 3\n4 Scotland 1 -4 3\n1 Sweden72 3\n2 Spain55 3\n4 Poland 1 -2 3\n1 France51 3\n2 Portugal41 3\n3 Germany41 3\n4 Hungary2-3 3\nJul 12 1 - 1\nJul 082- 1\nJul 076- 5\nޔޫރޯގެ ޓީމުގެ އަދަދު 32 އަށް ބަދަލުކުރުމުގެ ވިސްނުން\n"މިހާރު" ޔޫރޯ ފެންޓަސީ ލީގުގެ އިނާމު ހަވާލުކޮށްފި\n"މިހާރު" ކުއިޒުން ވަނަހޯދީ އެއް އާއިލާގެ ތިން ބެއިން\nގެރެތު ސައުތުގޭޓުގެ "ނަސީބު"ގެ ޓައި\nދުނިޔޭގެ އެއްވަނަ ބެލްޖިއަމް ބަލިކޮށް އިޓަލީ ސެމީއަށް\nވޭލްސް ކަޓުވާލުމަށް ފަހު ޑެންމާކް ކުއާޓާ ފައިނަލަށް\nއޮސްޓްރިއާ ބަލިކޮށް އިޓަލީ ކުއާޓާއަށް\nޔޫރޯ 2020ގެ ޗެމްޕިއަންކަން އިޓަލީ ހޯދުން\nޔޫރޯ 2020ގެ ފައިނަލްގައި އިންގްލެންޑާ ދެކޮޅަށް ކުޅެ އިޓަލީ ވަނީ ޗެމްޕިއަންކަން ހޯދާފައި. ލަންޑަންގެ ވެމްބްލީ ސްޓޭޑިއަމްގައި ކުޅުނު މެޗުގެ ފުރިހަމަ ވަގުތާއި އިތުރު ވަގުތު 1-1...\nޔޫރޯ 2020: އިންގްލެންޑް - ޑެންމާކް\nޔޫރޯ 2020 ސެމީ ފައިނަލްގައި ޑެންމާކް އަތުން 2-1 އިން މޮޅުވެ އިންގްލެންޑް ވަނީ މުބާރާތުގެ ފައިނަލުން ޖާގަ ހޯދާފައި. ބޮޑު މުބާރާތެއްގެ ފައިނަލަށް އިންގްލެންޑް އެންމެ...\nޔޫރޯ 2020: އިޓަލީ - ސްޕޭން\nޔޫރޯ 2020 ސެމީ ފައިނަލްގައި އިޓަލީ އާއި ސްޕޭން ބައްދަލު ކުރި މެޗުގެ ފުރިހަމަ ވަގުތާއި އިތުރު ވަގުތުގައި 1-1 އިން ދެ ޓީމު އެއްވަރުވުމުން ނަތީޖާ...\nޔޫރޯ 2020: އިންގްލެންޑް - ޔޫކްރޭން\nޔޫރޯ 2020 ފުޓުބޯޅަ މުބާރާތުގެ ކުއާޓާ ފައިނަލްގައި ޔޫކްރޭން އަތުން 4-0 އިން މޮޅުވެ އިންގްލެންޑް ވަނީ މުބާރާތުގެ ސެމީ ފައިނަލަށް ދަތުރުކޮށްފައި. ސެމީގައި އިންގްލެންޑް ކުޅެން...\nޔޫރޯ 2020: އިންގްލެންޑް - ޖަރުމަން\nޔޫރޯ 2020 ގެ ދެވަނަ ބުރުގައި ޖަރުމަނާ ދެކޮޅަށް ކުޅުނު މެޗު އިންގްލެންޑް ވަނީ 2-0 އިން ކާމިޔާބުކޮށްފައި. އިންގްލެންޑަށް ލަނޑުތައް ޖަހައިދިނީ ފޯވާޑް ރަހީމް ސްޓާލިން...\nޔޫރޯ 2020: ފްރާންސް - ސްވިޒަލެންޑް\nޔޫރޯ 2020 ދެވަނަ ބުރުގައި ފްރާންސް އާއި ސްވިޒަލެންޑް ރޭ ކުޅުނު ފޯރިގަދަ މެޗު ގިނަ ބަޔަކު ހީކުރިގޮތާ ޚިލާފަށް ކާމިޔާބުކޮށްފައި ވަނީ ސްވިޒަލެންޑް. މެޗުގެ ފުރިހަމަ...\nޔޫރޯ 2020: ބެލްޖިއަމް - ޕޯޗުގަލް\nޔޫރޯ 2020 ގައި އެންމެ ފަހުގެ ޗެމްޕިއަން ޕޯޗުގަލްއާ ދެކޮޅަށް ބެލްޖިއަމް ރޭ ކުޅުނު މެޗު 1-0 އިން ކާމިޔާބުކޮށް ބެލްޖިއަމް ވަނީ ކުއާޓާ ފައިނަލަށް ދަތުރުކޮށްފައި....\nޔޫރޯ 2020: އިޓަލީ - އޮސްޓްރިއާ\nޔޫރޯ 2020 ގެ ދެ ވަނަ ބުރުގައި ލަންޑަންގެ ވެމްބްލީ ސްޓޭޑިއަމްގައި ކުޅުނު މެޗުގެ ފުރިހަމަ ވަގުތު ހަމަވިއިރު ލަނޑެއް ނުޖެހި އެއްވަރުވުމުން، ކުޅުނު އިތުރު ވަގުތުގައި...\nޔޫރޯ 2020: ފްރާންސް - ޕޯޗުގަލް\nބުޑަޕެސްޓް: ޖޫން 24، 2021: ޔޫރޯ 2020ގެ ގްރޫޕް އީގެ ފްރާންސް އާއި ޕޯޗުގަލް ބައްދަލުކުރި މެޗު: ފްރާންސްގެ މައްޗަށް 2-2 ގެ ނަތީޖާ އަކުން އެއްވަރުކޮށް...\nޔޫރޯ 2020: ޗެކް ރިޕަބްލިކް - އިންގްލެންޑް\nލަންޑަން، ވެމްބަލީ ސްޓޭޑިއަމް: ޖޫން 23، 2021: ޔޫރޯ 2020ގެ ގުރޫޕް ޑީގެ އިންގްލެންޑް އާއި ޗެކް ރިޕަބްލިކް ބައްދަލުކުރި މެޗު: ޗެކް ރިޕަބްލިކްގެ މައްޗަށް 1-0...\n11 June 2021 - 15:00\nޓީމު ޕްރޮފައިލް: ސްކޮޓްލެންޑް\n11 June 2021 - 14:48\nޓީމް ޕްރޮފައިލް: ޗެކް ރިޕަބްލިކް\n10 June 2021 - 14:22\nޓީމް ޕްރޮފައިލް: ކްރޮއޭޝިއާ\n10 June 2021 - 14:04\nޓީމް ޕްރޮފައިލް: އިންގްލެންޑް\n10 June 2021 - 13:44\nޓީމް ޕްރޮފައިލް: ޖަރުމަން\n10 June 2021 - 13:24\nޓީމް ޕްރޮފައިލް: ވޭލްސް\nސެއިންޓް ޕީޓާސްބާގް ސްޓޭޑިއަމް\nޔޫރޯ ފުޓުބޯޅަ މުބާރާތުގެ ބައެއް މެޗުތައް މި އަހަރު ކުޅޭ ލަންޑަންގެ ވެމްބްލީ ސްޓޭޑިއަމް އަލުން އިމާރާތް ކުރުމަށް ފަހު ހުޅުވީ 2007 ވަނަ އަހަރު އެވެ. އެއީ އިނގިރޭސި ވިލާތުގެ އެންމެ ބޮޑު ސްޓޭޑިއަމް އަދި ޔޫރަޕްގައި ދެ ވަނަ އަށް އެންމެ ބޮޑު ސްޓޭޑިއަމެވެ. ޔޫރޯ 2020 ގެ އަށް މެޗު ވެމްބްލީގައި ކުޅޭނެ އެވެ. އޭގެ ތެރޭގައި ފައިލް މެޗާއި ސެމީ ފައިނަލް ދެ މެޗު ހިމެނެ އެވެ.\nބާކޫ އޮލިމްޕިކް ސްޓޭޑިއަމް\nއާޒަބައިޖާންގެ ވެރިރަށް ބާކޫގެ އޮލިމްޕިކް ސްޓޭޑިއަމް ފެބްރުއަރީ 2015 ގައި އިމާރާތްކޮށް ނިންމައި ހުޅުވާފައި ވަނީ މާޗް 6، 2015 ގަ އެވެ. ސްޓޭޑިއަމްގެ ބިންގާ ޖޫން 6، 2011 ގައި އެޅީ އަޒަބައިޖާންގެ ފުޓުބޯޅަ އަށް 100 އަހަރު ފުރުން ފާހަގަކުރުމަަށް ބޭއްވި ޚާއްސަ ރަސްމިއްޔާތުގަ އެވެ. މި އަހަރުގެ ޔޫރޯގެ ގްރޫޕް ސްޓޭޖުގެ ތިން މެޗާއި ކުއާޓާ ފައިނަލް މެޗެއް ބާކޫ ސްޓޭޑިއަމްގައި ކުޅޭނެ އެވެ.\nއިޓަލީގެ ވެރިރަށް ރޯމްގެ އެންމެ ބޮޑު ސްޓޭޑިއަމް، ސްޓާޑިއޯ އޮލިމްޕިކޯ އަލުން އިމާރާތް ކުރީ 1990 ވަނަ އަހަރުގެ ވޯލްޑް ކަޕް ފުޓުބޯޅަ މުބާރާތަށެވެ. އިޓަލީގެ ނޭޝަނަލް އޮލިމްޕިކް ކޮމިޓީގެ ބެލުމުގެ ދަށުގައިވާ ސްޓާޑިއޯ އޮލިމްޕިކޯ އަކީ ރޯމާ އާއި ލާޒިއޯގެ ހޯމް ސްޓޭޑިއަމް ވެސް މެ އެވެ. މިފަހަރުގެ މުބާރާތުގެ ހަތަރު މެޗު ރޯމްގެ އޮލިމްޕިކް ސްޓޭޑިއަމްގައި ކުޅޭނެ އެވެ. އޭގެ ތެރޭގައި ކުއާޓަ ފައިނަލް އެއް މެޗު ވެސް ހިމެނެ އެވެ.\nރަޝިޔާގެ ސެއިންޓް ޕީޓަސްބާގުގެ ކްރެސްޓޯވްސްކީ ސްޓޭޑިއަމް، ސްޕޮންސަޝިޕް ސަބަބުތަކަށްޓަކައި މަޝްހޫރުވެފައި ވަނީ ގެޒްޕްރޮމް އެރީނާގެ ގޮތުގަ އެވެ. ފުރާޅު ކަހާލެވޭ ގޮތަށް ހަދާފައިވާ ސްޓޭޑިއަމް ހުޅުވާފައި ވަނީ 2017 ވަނަ އަހަރުގެ ފީފާ ކޮންފަޑެރޭޝަން ކަޕަށެވެ. ފީފާ ވޯލްޑް ކަޕް 2018 ގެ ހަތް މެޗު އެ ސްޓޭޑިއަމްގައި ކުޅުނެވެ. މިފަހަރުގެ ޔޫރޯގެ ހަތް މެޗު ވެސް އެ ސްޓޭޑިއަމްގައި ކުޅޭނެ އެވެ.\nމިއުނިކުގެ އަލިއަންޒް އެރީނާ އަކީ ޖަރުމަނުގެ ދެ ވަނަ އަށް އެންމެ ބޮޑު ސްޓޭޑިއަމް އެވެ. ފައިނޭންޝަލް ސާވިސް ޕްރޮވައިޑާ އަލިންޒް އިން ސްޓޭޑިއަމްގެ ސްޕޮންސަޝިޕް 30 އަހަރަށް ގަނެފައިވީ ނަމަވެސް ފީފާ އާއި ޔުއެފާގެ މެޗުތަކުގައި ސްޓޭޑިއަމްގެ ނަން އެ ގޮތަށް ބޭނުމެއް ނުކުރެވޭނެ އެވެ.\nހަންގޭރީގެ ބުޑަޕެސްޓުގެ ޕުސްކަސް އެރީނާ އަލުން އިމާރާތް ކުރަން ފެށީ 2017 ވަނަ އަހަރު އެވެ. ފީފާ އާއި ޔުއެފާގެ މިންގަނޑުތަކާ އެއްގޮތަށް ހަދާފައިވާ ސްޓޭޑިއަމަށް ނަންދީފައި ވަނީ ހަންގޭރީގެ ކުރީގެ ފުޓުބޯޅަ ކެޕްޓަން ފެރެންސް ޕުސްކަސް އަށް ނިސްބަތްކޮށެވެ.\nއެސްޓާޑިއޯ ލަ ކާޓުހާ ޑި ސެވިއްޔާ\nގިނަ ކުޅިވަރުތަކެއް ކުޅެވޭ ގޮތަށް ހަދާފައިވާ ސްޕޭނުގެ ސެވިއްޔާގެ އެސްޓާޑިއޯ ލަ ކާޓުހާ ހުޅުވާފައި ވަނީ 1999 ވަނަ އަހަރުގެ ވޯލްޑް އެތުލެޓިކްސް ޗެމްޕިއަންޝިޕަށެވެ. ސެވިއްޔާގެ ސްޓޭޑިއަމަށް މި ފަހަރުގެ ޔޫރޯ މެޗުތައް ބަދަލު ކުރީ، ކޮވިޑް-19 އާ ގުޅިގެން ބިލްބާއޯ ސްޓޭޑިއަމްގައި މެޗުތައް ބޭއްވުމުގެ ޝަރުތުތައް ފުރިހަމަ ނުވުމުންނެވެ.\nރުމޭނިއާގެ ވެރިރަށް ބުކަރެސްޓުގެ އެރީނާ ނޭޝަނަލް އަލުން އިމާރާތް ކުރުމަށް ފަހު ހުޅުވާފައި ވަނީ 2011 ވަނަ އަހަރު އެވެ. ރުމޭނިއާގެ ގައުމީ ފުޓުބޯޅަ ޓީމުގެ މެޗުތައް ކުޅުމުގެ އިތުރުން އެއީ ޑައިނަމޯ ބުކަރެސްޓުގެ ހޯމް ސްޓޭޑިއަމް ވެސް މެ އެވެ. ފުރާޅު ކަހާލެވޭ ގޮތަށް ހަދާފައިވާ މި ސްޓޭޑިއަމަކީ ޔުއެފާ ގެޓަގަރީ ހަތަރެއްގެ ސްޓޭޑިއަމެކެވެ.\nޖޯހަން ކްރައިފް އެރީނާ\nނެދަލޭންޑްސްގެ ވެރިރަށް އެމްސްޓެޑަމްގެ ޖޯހަން ކްރައިފް އެރީނާ އަކީ އެ ގައުމުގެ އެންމެ ބޮޑު ސްޓޭޑިއަމެވެ. އެމްސްޓެޑަމް އެރީނާގެ ނަމުން މަޝްހޫރު ސްޓޭޑިއަމްގެ ނަން ޖޯހަން ކްރައިފް އެރީނާގެ ނަމަށް 2018-2019 ގެ ފުޓުބޯޅަ ސީޒަނުގައި ބަދަލުކުރީ ނެދަލެންޑްސްގެ ފުޓުބޯޅަ ލެޖެންޑް ޖޯހަން ކްރައިފްގެ ނަމާ ގުޅުވައިގެންނެވެ.\nސްކޮޓްލެންޑުގެ ގްލާސްގޯގެ ހެމްޑަމް ޕާކަކީ އެ ގައުމުގެ އެންމެ ދުވަސްވީ ކްލަބު ކްއީންސް ޕާކުގެ ހޯމް ސްޓޭޑިއަމެވެ. ޔުއެފާ ކެޓަގަރީ ހަތަރެއްގެ މި ސްޓޭޑިއަމްގައި މީގެ ކުރިން ވަނީ ޔޫރަޕުގެ ބޮޑެތި މުބާރާތްތަކުގެ ފައިނަލް މެޗު ކުޅެފަ އެވެ. މި ފަހަރުގެ ޔޫރޯ މުބާރާތުގެ ހަތަރު މެޗު ހެމްޑަމް ސްޓޭޑިއަމްގައި ކުޅޭނެ އެވެ.\nޑެންމާކުގެ ކޯޕެންހޭގަންގެ ޕާކެން ސްޓޭޑިއަމް އަލުން އިމާރާތްކޮށް ނިންމާފައި ވަނީ 1992 ވަނަ އަހަރު އެވެ. ޔުއެފާގެ ހަތަރު ތަރީގެ ސްޓޭޑިއަމް ލިސްޓްގައި ޕާކެން ހިމަނާފައި ވަނީ 1993 ވަނަ އަހަރު އެވެ. ފުރާޅު ކަހާލެވޭ ގޮތަށް ހަދާފައިވާ ސްޓޭޑިއަމްގައި މީގެ ކުރިން ވަނީ ބޮޑެތި ކޮންސެޓްތައް ވެސް ބާއްވައިފަ އެވެ.\n11 June 2021 - 14:52\nކުޅުންތެރިންގެ ޕްރޮފައިލް: ތޯމަސް މުލާ\n11 June 2021 - 14:40\nކުޅުންތެރިންގެ ޕްރޮފައިލް: ކްރިސްޓިއާނޯ ރޮނާލްޑޯ\n10 June 2021 - 14:54\nކުޅުންތެރިންގެ ޕްރޮފައިލް: ޓޯނީ ކްރޫޒް\n10 June 2021 - 14:39\nކުޅުންތެރިންގެ ޕްރޮފައިލް: ހެރީ ކޭން\n08 June 2021 - 15:15\nކުޅުންތެރިންގެ ޕްރޮފައިލް: މާކޯ ވެރާޓީ\n08 June 2021 - 14:26\nކުޅުންތެރިންގެ ޕްރޮފައިލް: ލުކަ މޮޑްރިޗް


Dhuvaalaku 20 Minutes Vandhen Fethumun Hashigandah Libey Faidhaa Engey Tha? - Vaguthu\nކަސްރަތު ކުރުމަކީ ހަށިގަނޑަށް ވަރަށް ފައިދާ ހުރި ކަމެކެވެ. ކަސްރަތުގެ ތެރެއިން ވެސް ފެތުމަކީ އެއްފަހަރާ މުޅި ހަށިގަނޑަށް އެތައް ފައިދާއެއް ލިއްބައިދޭ ކަމެކެވެ. އެހެންކަމުން ކޮންމެ ދުވަހަކު ވެސް ފެތުމުން ހަށިގަނޑަށް އެތައް ފައިދާއެއް ލިބެއެވެ. އެހެން ކަސްރަތުތައް ދުވާލަކު 30 މިނިޓަށް ކުރުމަށް ތަޖުރިބާކާރުން ލަފާދީފައިވީ ނަމަވެސް ދުވާލަކު 20 މިނިޓް ފެތުމުގައި ހޭދަ ކުރުމުން ފުދޭނެ ކަމަށް ވެސް ތަޖުރިބާކާރުން ބުނެފައިވެއެވެ.\nދުވާލަކު 20 މިނިޓް ފެތުމުން ހަށިގަނޑަށް ލިބޭ ފައިދާތަކަކީ:\nހަށިގަނޑުގެ މަސްތައް ވަރުގަދަވުން.\nފެތުމުގެ ތަފާތު ގޮތްގޮތް ބޭނުން ކުރުމުން ހަށިގަނޑުގެ މަސްތަކަށް އަސަރު ކުރެއެވެ. ފެން ގަނޑުގެ ތެރޭގައި ފެނާއި ދެކޮޅަށް އަތްފައި ހަރަކާތް ކުރާއިރު ހަށިގަނޑުގެ މަސްތަކަށް އަސަރު ކުރެއެވެ. އަދި މަސްތައް ވަރުގަދަ ކޮށްދެއެވެ.\nފެތުމުގެ ސަބަބުން ދާނުހިއްލި ނަމަވެސް އެތައް ކެލޮރީސްއެއް އަންދާލައެވެ. ކެލޮރީސް އަންދާލުމަށް އެންމެ ރަނގަޅު ގޮތަކީ ވެސް ފެތުން ކަމުގައި ތަޖުރިބާކާރުން ބުނެއެވެ. ފަތާއިރު އާއްމުގޮތެއްގައި ކޮންމެ 10 މިނިޓް ތެރޭގައި 150 ކެލޮރީސް އަންދާލައެވެ.\nހުޅުތަކުގައި ރިހުން ކުޑަކޮށްދޭ\nއެހެން ކަސްރަތުތަކާއި ޚިލާފަށް ފެތުމަކީ ހުޅުތަކަށް އެއްވެސް ބާރެއްލާކަށް ނުޖެހޭނެއެވެ. ނުވަތަ އެއްވެސް އަނިޔާއެއް ނުވާނެއެވެ. ހުޅުތަކުގައި ރިއްސާ މީހުންނަށް ވެސް އެންމެ ރަނގަޅު ކަމަކީ ފެތުމެވެ.\nފެތުމުގެ ސަބަބުން ހަށިގަނޑަށް އަރާމު ބޭނުންވާ ވަރަށް ހަށިގަނޑު ވަރުބަލިކޮށްލައެވެ. އޭގެ ސަބަބުން ފަސޭހަކަމާއި އެކު ނިދާލެވޭނެއެވެ.\nހިތުގެ މައްސަލަތައް މަދުކޮށްދޭ\nފެންގަނޑުގައި ފެތުމުގެ ސަބަބުން ހިތުގެ މައްސަލަތަކާއި ގެއްލުންތައް މަދުކޮށްދެއެވެ.\nމީގެއިތުރުން ފެތުމުގެ ސަބަބުން މޫޑު ރަނގަޅުވުމާއި މީހާ ތާޒާކަން މަތީގައި ހުރުމަށް އެހީތެރިވެދޭކަމަށް ވެސް ކަމުގެ ތަޖުރިބާކާރުން ބުނެފައިވެއެވެ.\nފެބުރުއަރީ 25, 2021 23:53\nފެބުރުއަރީ 26, 2021 21:08\nނޭނގޭ ނޫޅެން ބަލާކައްވެސް


Bisham, Prosecutor general ge magaamun isthiufaa dhevvaifi | Mihaaru\nޚަބަރު / އައިޝަތު ބިޝާމް\nބިޝާމް، ޕްރޮސިކިއުޓަ ޖެނެރަލްގެ މަގާމުން އިސްތިއުފާ ދެއްވައިފި\nބިޝާމް މަޖިލީހުގެ ކޮމިޓީއެއްގައި: އޭނާ ވަނީ މަގާމުން އިސްތިއުފާ ދެއްވާފައި.-- މިހާރު ފޮޓޯ/ހުސައިން ވަހީދު\n28 ނޮވެމްބަރ 2019 - 11:19\nއޭނާ އިސްތިއުފާ ދެއްވި ކަން އިއުލާންކުރެއްވީ ރައީސް ދެންމެ ކުރެއްވި ޓުވީޓެއްގަ އެވެ.\nThis morning, I have received the resignation of Prosecutor General Aishath Bisham. I thank Bisham for her services during her tenure as Prosecutor General and wish her every success in the future.\n— Ibrahim Mohamed Solih (@ibusolih) November 28, 2019\nބިޝާމް މަގާމުން އިސްތިއުފާ މިދެއްވީ، އޭނާ ވަކިކުރުމުގެ މައްސަލަ ރައްޔިތުންގެ މަޖިލީހުގެ ޖުޑިޝަރީން ކޮމިޓީން ކުރިއަށް ގެންދަނިކޮށެވެ. އެ މައްސަލައިގައި ޖަވާބުދާރީވާން މިއަދު ޖުޑިޝަރީ ކޮމިޓީ އަށް ހާޒިރުވާން ވެސް އެންގި އެވެ.\nއެކަމަކު، ބިޝާމް ވަނީ ކޮމިޓީ އަށް ހާޒިރުވާން އުޒުރުވެރިވެވަޑައިގެންފަ އެވެ. އެއީ ކޮމިޓީ އަށް ޖަވާބުދާރީވެވަޑައިގަންނަވަން ޖެހޭ ކަންކަން ސާފުނުވާތީ ކަމަށް ވެސް ވިދާޅުވި އެވެ.\nބިޝާމަށް ތުހުމަތު ކުރެވޭ ކަންކަމާ ގުޅިގެން އޭނާ ކުރިން ވެސް މަޖިލީހުގެ ކޮމިޓީ އަށް ހާޒިރުކޮށް، ސުވާލު ކޮށްފައިވެ އެެވެ. އެ ބައްދަލުވުމުގައި، ކުރީގެ ރައީސް އަބްދުﷲ ޔާމީންގެ ސަރުކާރުން ރައްޔިތުންނަށް ދިން އަނިޔާތަކުގައި، ޕީޖީގެ އިހުމާލު މެމްބަރުން ދެއްކެވި އެވެ.\nޒިންމާ އަދާނުކުރެއްވި ބައެއް ކަންކަމުން މިސާލު ނެންގެވި އެވެ. ގާނޫނާ ޚިލާފަށް ސަރުކާރުން ހިންގަން ބޭނުންވި ކަންކަމަށް އެހީތެރިވެ ވަޑައިގަތް ކަމުގެ ތުހުމަތު ކުރެއްވި އެވެ. އިދިކޮޅު ލީޑަރުންނާއި އޭރުގެ ސަރުކާރާ ދެކޮޅަށް ހަރަކާތްތެރިކޮށް އުޅުނު އެންމެންނަކީ "ޓެރަރިސްޓުން" ގެ ގޮތުގައި ދައުވާ އުފުލީ ގޯސްކޮށް ކަމަށް މެމްބަރުން ވިދާޅުވި އެވެ. އަދި ވެރިކަން ބަދަލުވުމުން އެ ދައުވާތައް އަނބުރާ ނެގި ސަބަބާ މެދު ވެސް މެމްބަރުން ސުވާލު އުފެއްދެވި އެވެ.\nމި ވެރިކަން ނޮވެމްބަރު، 17، 2018 ގައި ފެށުމާ އެކު އެންމެ ފުރަތަމަ މަޖިލީހަށް ވެއްދި އެއް މައްސަލައަކީ ބިޝާމް މަގާމުން ވަކިކުރުމެވެ. އެކަމަކު އެ މައްސަލަ މަޖިލީހުން ކުރިއަށް ނުގެންގޮސް ދިގުދަންމާލީ އެވެ.\nއައިޝަތު ބިޝާމް ރައީސް އިބްރާހިމް މުހައްމަދު ސޯލިހް ޕްރޮސެކިއުޓާ ޖެނެރަލް ރައްޔިތުންގެ މަޖިލިސް ރައީސް އޮފީސް\n38 ކޮމެންޓް, 117 ރިއެކްޝަންސް\nކޮބާ މިއީ ހާދަ ފްރީ މީހެކޭދޯ\nއަލްހަމްދުﷲ. މިއަދަކީ އުފާވެރި ދުވަހެއް.\nޕީޖީ ބިޝާމް ވެސް މިއޮތީ ހިބަރު ވަދުގަ ޖެހިފައެވެ.\nނޮވެމްބަރު މަހުގެ މުސާރަ ޖަމާ ވީމަ ތިޔަ އިސްތިއުފާ ދިނީ. އަދި ތަންކޮޅެއް އަވަހެއްނު؟؟؟\nނުބައިވަގުތެއްގައި ބިޝާމް މިނިންމެވިނިންމުމަކީ ހިގަމުންދާ ޝަރީއަތަކަށް ނުފޫޒު ފޯރުވަން ނުވަތަ އެފަދަ ޝަރީއަތެއްގެ ޤާނޫނީ ޝަރުޢީ ސައްޙަކަމާއި މެދުގައި ސުވާލު އުފައްދާ ރައްޔިތުންގެ ތެރެއަށް "ނުބައި އަޑުތަކެއް ފަތުރާލަން ކުރެއްވެވިކަމެއް" ތޯ ބަލާ ފިޔަވަޅު އަޅާންޖެހޭ.\nހަމައެކަނި3ނޮވެމްބަރގެބާޢީންނަށް "ބާޢީކަމުގެ ލަޤަބުދީފައި" ދައުލަތުގެޙަޒާނާއިންވައްކަންކޮށް "ތިޖޫރިކަޅާކޮށްލާ މީހުނާއި" ދައުލަތުގެމަޤާމްތަކުގައިތިބެ ޤާނޫނުއަސާސީއަށާއި ޤާނޫނަށްބެލުމެއްނެތި "ހިތުހުރިގޮތަކަށް ކަންކުރިމީހުނަށް" މިދެންނެވިފަދަ ލަޤަބުނުދީ "އިއްޒަތްތެރިންގެ ގޮތުގައި" ބޭތިއްބުމަކީވެސްއިންސާފާއިދެކޮޅު އަދި މިފަދަގޯސްތައްހެދުމަށްހިތްވަރުލިބޭނެ ކަމެއް. # ތަފާތު ކުރުމެއްނެތި ކޮންމެމީހަކަށްވެސް އޭނާކުރި ކުށަށް ޤާނޫނީ އަދަބު ދޭންޖެހޭނެ.\nމަޤާމުން އިސްތިއުފާދެއްވުމުން ކަމަނާއަށް ދައުލަތުންދެމުންއައި މުސާރައާއިއިނާޔަތް ނުލިބިދާނެ. # އެހެނަސް މަޤާމްގައިހުންނަވައިގެން ދައުލަތުގެޤާނޫނުއަސާސީއަށާއި ޤާނޫނުތަކަށްބެލުމެއްނެތި "އެހެންފަރާތަކުން އަންނައޯޑަރަށް" ކުރެއްވެވިކަންތައްތަކާއި އަދި އަމިއްލަފުޅުގޮތުން ޤާނޫނާއިހިލާފަށްކުރިކަންކަމާއި ޤާނޫނާއިއެއްގޮތަށްކުރާންޖެހޭ ދައުވާނުކޮށްދޫކޮށްލިމައްސަލަފަދަ އެތައްކަމަކާއި ކުރިމަތިލައްވާ ޖަވާބުދާރީ ވާންޖެހޭނެ. ތިގޮތަށް "ޓާޓާ ކިޔާފައި" ނުހުރެވޭނެ.\nކަނބުޅޯ! ޖޭޕީ އޭ ކިޔާ ޕާރޓީ އެއް އޮތީ ތިކަހަލަ ކަނބުލޮން ނަށް މަރުޙަބާ ކިޔަން ތައްޔާރަށް. ތިކަހަލަ އެންމެން އަރުވާ ޖަހާ އަންބާ ކިޔާފައި ރާގޮނޑި އައިނެއްހެން ގޮސް އެ ޕާރޓީ އަށް ސޮއި ކުރުމަށްފަހު އެ ޕާރޓީ ގެ ހަރަކާތް ތައް ބާރަށް ކުރިއަށް ގެންދިއުމަކީ ސޭޓު ޖީގެ ވަރަށް ބޮޑު އުއްމީދީ ހުފަނެއް. ފަހަރެއްގާ އަނެއްކާ ކޯލިޝަން ތެރޭން ތިއަށްވުރެ ރަގަލު މަޤާމެއްވެސް ލިބުން އެކަށީގެންވޭ.\nމަންޑޭލާ ނުރުހިއްޖެ މީހަކު ޖެހޭނީ އިސްތިއުފާދޭންށެވެ. އެއީ ރައީސް ސާލިހު ކަމަށްވީނަމަވެސް މެއެވެ.\nއަރުވާލި އާދަނުވެ ސިޔާސީ ހާސަރު\nޠާމީން ހުކުމާއި ޝަރީއަތާ ތިޔަ އިސްތިއުފާ އެއްދުުވަހެއް ޅައްކަ ވާހަކަ؟ ތޯ


Mathindhaa boatakun Colombo ah hamalaa dheyn LTTE in ulhunu: Sirisena | Mihaaru\nސްރީ ލަންކާގެ ރައީސް ސިރިސޭނާ އދ.ގައި ވާހަކަ ދައްކަވަނީ. --ފޮޓޯ:އޭއެފްޕީ\nމަތިންދާ ބޯޓަކުން ކޮލަމްބޯ އަށް ހަމަލާ ދޭން އެލްޓީޓީއީ އިން އުޅުނު: ސިރިސޭނާ\n30 ސެޕްޓެމްބަރ 2018 - 12:297comments\nނިއު ޔޯކް (ސެޕްޓެމްބަރު 30) - ޗެންނާއީން މަތިންދާ ބޯޓެއްގައި ގޮސް ކޮލަމްބޯ އަށް ހަމަލާ ދޭން 2009 ވަނަ އަހަރު އެލްޓީޓީއީގެ ހަނގުރާމަވެރިން ރޭވި ކަމަށް ސްރީ ލަންކާގެ ރައީސް މައިތުރިޕާލާ ސިރިސޭނާ ވިދާޅުވެއްޖެ އެވެ.\nއދ.ގެ އާއްމު މަޖިލީހުގައި ތަގްރީރު ކުރެއްވުމަށް އެމެރިކާ އަށް ވަޑައިގެން ނިއު ޔޯކުގައި ދިރިއުޅޭ ސްރީ ލަންކާ ކޮމިއުނިޓީއާ ބައްދަލު ކުރައްވާ ސިރިސޭނާ ވިދާޅުވީ ތަމަޅަ ޓައިގަރުން އެފަހަރު ދޭން އުޅުނު ހަމަލާގެ މައުލޫމާތު އެމަނިކުފާނަށް ވުރެ ބޮޑަށް އެނގޭ މީހަކު ނުހުންނާނެ ކަމަށެވެ.\n"ކުރީގެ ރައީސް ކޮލަމްބޯއަކު ނޫޅުއްވާ. ކުރީގެ ބޮޑު ވަޒީރު ނޫޅުއްވާ. ޑިފެންސް މިނިސްޓްރީގެ ސެކްރެޓަރީ އާއި ސިފައިންގެ ވެރިޔާ ވެސް ގައުމަކު ނެތް،" ލަންކާގެ ދާޚިލީ ހަނގުރާމައިގެ ފަހު ދެ ހަފުތާގައި އެކްޓިން ޑިފެންސް މިނިސްޓަރަކަށް ހުންނެވި ސިރިސޭނާ ވިދާޅުވި އެވެ.\nއެމަނިކުފާން ވިދާޅުވީ ޓައިގަރުން ދީފާނެ ހަމަލާއަކުން ސަލާމަތްވުމަށް ސީނިއާ ލީޑަރުން ގައުމުން ބޭރަށް ވަޑައިގެން އުޅުއްވިކަމީ ސިއްރެއް ކަމަށެވެ.\n"ތަމަޅަ ޓައިގަރުން އުޅުނީ ޗެންނާއީ ނުވަތަ ކޮންމެ ވެސް ޖަންގަލީގެ އޭރިޔާއަކުން މަތިންދާ ބޯޓެއްގައި ގޮސް ކޮލަމްބޯގެ އެކި ތަންތަނަށް ބޮން އަޅަން. އޭރު އެކްޓިން ޑިފެންސް މިނިސްޓަރަކީ އަޅުގަނޑު. ވައިގެ ހަމަލާއެއް ދީފާނެ ކަމުގެ ބިރަށް އެހެން އެންމެން ވަނީ ފިލާފައި. އަޅުގަނޑު ވެސް ކޮލަމްބޯއަކު ނުހުންނަން. ކޮލަމްބޯ އަށް ޓައިގަރުން ހަމަލާދީފާނެތީ އަޅުގަނޑު ވެސް ދިޔައީ ކޮލަމްބޯގެ ބޭރުގެ އެކި ތަންތަނުގައި މަޑުކުރަމުން،" ސިރިސޭނާ ވިދާޅުވި އެވެ.\nއެލްޓީޓީއީ އިން ވަނީ 2007 އާއި 2009 ގައި ކޮލަމްބޯ އަށް ވައިގެ ހަމަލާދީފަ އެވެ. ލަންކާގެ ދާޚިލީ ހަނގުރާމަ ނިމިފައި ވަނީ މެއި 2009 ގަ އެވެ.\nއިތުރު ލިޔުންތައް ސްރީ ލަންކާ ތަމަޅަ ޓައިގަރުން މައިތުރިޕާލާ ސިރިސޭނާ


School Maahaulakee Rakkaatheri Maahaulakah Vaane Kan Kashavaru - Minister - Vaguthu\nސްކޫލް މާހައުލަކީ ރައްކާތެރި މާހައުލަކަށް ވާނެ ކަން ކަށަވަރު - މިނިސްޓަރ\nކޮވިޑް-19 ރާއްޖެއިން ފެނިފައިވާ މި ދުވަސްކޮޅުގައި ސްކޫލް މާހައުލަކީ ދަރިވަރުންނަށް ރައްކާތެރި މާހައުލެއްކަން ކަށަވަރުކަަމަށް އެޑިއުކޭޝަން މިނިސްޓަރ ޑރ. އައިޝަތު އަލީ ވިދާޅުވެއްޖެއެވެ.\nކޮވިޑް-19 ނެތް ރަށްރަށުގައި ސްކޫލްތައް ހުޅުވަން ނިންމާފައި ވަނީ ޖުލައި 01 ގައެވެ.\nމިރޭ ނެޝަނަލް އިމަޖެންސީ އޮޕަރޭޝަންސް ސެންޓަރު (އެެންއީއޯސީ)ގައި ކުރިއަށްގެންދިޔަ ނޫސްވެރިންގެ ބައްދަލުވުމުގައި ޑރ. އައިޝަތު ވިދާޅުވީ، ޔުނިސެފްގެ އެހީއާއެކު ތައުލީމީ ދާއިރާގެ ކޮވިޑް-19 ރެސްޕޮންސް ޕްލޭން މިހާރު ހަދާ ނިމިފައިވާ ކަމަށެވެ. އަދި މި ޕްލޭންގައި މައިގަނޑު ފަސް ބައެއް ހިމެނިގެން ވާ ކަމަށެވެ.\nއެގޮތުން އެ ޕެލޭންގައި ހިމެނޭ ބައިތަތަކީ ސްކޫލްތައް ރައްކާތެރިކަމާއެކު ހިންގުމާއި، ކިޔަވާދިނުމާއި އުނގެނުން މެދުނުކެނޑި ކުރިއަށްގެންދިއުމާއި ވަލްނަރަބަލް ކުދިންނަށް އަޅުގަނޑުމެން ވާސިލްވުމާއި، ބަލިން ރައްކާތެރިވުމަށް ރެޒިލިއަންސް ބިލްޑް ކުރުމާއި މިހާލަތުގައި ސްކޫލް ހިންގުމާއި ކޯޑިނޭޓް ކުރުމެވެ.\nމިނިސްޓަރ ވިދާޅުވީ، މިހާރު އެ މިނިސްޓްރީ އާއި ސްކޫލްތައް ގުޅިގެން ކުރިއަށްދަނީ ސްކޫލްތައް ހުޅުވެން ވާއިރަށް ވާން ޖެހޭ ތައްޔާރީތަކާއި، ސްކޫލް ހުޅުވުމުން ދެން ކުރަން ޖެހޭ ކަންތައްތަކަށް ކަމަށެވެ.\nސްކޫލްތައް ހުޅުވުމުގެ ކުރިން ކުރަން ކަނޑައަޅާފައިވާކަންކަން\n1 ކޮވިޑް-19ގެ ބަލިމަޑުކަން މިހާރު ތަހަންމަލު ކުރަމުންދާ ކުދިންނާއި މުވައްޒަފުންގެ މައުލޫމާތު ހޯދައި، އެ ކުދިންނަށް ކިޔެވުން މެދުނުކެނޑި ކުރިއަށްގެންދެވޭނެ ގޮތްތަކެއް އިންތިޒާމް ކުރުން\n"އެ މަސައްކަތް މިހާރުވެސް މިނިސްޓްރީން ކުރިއަށް އެބަދޭ، ފެސިލިޓީގައި ތިބި ކުދިންނާއި، އަދި ބަލިން ސަލާމަތްވެގެން ގޭގައި ތިބި ކުދިންނަށް ފިލާވަޅުތައް ގެންދަނީ ފޯރުކޮށްދެމުން". މިނިސްޓަރ ވިދާޅުވިއެވެ.\n2 ސިއްހީ ގޮތުން ހައި ރިސްކުގައި ތިބި ކުދިންގެ މައުލޫމާތު އެއް ކުރުން\n"އެ ކުދިންނަށް އަޅުގަނޑުމެން ކިޔަވާ ދިނުމުގެ ގޮތްތައް ރާވައި އެކަންކަން އަޅުގަނޑުމެން ސްކޫލްތަކާއި ހިއްސާ ކުރެވިފައި ވަނީ". މިނިސްޓަރ އައިޝަތު އަލީ ވިދާޅުވިއެވެ.\nމިނިސްޓަރ ވިދާޅުވީ، މިކަންކަން ނިންމުމުގެ ކުރިން މަޝްވަރާތައް ހެލްތް ޕްރޮޓެކްޝަން އެޖެންސީ(އެޗްޕީއޭ)އާއި މިނިސްޓްރީގެ ސްޓާފުންނާއި، ސްކޫލްތަކާއިވެސް މަޝްވަރާ ކުރެވިފައިވާނެ ކަމަށެވެ.\n3 ހޭންޑް ހައިޖީން އާއި ރެސްޕިރޭޓަރީ ހައިޖީންއަށް ސަމާލުކަން ދިނުން\n"އެގޮތުން ހުރިހާ ސްކޫލްގައި ވޮޝް ފެސިލިޓީއެއް ގާއިމް ކުރުމަށް މިހާރު މަސައްކަތްތަކެއް ކުރެވިފައި ވަނީ، ވޮޝް ފެސިލިޓީ ނެތްތަންތަނުގައި އަޅުގަނޑުމެން އަތް ދޮވެވޭނެ ސިންކުތަކާއި އެއްޗެހި ހެދުމާއި އަދި ސާފް ކުރަން ބޭނުންވާ ވަސީލަތްތައް އެތަންތަނަށް ފޯރުކޮށްދެމުން މި ގެންދަނީ". މިނިސްޓަރ ވިދާޅުވިއެވެ.\nއަދި ސްކޫލްތައް ޑިސްއިންފެކްޓް ކުރުމާއި ސެނެޓައިޒް ކުރުމަށް ބޭނުންވާ ވަސީލަތްތައްވެސް ސްކޫލްތަކަށް މިހާރު ފޯރުކޮށްދީފައިވާނެ ކަމަށް ޑރ. އައިޝަތު އަލީ ވިދާޅުވިއެވެ. އަދި އަތް ދޮންނަންވީ ގޮތުުގެ މައުލޫމާތު ދިނުމަށް ދަރިވަރުންނާއި ޓީޗަރުންނާއި، އެހެނިހެން މުވައްޒަފުން ތަމްރީން ކުރުމުގެ މަސައްކަތްތަކެއް ކުރަމުންދާކަންވެސް މިނިސްޓަރ ފާހަގަކުރެއްވިއެވެ. އަދި ސެނެޓައިޒް ކުރުމާއި،ޑިސްއިންފެކްޓް ކުރާނެ ގޮތް ސަޕޯޓް ސްޓާފުންނަށް ޕްރޮގްރާމްތަކެއް ހިންގުމަށް ހަމަޖެހިފައިވާ ކަމަށް މިނިސްޓަރ ވިދާޅުވިއެވެ.\nއަދި މީގެ އިތުރުން، އިތުރު ތަމްރީން ޕްރޮގްރާމްތަކެއްވެސް ހިންގަމުންދާކަމަށް މިނިސްޓަރ މިރޭ ވަނީ ވިދާޅުވެފައެވެ. އެގޮތުން މުދައްރިސުން ބޭސިކް ސައިކޯ ސޯޝަލް ސަޕޯޓް ޓްރޭނިންގތަކެއް މުވައްޒަފުންނަށް ދެމުންގެންދާކަމަށް މިނިސްޓަރ ވިދާޅުވިއެވެ.\nސްކޫލް މާހައުލަކީ ދަރިވަރުންނަށް ރައްކާތެރި މާހައުލަކަށް ވާނެ ކަން ކަށަވަރު\nމިނިސްޓަރ ވަނީ ކޮންމެ ސްކޫލަކަށްވެސް ވަކި ސްޓޭންޑަޑް އޮޕަރޭޓިން ޕްރޮސީޖާ (އެސްއޯޕީ)އެއް ތައްޔާރު ކުރެވެމުންދާކަންވެސް ފާހަގަކޮށްފައެވެ.\n"އަޅުގަނޑުމެން ބެލެނެވެރިންނަށް ކަށަވަރުކޮށްދޭން ބޭނުންވަނީ ސްކޫލް މާހައުލަކީ ދަރިވަރުންނަށް ރައްކާތެރި މާހައުލަކަށް ވާނެކަން". މިނިސްޓަރ ވިދާޅުވިއެވެ.\nއެގޮތުން ސްކޫލަށް ދަރިވަރުން ވެއްދޭނީ ހުން ބެލުމަށްފަހުގައި ކަމަށާއި، އެގޮތުން ގޭޓުން ވަންނައިރު ކުދިންގެ ހުން ބެލުމާއި، ސްކޫލް ތެރޭގައި އިޖްތިމާއީ ގައިދުރުކަން ބެހެއްޓުމަށްޓަކައި މަސައްކަތްތަކެއް ކުރަމުންދާ ކަމަށް މިނިސްޓަރ ވިދާޅުވިއެވެ.\n"ސްކޫލްގެ ކްލާސް ރޫމްގެ ސައިޒް މިހާރު ވަނީ ކުޑަ ކުރެވިފައި،ގާތް ގަނޑަކަށް 30 ނޫނީ 32 ކުދިން ތިބޭ ކްލާހެއްގެ ސައިޒް މިހާރު އަޅުގަނޑުމެން މި ވަނީ 16 ކުދިން އެއް ވަގުތެއްގައި ކްލާހުގައި ތިބޭ ގޮތަށް ހަމަޖައްސާފައި". މިނިސްޓަރ ވިދާޅުވިއެވެ.\nއަދި މީގެ އިތުރުން، ސްކޫލް މާހައުލުގައި ގައުދުރުކަން ބެހެއްޓޭނެ ގޮތަށް މާކްތަކެއް ލެވިފައިވާކަމަށްވެސް މިނިސްޓަރ ވަނީ ފާހަގަކޮށްފައެވެ.\nޖޫން 16, 2020 00:40\nދެފައިގަ ހިފާ އާދޭސް ކުރަން މާލޭގެ ސްކޫލް ތައް ނުހުޅުވާ/ ސުބުޙާނަﷲ 16 ކުދިން 3ފޫޓު ދުރުގައި ކުދިން ބޭތިއްބޭނެ ސްކޫލެއް މާލޭގައި ނުހުންނާނެ. ޗާނދަނީ މަގުގައި އެހެރީ ތިން ސްކޫލް އަނެއްކޮޅުން ޓާރމް އެއޮތީ ދަންމާލާފަ/\nޖޫން 16, 2020 12:53\nފޮނިނުކަނޑާ، ރެހެންދި ސްކޫލަކު ތިކަމެ އް ނުކުރެވޭނެ، މެނޭޖްމަންޓް މޫނު ނުޖެހޭ، އިންތިހާ އަށް ދޯދިޔާ، ޕްރިންސިޕަލަކީ 2000 ދެހާސް ދަރިވަރުންނާ އެތަ އް މުވަ އްޒަފުން ގޮވަ އިގެން މަސަ އްކަތް ކުރެވޭވަރުގެ ކެޕޭސިޓީ އެ އް ހުރި ސިކުނޑި އެ އްގެ ވެރި އެ އްނޫން، މުޅިންވެސް ބަޔަކު ކޮށްފަ ހުންނަ ކަންކަން ކޮޕީކުރުން ނޫން ކަމެ އް ނުކުރާނެ، އަމި އްލަ ވިސްނުމެ އް ނެތް، ކުލާސް ރޫމުތަކުގަ ދަރިވަރުން އުޅޭނެގޮތަކަށް އުޅުމާ، މުދަ އްރިސުން ކުލާހުގަ ފޯނަށްފިތުންނޫން ކަމެ އް ނުކުރޭ. ދަރިވަރުން ސިޑިތަކުން އަރާ ފަ އިބާ އިރު ހީވާނީ ބާޒާރުމަތިހެން،3މަސްދުވަސް ވަންދެން ދަރިން ގޭގަ ހިފަހަ އްޓަ އިގެން މިތިބީ ބޭނުމަކު، މާލެސިޓީގެ ހާލަތަށް އެ އްވެސް ބަދަލެ އްނާދެ. ރަ އްޔިތުންގެ ޕްރެޝަރު ބޮޑުވެ ސަރުކާރު އަރި އަޅާލަ ފާނެތީ ބިރުންތޯ ތިޔަ އުޅު އްވަނީ. ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nޖޫން 16, 2020 13:07\nމިނިސްޓަރަށް ނެރުވުނު ނަތީޖާ އަކީ ކޮބައިބާ މިހާ ދިގު މުއްދަތެއް ދަރިވަރުން ނުކިޔެވި ތިބެ ދިގުލައިގެން ދިޔައިރު؟ވަރަށް މަޢާފު މިހެން ބުނަން ޖެހޭތީ، ނަމަވެސް ފެނުނީ މިނިސްޓަރުގެ ޒިންމާދާރުކަން ކުޑަ ކަމާއި މިނިސްޓަރު ކަމުގެ ނާޤާބިލްކަން. މި ކޮމެންޓް ޝާޢިރު ކުރާނެކަމަށް އުއްމީދު ކުރަން! ވަރަށް ސަލާމް!\nޖޫން 16, 2020 18:54\nކޯންޗެް ނުއެލޭވާހަކައެއްތަ މިދައއކަނީ.\nތިބުނާ އެއްޗެއް ނުއެލި ކުދިނަނަށް ގޭގަ ތިބެ ކިޔެވުނީ ރައީސް ޔާމީންގެ ދައުރު ދެއްވި ޓެބްލެޓް ތަކުގެ ސަބަބުން .


Jabir ah guest house dhinumun tourism ministry aai Mathiveri council ge bodu arairumeh | Mihaaru\nޖާބިރަށް ގެސްޓް ހައުސް ދިނުމުން ޓޫރިޒަމް މިނިސްޓްރީ އާއި މަތިވެރި ކައުންސިލްގެ އަރައިރުމެއް\n30 ސެޕްޓެމްބަރ 2019 - 15:12 32 comments\nއއ. މަތިވެރީގައި ހުރި އެންމެ ބޮޑު ގެސްޓް ހައުސް، ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަދި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު އަބްދުﷲ ޖާބިރުގެ ރިޗް ކްލަބް މޯލްޑިވްސް އަށް ޓޫރިޒަމް މިނިސްޓްރީން 50 އަހަރަށް ކުއްޔަށް ދިނުމުން އެ މިނިސްޓްރީ އާއި އެ ރަށު ކައުންސިލާ ދެމެދު ބޮޑު އަރައިރުމެއް ފެށިއްޖެ އެވެ.\n"ކާސާ މިއާ މޯލްޑިވްސް" ގެ ނަމުގައި ކުރިން ހިންގި އެ ގެސްޓް ހައުސް، ރިޗް ކްލަބް މޯލްޑިވްސް އަށް ކުއްޔަށް ދިނުމުން މަތިވެރި ކައުންސިލުން އިއްޔެ ނެރުނު ބަޔާނެއްގައި ބުނީ އެއީ އެ ކައުންސިލްގެ އިހުތިސާސްގެ ތެރޭގައިވާ ތަނެއް ކަމަށާއި ޓޫރިޒަމް މިނިސްޓްރީއަށް އެތަން ކުއްޔަށް ނުދެވޭނެ ކަމަށެވެ. އެކަމުގައި ޓޫރިޒަމް މިނިސްޓަރު އަލީ ވަހީދު އަމަލު ކުރައްވާފައިވާ ގޮތް ބައްލަވައި ފިޔަވަޅު އަޅުއްވައި ދެއްވުމަށް މަތިވެރި ކައުންސިލުން ވަނީ ރައީސް އިބްރާހީމް މުހައްމަދު ސޯލިހަށާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ގޮވާލައިފަ އެވެ.\nޖާބިރަށް، ގެސްޓް ހައުސް ކުއްޔަށް ދިން މައްސަލަ އަށް ހާއްސަ ކޮށްގެން މިނިސްޓަރު އަލީ ވަހީދު މިއަދު ބޭއްވެވި ނިއުސް ކޮންފަރެންސެއް ގައި ވިދާޅުވީ، އެއީ ވަރަށް ބޮޑު އިންވެސްޓްމަންޓެއް ކަމަށާއި އެތަން މިހާތަނަށް ހުރީ "ހައިޖެކް ކޮށްފައި" ކަމަށެވެ.\nޓޫރިޒަމް މިނިސްޓްރީގެ ގާނޫނީ ޓީމުން ނޫސްވެރިންނާ މިއަދު ހިއްސާކުރި ލިޔެކިއުންތަކުން އެނގޭ ގޮތުގައި، ގެސްޓް ހައުސް އިމާރާތް ކޮށްފައިވާ ސަރަހައްދަކީ މަތިވެރި ކައުންސިލުގެ އިހްތިސާސްގެ ދަށުގައި ހިމެނޭ ތަނެއް ނޫނެވެ. ކައުންސިލްގެ އިހްތިސާސް އެ ތަނަށް ނުހިނގަނީ އެއީ ޓޫރިޒަމް ތަރައްގީ ކުރަން ކުރީގެ ރައީސް އަބްދުﷲ ޔާމީން 2017 ވަނަ އަހަރު ކަނޑައަޅުއްވާފައިވާ ދެ ބިމަކަށް ވާތީ ކަމަށް ޓޫރިޒަމް މިނިސްޓްރީން ބުންޏެވެ.\nއޭރު އެ ބިން ދޫކޮށްފައި އޮތީ ޓޫރިޒަމް މިނިސްޓްރީން ބުނި ގޮތުގައި ހ. މާކޮށާރު އަބްދުއްރައްޒާގު އަލީ އަށެވެ.\nނަމަވެސް އަބްދުއްރައްޒާގާ އެކު އޮތް އެއްބަސްވުން މަތިވެރި ކައުންސިލުގެ ގަރާރަކުން އުވާލައި ބިން ހަވާލުކުރަން 2017 ވަނަ އަހަރު އެންގި އެވެ.\nރައްޒާގު، އެ މައްސަލަ މަތިވެރި މެޖިސްޓްރޭޓް ކޯޓަށް ހުށަހެޅުމުން އެ ކޯޓުން ނިންމީ އެއީ ކައުންސިލްގެ އިހްތިސާސް ހިނގާ ދެ ބިން ނޫން ކަމަށެވެ. އަދި އެ މައްސަލަ މަތިވެރި ކައުންސިލުން ހައި ކޯޓަށް ހުށަހެޅުމަށް ފަހު ވަނީ އަނބުރާ ގެންގޮސްފަ އެވެ.\nއަލީ ވަހީދު ވިދާޅުވީ ރިޗް ކްލަބް މޯލްޑިވްސްއާ އެކު އެއްބަސްވުން ހެދީ ހައި ކޯޓުން މައްސަލަ ނެގުމުން އެޓާނީ ޖެނެރަލްގެ ލަފާ ހޯއްދަވައިގެން ކަމަށެވެ.\nއޭނާ ވިދާޅުވީ އެ ބިމުގެ މައްސަލައިގައި މަތިވެރި ކައުންސިލުން އެކި ފަހަރު އެކި ގޮތަށް ކަންތައް ކުރި އިރު ވެސް ކައުންސިލްގެ ރައީސަކަށް ހުންނެވީ މިހާރުގެ ވެސް ރައީސް އިސްމާއީލް އާތިފް ކަމަށެވެ. އެ މައްސަލައިގައި އާތިފް އަމަލުކުރައްވާ ގޮތުން އޭނާގެ އަމިއްލަ މަސްލަހަތެއް އެކަމުގައި އޮތް ކަމަށް ދެކެވަޑައިގަންނަވާ ކަމަށް ވެސް އަލީ ވަހީދު ވިދާޅުވި އެވެ.\nއިތުރު ލިޔުންތައް ޓޫރިޒަމް ލާމަރުކަޒީ ހިންގުން އއ. މަތިވެރި އއ. މަތިވެރި ކައުންސިލް އަލީ ވަހީދު، ކުރީގެ ޓޫރިޒަމް މިނިސްޓަރު ޓޫރިޒަމް މިނިސްޓްރީ ޓޫރިޒަމް މިނިސްޓަރު މެމްބަރު އަބްދުﷲ ޖާބިރު (ކާށިދޫ)


Covid-19: France club thakun PSG Raees ge ehee hoadhanee | Mihaaru\nޕީއެސްޖީގެ ރައީސް ނާސިރު އެލް-ހެއްލާފީ.-- ފޮޓޯ: އޭއެފްޕީ\nކޮވިޑް-19: ފްރާންސް ކްލަބްތަކުން ޕީއެސްޖީ ރައީސްގެ އެހީ ހޯދަނީ\n10 އެޕްރީލް 2020 - 12:20\nފްރެންޗް ލީގުގެ ރައިޓްސް ގަނެފައިވާ ދެ ބްރޯޑްކާސްޓަރުންނަކީ ބީން ސްޕޯޓްސް އާއި ކެނަލް ޕްލަސް އިންނެވެ. މީގެ ތެރެއިން ބީން ސްޕޯޓްސްގެ މެޖޯރިޓީ ހިއްސާދާރަކީ ހެއްލާފީ އެވެ. އެކި ގައުމުތަކަށް ފްރެެންޗް ލީގުގެ ޓީވީ ރައިޓްސް ވިއްކުމުގެ ކޮންޓްރޯލް އޮންނަނީ ކެނަލް ޕްލަސް އަތުގަ އެވެ.\nކޮވިޑް-19 ގެ ސަބަބުން ލީގު ހުއްޓާލާފައި އޮތް މުއްދަތުގައި ބްރޮޑްކާސްޓިން ފައިސާގެ ގޮތުގައި ދޭން ޖެހޭ 48 މިލިއަން ޑޮލަރު ބީން ސްޕޯޓްސް އިން ވަނީ ހިފަހައްޓައިފަ އެވެ. ބީން ސްޕޯޓްސް އިން މި ގޮތަށް އަމަލުކުރީ ކެނަލް ޕްލަސް އިން ދައްކަން ޖެހޭ ބޮޑު ޕޭމަންޓެއް ދޭން ދެކޮޅު ހަދަމުންދާތީ އެވެ. މި މަސް ފެށުމުގެ ކުރިން ކެނަލް ޕްލަސް އިން ފްރެންޗް ލީގަށް ދައްކަން ޖެހޭ 121 މިލިއަން ޑޮލަރުގެ ޕޭމަންޓެއް އެބައޮތެވެ. މިއީ މުޅި ސީޒަން ބަލާއިރު 15 ޕަސެންޓް ފައިސާ އެވެ. އޭގެ ތެރޭގައި މާޗް 13 ގައި ލީގު ހުއްޓާލުމުގެ ކުރިން ކުޅުނު މެޗުތަކަށް ދައްކަންޖެހޭ 50 މިލިއަން ޑޮލަރު ވެސް ހިމެނެ އެވެ.\nޓީވީ ފައިސާ އަކީ ފްރާންސްގެ ހުރިހާ ކްލަބްތަކަށް ބަލާއިރު އެ ޓީމުތަކުގެ އާމްދަނީގެ 36 އިންސައްތަ އެވެ. މި ފައިސާ ނުލިބިއްޖެނަމަ ފްރާންސްގެ އެއް ވަނަ ޑިވިޝަނުގައި ހިމެނޭ ގިނަ ކްލަބްތަކަށް ބޮޑު މައްސަލަ އަކަށް ކުރިމަތިވާނެ އެވެ. އަދި އެހެން ސްޕޮންސަރުން މެދުވެރިކޮށް ކުޑަ އާމްދަނީ އެއް ލިބޭ ގިނަ ކްލަބްތަކަކަށް މި ބްރޮޑްކާސްޓިން ފައިސާ ނުލިބިއްޖެނަމަ އެ ޓީމުތައް ބަނގުރޫޓު ވެދާނެ ކަމަށް ވެސް ވަނީ ބުނެފަ އެވެ.\nފްރާންސްގެ ލީގުގެ ލިލްގެ ރައީސް ޖެރާޑް ލޮޕޭޒް ވިދާޅުވީ ލީގަށް ފައިސާ ދޭ އެއް ބްރޯޑްކާސްޓަރުގެ ވެރިޔާގެ ގޮތުގައި ހެއްލާފީ ހުންނެވުމަކީ މި ކަމުގައި އޭނަގެ މަސްލަހަތު ފުށުއަރާ ކަމެއް ކަމަށް ގިނަ ކްލަބްތަކަކުން ގަބޫލުކުރާ ކަމަށެވެ. އެކަން އެހެން އޮތް ނަމަވެސް މި ވަގުތު ކްލަބްތަކުން ބޭނުންވަނީ ހެއްލާފީގެ އެހީ ކަމަށް ލޮޕޭޒް ވިދާޅުވި އެވެ.\n"ކްލަބްތަކަށް ލިބޭނެ ގެއްލުން ހެއްލާފީ އަށް އެނގޭނެ. ފުޓްބޯޅައިގެ ވިސްނުމުގައި އޭނާ އަށް މި ކަމުގައި ހައްލެއް ހޯދައިދެވިދާނެ. އެއީ މެޖޯރިޓީ ކްލަބްތަކުން ވެސް ގަބޫލުކުރާ ގޮތް،" ލޮޕޭޒް ވިދާޅުވި އެވެ.\nއަންނަ ސީޒަނުން ފެށިގެން ފްރާންސް ލީގުގެ ބްރޮޑްކާސްޓިން ރައިޓްސް ގަނެފައިވަނީ ޗައިނާގެ ކުންފުންޏެއް ކަމަށްވާ މީޑިއާޕްރޯ އިންނެވެ. ކުރިއަށް އޮތް ހަތަރު އަހަރަށް (އަހަރަކު 1.5 ބިލިއަން ޑޮލަރު)ގެ އެއްބަސްވުމެއްގައި މީޑިއާޕްރޯ އިން ސޮއިކުރިއިރު، އޭގެއިން ބީން ސްޕޯޓްސް އަށް ލިބެނީ ކުޑަ ޕަސެންޓެކެވެ. މި ޑީލާ މެދު ހެއްލާފީ ހިތްހަމަނުޖެހޭ ކަމަށް ގިނަ މީޑިއާތަކުން ރިޕޯޓްކުރެ އެވެ.\nމީޑިއާޕްރޯ އިން ތުހުމަތުކުރާ ގޮތުގައި ފްރާންސް ލީގުގެ މި ސީޒަނުގެ ބްރޮޑްކާސްޓިން ރައިޓްސްއާ ގުޅޭ ކަންތައްތަކުގައި ހެއްލާފީ އަންނަނީ ގަސްދުގައި ގިނަ ކްލަބްތަަކަށް ގެއްލުންވާ ގޮތަށް އަމަލުކުރަމުންނެވެ. އަދި އޭގެ ބޭނުމަކީ މި ސީޒަނަށް ފަހު ހެއްލާފީ އަތުން ފްރެންޗް ލީގުގެ ބްރޮޑްކާސްޓިންގެ ބާރު ގެއްލިދާތީ އޭގެ ކުރިން އޭނާ ބޭނުންވާ ފައިދާ ހޯދުމަށެވެ. މީޑިއާޕްރޯ އިން ތުހުމަތުކުރާ ގޮތުގައި ކެނަލް ޕްލަސް އިން ފައިސާ ނުދޭން ކުރާ މަސައްކަތަށް ހެއްލާފީ ވެސް ބާރު އަޅަ އެވެ.\nރިޕޯޓްތައް ބުނާގޮތުން މި ސީޒަނުގައި ދެން އެއްވެސް މެޗެއް ކުޅެވޭ ގޮތް ނުވެއްޖެނަމަ ފްރެންޗް ލީގާއި ޗެމްޕިއަންސް ލީގުގައި ޕީއެސްޖީ ކުޅޭ މެޗުތަކަށް ބަލައި ޖުމްލަ ހުރިހާ ގޮތަކުން އެ ޓީމަށް 230 މިލިއަން ޑޮލަރުގެ ގެއްލުމެއް ކުރިމަތިވާނެ އެވެ. ޕީއެސްޖީ އަކީ ދުނިޔޭގެ ފަސް ވަނަ އަށް އެންމެ މުއްސަނދި ކްލަބެވެ. އެ ޓީމަށް މި ވަގުތު ކުރިމަތިވެފައިވާ އެންމެ ބޮޑު ގޮންޖެހުމަކީ ބޮޑު މުސާރަ ދީފައި ކުޅުންތެރިން ގެނެސްފައިވީ ނަމަވެސް ޔޫރަޕްގެ މުބާރާތްތަކުގައި ކާމިޔާބެއް ނުހޯދުމެވެ.\nމި ސީޒަނުގައި ޕީއެސްޖީ އަށް ޔޫރަޕްގައި ކާމިޔާބެއް ނުލިބިއްޖެނަމަ އަންނަ ސީޒަނަށް ފައިނޭންޝިއަލް ފެއާޕްލޭ (އެފްއެފްޕީ)ގެ ތެރެއިން ކަންތައްތައް ކުރިއަށް ގެންދިއުމުގެ ގޮތުން ކްލަބްގެ ހަރަދުތައް ކުޑަކުރަން ޖެހޭނެ އެވެ. މި ސީޒަނަށް ފަހު ޕީއެސްޖީން އެ ޓީމުގެ ބްރެޒިލް ތަރި ނޭމާ ބޮޑު އަގުގައި ވިއްކާލާނެ ކަމަށް މީޑިއާ ރިޕޯޓްތައް ބުނެ އެވެ.


Mi Sarahaddhu Gai Ufedhifaivaa Kolhigandu Ge Baaru Kuri Ah Oiy 48 Gadi Iru Therey Gadhavaane - Vaguthu\nމި ސަރަޙައްދުގައި އުފެދިފައިވާ ކޮޅިގަނޑުގެ ބާރު ކުރިއަށްއޮތް 48 ގަޑިއިރު ތެރޭގައި ގަދަވާނެ\n1 އަހަރު ކުރިން ( މާޗް 11, 2018 )\nއިންޑިއާގެ ދެކުނުން އަދި ރާއްޖޭގެ އިރުން މިހާރު އިންޑިއާ ކަނޑު ހިމެނޭ ސަރަޙައްދުގައި އުފެދިފައިވާ ކޮޅިގަނޑުގެ ބާރު، ކުރިއަށްއޮތް 48 ގަޑިއިރު ތެރޭގައި އިތުރަށް ގަދަވާނެ ކަމަށް ކެރެލާގެ ސްޓޭޓް ޑިޒާސްޓަރ މެނޭޖްމަންޓް އޮތޯރިޓީ (އެސްޑީއެމްއޭ) އިން ބުނެފިއެވެ.\nމިކަން ހާމަކޮށް އެ އިދާރާއިން ބުނެފައި ވަނީ، މި ސަރަޙައްދުގައި ދައުރުވާ ލޯޕްރެޝަރ ޓްރަފެއްގެ ސަބަބުން، ކުރިއަށްއޮތް ވަގުތުތަކުގައި ކޮޅިގަނޑުގެ ބާރު އިތުރަށް ގަދަވެ މޫސުން ވަރަށް ބޮޑަށް ގޯސްވާނެ ކަމަށް ބެލެވޭ ކަމަށެވެ.\nއެގޮތުން މި ކޮޅިގަނޑުގެ އަސަރު އެންމެ ބޮޑަށް ކުރާނީ އިންޑިއާގެ ޓެމިލްނާޑޫ އާއި އަވައްޓެރި ލަންކާގެ އައްސޭރީގެ ހިސާބުތަކަށް ކަމަށާއި، މި ސަރަޙައްދުތަކަށް އާދަޔާއި ޚިލާފަށް ވައިގަދަވެ، ކަނޑު ގަދަވާނެ ކަމަށެވެ.\nމިކަމާއި ގުޅިގެން އިންޑިއާގެ މީޓިއޮލޮޖިކަލް ޑިޕާޓްމަންޓް (އައިއެމްޑީ) އިން ބުނެފައި ވަނީ، ކުރިއަށް އޮތް ތިން ދުވަހުގައި ޓެމިލްނާޑޫގެ ދެކުނުންނާއި ކޮމޮރިން އަދި ރާއްޖޭގެ ބައެއް ސަރަޙައްދުތަކަށްވެސް ވައި ބާރުވާނެ ކަމަށެވެ. އަދި މި ވަގުތުތަކުގައި މި ސަރަޙައްދުގައި އުފެދިފައިވަ ލޯ ޕްރެޝަރގެ ބާރު އިތުރުވެ، ކޮޅިގަނޑު ހުޅަނގަށް މިސްރާބު ޖަހާނެ ކަމަށާއި ބައެއް ސަރަޙައްދުތަކަށް ގަޑިއަކު 50 ކިލޯމީޓަރަށް ވައިގަދަވާނެ ކަމަށް ލަފާކުރެވޭ ކަމަށް އައިއެމްޑީން ބުނެއެވެ.\nކެރެލާގެ ސްޓޭޓް ޑިޒާސްޓަރ މެނޭޖްމަންޓް އޮތޯރިޓީން ވަނީ، މޫސުން އާދަޔާއި ޚިލާފަށް ގޯސްވާނެ ކަމަށްޓަކައި ކުރިއަށް އޮތް 36 ގަޑިއިރު މި ސަރަޙައްދުގެ ކަނޑުތަކަށް މަސްވެރިކަމަށް ނުނިކުތުމަށްވެސް އިލްތިމާސްކޮށްފައެވެ.\nއިންޑިއާ ކަނޑުގެ ސަރަޙައްދުގައި ކޮޅިގަނޑެއް އުފެދެމުންދާއިރު، ރާއްޖޭގެ ބައެއް ސަރަޙައްދުތަކަށްވެސް މޫސުން ވަނީ ގޯސްވެފައެވެ. އަދި ބައެއް ސަރަޙައްދުތަކަށް ވައިޓް އެލާޓްވެސް ވަނީ ނެރެފައެވެ.\nރާއްޖޭގެ މޫސުމާއި ބެހޭ އިދާރާ އިން މިއަދު ނެރުނު ބަޔާނެއްގައި މިކަމާއި ގުޅިގެން ވިދާޅުވެފައި ވަނީ، ކުރިއަށް އޮތް 48 ގަޑިއިރު ތެރޭގައި ރާއްޖޭގެ ބޮޑު ބަޔަކަށް ވިއްސާރަކޮށް ބައެއް އަތޮޅުތަކަށް ގުގުރުމާއި އެކު ބޯކޮށް ވާރޭ ވެހޭނެ ކަމަށް ލަފާކުރެވޭ ކަމަށެވެ. އަދި ވައި ގަދަވެ ކަނޑުތައް ގަދަވާނެ ކަމަށް ލަފާކުރެވޭ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nމި ސަބަބަށްޓަކައި އާއްމުކޮށް ހުރިހާ ފަރާތްތަކުން މޫސުމަށް ސަމާލުވުމަށް އެ އިދާރާއިން ވަނީ އިލްތިމާސްކޮށްފައެވެ.\nރާއްޖެ ހިމެނޭ ސަރަޙައްދުގައި ދާދިފަހުންވެސް މިފަދަ ކޮޅިގަނޑެއް އުފެދި ތޫފާނަކަށް ބަދަލުވެފައިވެއެވެ. "އޯޗީ"ގެ ނަމުން ނަން ދެވުނު އެ ތޫފާނުގައި އިންޑިއާ އާއި ލަންކާގެ އިތުރުން ރާއްޖޭގެ އެކި ސަރަޙައްދުތަކަށް ވެސް ބޮޑެތި ގެއްލުން ލިބިފައި ވެއެވެ.\nމިއަދު ވެސް ދެކުނުގެ އަތޮޅުތަކަށް ގުގުރުމާއި އެކު ވާރޭ ވެހޭނެ\nދެކުނުގެ އަތޮޅުތަކަށް އަނެއްކާވެސް އެލާޓް ނެރެފި\nބޯކޮށް ވާރޭ ވެހޭނެ ކަމަށް ލަފާކޮށް ރީނދޫ އެލާޓް ނެރެފި


Siyaasee Fasaadha (Part 9) | #Dhiislam\nސިޔާސީ ފަސާދަ (ނުވަވަނަ ބައި)\n6 months ago |0comment| July 10, 2017\nނޯބެލްގެ އަގުހުރި އެވޯޑަށް އެކަމަނާގެ ނަންފުޅު ހުށަހެޅުއްވީ، ސެނެޓަރ ޖޯން އެފް.ކެނެޑީ އެވެ. ބަންގްލަދޭޝްގެ މައްސަލަގަނޑުގެ ތެރޭގައި ކެނެޑީ އިންޑިޔާއަށް ވަޑައިގެން އުޅުއްވަނިކޮށް، އިރުމަތީ ޕާކިސްތާންގެ ރެފިއުޖީންނާއި، ފަޤީރުންގެ އިތުރުން އަނިޔާ ލިބިފައިވާ މީސްތަކުންގެ ޙައްޤުގައި، މި އަންހެންމީހާ ކޮށްފައިވާ ގިނަ ގުނަ މަސައްކަތްތަކާއި، މަސީޙީދީން ފެތުރުމަށްޓަކައި އޭނާ ހިންގާފައިވާ ގިނަގުނަ ޙަރަކާތްތައް ކެނެޑީއަށް ފެނިވަޑައިގެން، މި ކަމަނާގެ ނަންފުޅު ނޯބެލް އަށް ހުށަހެޅުއްވީއެވެ. ހަމައެކަނި، ކަލްކަތާގައި އެކަނި ވެސް 250 ރާހިބާއިން އެކަމަނާގެ ބެއްލެވުމުގެ ދަށުން މި މަސައްކަތްތަކުގައި ޙަރަކާތްތެރިވަމުން ދިޔައެވެ. މި ކަމަނާ މަސައްކަތްކުރައްވާ މަރުކަޒުގައި 1800 ރާހިބާއިން މަސައަކްތަކުރެއެވެ. މިބައިމީހުން މަސައްކަތްކުރަމުން ދިޔައީ އެކިއެކި ޢަރަބި ޤައުމުތަކުގައެވެ. މި މަސައްކަތްތަކުގެ އިތުރުން، މި ދެންނެވި ޖަމުޢިއްޔާ އިން، އިންޑިޔާގައި ޔަތީމުން ބަލަހައްޓަނޭ 87 ތަނަކާއި، އިންޑިއާއިން ބޭރުގައި 40 ތަނަކާއި، މޮޔައިންނަށް ފަރުވާދޭ 213 ހޮސްޕިޓަލަކާއި ޖުޒާމް ބައްޔަށް ފަރުވާކުރާ 54 ހޮސްޕިޓަލް ހިންގައެވެ. ތަޢްލީމުދޭ 60 މަދަރުސާއާއި، ދިރިއުޅުމާއި މެދު މާޔޫސްވެ، މަރަށް އިންތިޒާރު ކުރަމުންގެންދާ ބަލިމީހުންނަށް ފަރުވާކުރުމަށްޓަކައި، 100 އެނދުގެ ހޮސްޕިޓަލެއް ވެސް މި ތަނުން ހިންގައެވެ. މިއީ އަންހެން ބޭކަނބަލަކު އޭނާގެ ދީނާއި ވަޠަނަށް ކޮށްދީފައިވާ އަގުނުކުރެވޭނޭ މަތިވެރި ޚިދުމަތްތަކެކެވެ. އަދި ކީއްހެއްޔެވެ؟ މުޅި އިންސާނިއްޔަތު ވެސް މި ޚިދުމަތްތައް ޝުކުރުވެރިކަމާ އެކު ފާހަގަކުރާނެކަން ޔަޤީނެވެ.\nއިސްލާމީ ދުނިޔޭގެ ގިނަ ޤައުމުތަކުގައި އަންހެނުންނަށް އޮތް މަޤާމަކީ ކޮބާހެއްޔެވެ؟ އަޅުގަނޑުމެންގެ ދީނާއި ވަޠަނުގެ ޚިދުމަތުގައި ކަނބަލުން ޙަރަކާތްތެރިވަނީ ކިހާ މިންވަރަކަށް ހެއްޔެވެ؟ އަދި އެ ކަނބަލުންނަށް މިފަދަ ފުރުޞަތުތައް ތަނަވަސްކޮށްދެވެނީ ކިހާ މިންވަރަކަށް ހެއްޔެވެ؟ އިސްލާމީ ބައެއް މުޖްތަމަޢުތަކުގައި، މަދަރުސާއެއް ނުވަތަ ޔުނިވަރސިޓީއެއްގެ މުދައްރިސާއެއްގެ ގޮތުގައި އަންހެން ބޭކަނބަލަކު މަސައްކަތްކުރުމަކީ ވެސް، ލޮލުގައި ކުނިކޮޅެއް ޖެހުން ފަދަ ކަމެކެވެެ. މިފަދަ މުޖްތަމަޢުތަކުގައި، އެކަނބަލުންް މަސައްކަތްކުރިޔަ ނުދިނުމަށްޓަކައި، اﷲ ތަޢާލާ ޙަވާލުނުކުރައްވާ ބުރަތަކާއި މަސްއޫލިއްޔަތުތައް، ބައެއްމީހުން އަމިއްލައަށް އެބައިމީހުންގެ ބޮލުގައި އަޅައެވެ. އާދޭހެވެ. اﷲ ތަޢާލާގެ ދީނަށް ގޮވާލުމާއި، ހެޔޮކަންކަމަށް އަމުރުކުރުމާއި، ނުބައިކަންކަން ނަހީކުރުމާއި، ނަސޭހަތް ފޯރުކޮށްދިނުން ފަދަ ކަންކަމުން ވެސް، އެކަނބަލުން މަޙްރޫމްކުރުވުމުގެ ބޭނުމުގައެވެ.\nސަޤާފީ އަދި ޞިއްޙީ ޚިދުމަތްދޭ މުއައްސަސާތައް އުފެއްދުމުގައްޔާއި، އަންހެންކުދިންގެ ހޮސްޓެލް ތަކުގައި ޚިދުމަތްދޭ، ބައެއް އަންހެން ބޭކަނބަލުން އަޅުގަނޑު ދަންނަމެވެ. “ޖާމިޢަތުލް ޤަހިރާ”ގެ އުސްތާޛާއެއް ކަމުގައިވާ ޒުހައިރާ ޢާބިދީން އަކީ ވެސް މިގޮތުން ފާހަގަކޮށްލެވޭ ބޭކަނބަލެކެވެ. އަންހެނުންނަކީ، އަބަދު ފަރުދާވެގެން ތިބެންޖެހޭ ބައެއް ކަމަށާއި، އެ ކަނބަލުން ގެއިން ބޭރަށް ނުކުތުމަކީ އިސްލާމްދީނުގައި ހުއްދަ ކަމެއް ނޫން ކަމުގައި ޝައިޚަކު އޭނާއަށް ފަތުވާދެއްވި ކަމުގައި ވެއެވެ. އޭނާ އެވާހަކަ އަޅުގަނޑަށް ކިޔާދިނުމުން އަޅުގަނޑު ދެންނެވީމެވެ. ތިޔައީ އިސްލާމްދީން ރަނގަޅަށް ނޭނގި ތިބި ބަޔަކު ދޭ ކަހަލަ ފަތުވާ އެކެވެ. އެއްވެސް ޝައްކެއް ނެތެވެ. އެފަދަ ޝައިޚުންނަކީ އަހަރެމެންގެ ޢަދުއްވުންގެ ލޯތަކުގެ ފިނިކަމެވެ. ހިތްތަކުގެ ހިންހަމަޖެހުމެވެ. މިބައިމީހުން މި ކުރާ ދަޢުވާގެ ދޮގުތެދުު އަންނަނިވި މިސާލުން އެނގިގެންދެއެވެ. އިސްލާމްދީން އަންގަވާފައިވާ އިމުގެތެރޭގައި ހެދުންއަޅައިގެން އަދަބުވެރިކަންމަތީގައި ކުރެވޭ މުޢާމަލާތެއް ނަމަ، ނުވަތަ އޭނާގެ ޒީނަތްތެރިކަން ފިރިހެނުންނަށް ދެއްކުމަށްޓަކައި ނުނުކުންނަ ނަމަ، ގަނެވިއްކުމަކީ އިސްލާމްދީނުގައި އަންހެނާއަށް މަނާކަމެއް ނޫނެވެ. ވިޔާފާރީގެ ޠަބީޢަތުގެ ސަބަބުން ބައެއް ފަހަރު ޢާންމުންގެ ތެރެއަށް ނުކުންނަންޖެހުނު ކަމުގައި ވީނަމަވެސް އަދި ނޫންކަމުގައި ވީނަމަވެސް އިސްލާމްދީން އަންހެނާ ވިޔަފާރީގައި ޙަރަކާތްތެރިވެ އުޅުމަކަށް ހުރަހެއް ނާޅައެވެ. ހަމަ އެފަދައިން ޢިލްމު އުގަންނައިދިނުމުގެ މަސައްކަތަކީ ވެސް އިސްވެ ދެންނެވުނު އިމުގެ ތެރޭގައި ކުރެވޭ ކަމެއްކަމުގައި ވާނަމަ، އެކަމުގައި އެއްވެސް މައްސަލައެއް އޮތް ކަމެއް ނޫނެވެ. ވީމާ، މިފަދަ ތާކުންތާކު ނުޖެހޭ ވާހަކަތަކަކީ އިސްލާމީ ސަޤާފަތް ފޮހެލުމުގެ ބައެކެވެ.


BML in Raajje ah Master Card Thaaraf Kohfi – Iru\nރައްޔިތުންނަށް ހަމަޖެހިގެން ދިރިއުޅެވޭނެ މަގު ފަހިކުރުމަށް ސަރުކާރުން ގެންދަނީ ގިނަ މަސައްކަތްތަކެއް ކުރަމުން: ނައިބް ރައީސް\nބީއެމްއެލް އިން ރާއްޖެ އަށް މާސްޓަރ ކާޑު ތައާރަފްކޮށްފި\nމިއަދު ހެނދުނު ކްރޮސްރޯޑްސްގައި ބޭއްވުނު ހާއްސަ ހަފްލާއެއްގައި، މާސްޓަރކާޑްގެ ހުރިހާ ޕްރޮޑަކްޓްތަކެއްް ވަނީ ތައާރަފް ކޮށްފައެވެ. މީގެ ތެރޭގައި މާސްޓަރކާޑް ބިޒްނަސް ޑެބިޓް ކާޑާއި ޕްރީމިއަމް މާސްޓަރކާޑް ވޯލްޑް ކްރެޑިޓް ކާޑު ހިމެނެއެވެ.\nއަލަށް މި ތައާރަފް ކުރެވުނު މާސްޓަރކާޑް އަދި މިހާރު ބޭނުންކުރެވޭ ހުރިހާ މާސްޓަރކާޑް ޕްރޮޑަކްޓްތަކަކީ ފަސޭހަކަމާއި، ރައްކާތެރިކަމާއެކު ޕޭމަންޓް ހެދުމަށް ކޮންޓެކްޓްލެސް ޕޭމަންޓް ހެދޭގޮތަށް ފަރުމާކޮށްފައިވާ ކާޑުތަކެކެވެ. މާސްޓަރކާޑް ރަސްމީކޮށް އިފްތިތާހު ކޮށްދެއްވީ މޯލްޑިވްސް މަނިޓަރީ އޮތޯރިޓީގެ ގަވަނަރ ޢަލީ ހާޝިމް އެވެ.\nމި ރަސްމިއްްޔާތުގައި ވާހަކަފުޅު ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރ ވިދާޅުވީ ދިވެހިރާއްޖޭގައި ޑިޖިޓަލް ބޭންކިންގގެ އެންމެ ކުރީގައި ބޭންކް އޮފް މޯލްޑިވްސް ފައިތިލަ ސާބިތުކޮށްފައިވާކަމީ ލިބޭ ވަރަށް ބޮޑު ފަޚުރެއްކަމަށެވެ. ބީއެމްއެލް އާއި މާސްޓަރކާޑަކީވެސް ކަސްޓަމަރުންނަށް ޚިދުމަތްދިނުމުގައި އެންމެ ޒަމާނީ އުފެއްދުންތަކާއި ޚިދުމަތްތަކަށް އިސްކަންދޭ ފަރާތްތަކަށްވުމުން، މި ގުޅުމާއެކު ކަސްޓަމަރުންނަށް ދޭ ޚިދުމަތަށް އިތުރު ފުރިހަމަކަމެއް އަންނާނެކަމަށް އޭނާ ވިދާޅުވިއެވެ.\nސްރީލަންކާ އަދި ރާއްޖެއަށް މާސްޓަރކާޑްއިން ކަނޑައަޅުއްވާފައިވާ ކަންޓްރީ މޭނޭޖަރ، ރ.ބ. ސަންތޯސް ކުމާރު ވިދާޅުވީ ބޭންކް އޮފް މޯލްޑިވްސް އާއެކު މިވެވުނު އެއްބަސްވުމުގެ ސަބަބުން ރާއްޖޭގެ ރައްޔިތުންނަށް މާސްޓަރކާޑްގެ ހުރިހާ ޕްރޮޑަކްޓްތައް ގެނެސްދެވުމަކީ ލިބޭ ވަރަށް ބޮޑު އުފަލެއް ކަމަށެވެ.


ކޯވިޑް19 އަހަރެމެންނާއި އަރާ ހަމަކޮށްފި! ގޭގައި ތިއްބަވާ! އަދިވެސް ހަމަ ގޭގައި ތިއްބަވާ! – Dhen.mv\nކޯވިޑް19 އަހަރެމެންނާއި އަރާ ހަމަކޮށްފި! ގޭގައި ތިއްބަވާ! އަދިވެސް ހަމަ ގޭގައި ތިއްބަވާ!\nApril 16, 2020 - 5:14 am\n2019 ވަނަ އަހަރުގެ ނޮވެމްބަރު މަހުގެ ފަހުކޮޅު ޗައިނާގެ ވުހާން ސިޓީ އިން ފުރަތަމަ ފެނުނު ކޮރޯނާ ވައިރަސް ނުވަތަ ކޯވިޑް 19 މިވަނީ ދުނިޔޭގެ އެކި ބައްރުތައް ފަތަހަކޮށްފައެވެ. ދުނިޔޭގެ އެކި ހިސާބުތަކުން ކޯވިޑް 19ގެ ޝިކާރައަކަށްވީ މީހުންގެ އަދަދު ދެމިލިއަނަށްވުރެ މައްޗަށް އެރިއިރު މި ބަލީގައި މަރުވި މީހުންގެ އަދަދު މިވަނީ، 133 ހާހަށްވުރެ މައްޗަށް ވަނީ އަރާފައެވެ. މުޅި ދުނިޔެ މިއޮތީ ބިރުވެރިކަމެއްގެ ތެރޭގައެވެ. ކޯވިޑް 19ގެ ނުރައްކަލުގެ މިންވަރު ބޮޑުކަމުން މިކަަމަކީ ދުނިޔެއަށް ބަލި މަޑުކަމެއްގެ ގޮތުގައި ދުނިޔޭގެ ސިއްހަތުގެ ޖަމިއްޔާއިން ވަނީ ކަނޑައަޅާފައެވެ.\nއިންސާނުންގެ ލޮލަށް ވެސް ނުފެންނަ ވަރު ކުޑަކުޑަ ވައިރަހެއްގެ ކުރިމަތީގައި ދުނިޔޭގެ އެންމެ ވަރުގަދަ އިޤްތިޞާދުތަކާއި ފުދުންތެރި އަދި ތަނަވަސް ގައުމުތައް ވެސް ކުޑަކަކޫ ޖަހަން ޖެހުނުއިރު މިކުޑަކުޑަ ރާއްޖެއިން ވެސް ކޮރޯނާ ވައިރަހުގެ މުށުތެރެއަށް ވަދެއްޖެއެވެ.\nއަޅުގަނޑުމެންގެ ގައުމުގައި ޚާއްޞަކޮށް ރޯޅިއެއްހެން ވައިރަސް ފެތުރިދާނެ ފަދަ ގޮތަކަށް މީހުންގެ އުޅުމާއި ގުޅުން އޮތް މާލޭގައި ވައިރަސް ފެތުރެން ފަށައިފިނަމަ ހާލަތު ގޯސްވާނެވަރު ވިސްނާލާށެވެ. ރާއްޖެއަކީ ވަސީލަތްތަކުގެ ގޮތުންނާއި ފަންނުވެރިކަމުގައި ވެސް ފަހަތުގައި އޮތް ގައުމެކެވެ. އެހެންކަމުން މިހާތަނަށް ފަރުވާއެއް ފެނިފައި ނުވާ މި ނުރައްކާތެރި ވައިރަސް ދިވެހިން ތެރޭ ފެތުރެން ފަށައިފިނަމަ އަޅުގަނޑުމެން ނިކަމެތިވާނެ މިންވަރު ވިސްނާލާށެވެ.\nދެބަސް ނުވެވޭނެ ހަގީގަތަކީ ނުވަތަ ގަބޫލު ކުރަންވި ކަމަކީ މިކަމުގެ ސީރިއަސް ކަމެވެ. ޓްރެވަލް ހިސްޓްރީ އެއް ނެތް ދިވެއްސަކު ވެރިރަށް މާލެއިން ކޯވިޑް 19 އަށް ޕޮޒިޓިވްވެ އޭނާއާއި ޑައިރެކްޓް ކޮންޓެކްޓްވި އިތުރު ދެމީހަކުވެސް ބައްޔަށް ޕޮޒިޓިވް ވުމުން އަދި އެތައް ބަޔަކު ޕޮސިޓިވް ވުމަކީ ވަރަށް ގާތުގައިވާ ކަމެކެވެ.\nވެކްސިނެއް ބޭހެއް ހޯދިފައި ނެތް ކޯވިޑް 19 އިން ރައްކާތެރިވުމަށް އޮތީ ފަރުދީ ޒިންމާ އަދާ ކުރުމެވެ. ތިމާގެ ފަރާތުން އެހެން މީހަކަށް ބަލި ނުޖެހޭނެކަން ޔަގީން ކުރުމެވެ. އަދި ސިއްހީ މާހިރުންގެ އިރުޝާދުތަކަށް ޢަމަލު ކުރުމެވެ.\nސަރުކާރާއި ކަމާއި ބެހޭ ފަރާތްތަކުން ކުރަމުން ދިޔަ އާދޭސް ތަކަށް އޭރު ގިނަ މީހުން ދެމުން ގެންދިޔައީ ބީރު ކަންފަތެކެވެ.ނަމަވެސް ކޮވިޑް މި މުޖުތަމަޢަށް އަރާ ހަމަކޮށްފިއެވެ.\nދެންވެސް އޮތީ އަމިއްލަ މީހާއި އާއިލާގެ ރައްކާތެރިކަމަށް ވިސްނުމެވެ. ސިއްހީ ހިދުމަތްތެރިންގެ އަޑު އެހުމެވެ. ނުރައްކަލުގެ ރަނގަބީލުގެ އަޑު އެދަނީ ބާރުވަމުންނެވެ. ލޮކްޑައުން އުވާލިޔަސް މުޅި ގައުމުގެ ކުރިމަގަށް ވިސްނާފައި ގޭގައި ތިބޭށެވެ. މިހާރު އަހަރެމެން މި އުޅެނީ ވައިރަހާ އެކުގައެވެ.


DJA ah vehicle gathee3guna agu bodukoh: Audit\nޑީޖޭއޭއަށް ވެހިކަލް ގަތީ ތިން ގުނަ އަގު ބޮޑުކޮށް\nމިއަހަރުގެ ޖެނުއަރީ މަހު ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން އިން ބޭއްވި ނޫސް ކޮންފަރެންސްގެ ތެރެއިން -- ފޮޓޯ: އަވަސް އާކައިވް\nމީގެ ތިން އަހަރު ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އަށް ވެހިކަލްތަކެއް ގަނެފައިވަނީ އެތައް ގުނައެއް ބޮޑު ކޮށް ކަމަށް އޮޑިޓާ ޖެނެރަލްގެ އޮފީހުން ބުނެފި އެވެ.\nޑީޖޭއޭއަށް ބޭނުންވެގެން 2016 ވަނަ އަހަރު ހޯދަން އިއުލާނުކުރި ނިސާން ބްރޭންޑްގެ މާޗް މޮޑެލްގެ ތިން ކާރާއި ޓޮޔޯޓާ ބްރޭންޑްގެ ހައިއޭސް މޮޑެލްގެ އެއް ވޭން ގަތުމުގެ ތިން މިލިއަން ރުފިޔާއަށް ވުރެ ބޮޑު މުއާމަލާތްތަކުގެ މައްޗަށް އޮޑިޓް އޮފީހުން ވަނީ ހާއްސަ އޮޑިޓެއް ކޮށްފަ އެވެ.\nއެ ގޮތުން، އަމިއްލަ ކުންފުންޏަކާ ހަވާލު ކޮށްގެން ތިން ކާރު ގަނެފައިވަނީ 1.4 މިލިއަން ރުފިޔާއަށް ކަމަށާއި، ވޭން ގަނެފައިވަނީ 1.69 މިލިއަން ރުފިޔާއަށް ކަމަށް އެ ރިޕޯޓުގައި ވަނީ ބުނެފަ އެވެ.\nއެ އުޅަނދުތައް ގަނެފައިވަނީ އެކަށީގެންވާ އަގުތަކެއްގައިތޯ ބެލި ބެލުމުގައި، އެވަރެޖު ގޮތެއްގައި ޑީޖޭއޭއަށް ކާރެއް ވިއްކާފައި ވަނީ ތިން ގުނަ ބޮޑު އަގެއްގައި ކަމަށާއި، ވޭންގެ އަގު ހަ ގުނަ ބޮޑު ކަމަށް މިމަހު އާއްމު ކޮށްފައިވާ ރިޕޯޓުގައި ވަނީ ފާހަގަ ކޮށްފަ އެވެ.\nއެގޮތުން، އެ މޮޑެލްގެ ވޭނެއް ގާތްގަނޑަކަށް 260،000 އަށް ލިބޭކަމަށާއި، ޑީޖޭއޭއިން ގަނެފައިވާ މޮޑެލްގެ ކާރެއް އެންމެ ބޮޑުވެގެން 190،000 އަށް ލިބޭކަމަށް އެ ރިޕޯޓުގައި ބުނެ އެވެ.\nއަދި 1.5 މިލިއަން ރުފިޔާއަށް ވުރެ މަތީގެ ތަކެތި ޓެންޑާ ބޯޑު މެދުވެރިކޮށް ކުރަން މާލިއްޔަތު ގާނޫން ލާޒިމްކުރި ނަމަވެސް، 1.69 މިލިއަނަށް ވޭން ގަނެފައި ވަނީ ޓެންޑާ ބޯޑަށް ހުށަނާޅާކަން ވެސް އެ ރިޕޯޓުން އެނގެ އެވެ.\nއޮޑިޓް ރިޕޯޓުގައި އިތުރަށް ބުނީ ޑީޖޭއޭއަށް ވިއްކާފައިވަނީ މާކުރިން ރާއްޖެ އެތެރެ ކޮށްފައިވާ ވެހިކަލްތަކެއް ނަމަވެސް، އެ ވެހިކަލްތައް ސަޕްލައި ކުރަން ބަޔާން ކޮށްފައިވާ މުއްދަތު ވަރަށް ބޮޑުތަނުން އިތުރު ކޮށްދީފައި ވަނީ ވެސް، ގަބޫލު ކުރެވޭ އެއްވެސް ސަބަބެއްނެތި، ކަނޑައެޅިފައިވާ އުސޫލުތަކުގެ ބޭރުން ކަމަށެވެ.\nޑީޖޭއޭއިން ގަނެފައިވާ އުޅަނދުތަކުގެ ތެރެއިން 1.69 މިލިއަން ރުފިޔާއަށް ގަނެފައިވާ ވޭން ޖޫން 8، 2017 ގެ ކުރިން ލިބިފައިވީ ނަމަވެސް، 2019 ވަނަ އަހަރުގެ އޯގަސްޓް މަހާ ހަމައަށް އެ އުޅަނދު ބޭނުން ކޮށްފައި ވަނީ ދެ ފަހަރެއްގެ މަތީން ކަމަށްވާތީ، އެ އުޅަނދުގެ ބޭނުން ޑީޖޭއޭއިން ހިފަމުން ނުދާ ކަމަށް އޮޑިޓް އޮފީހުން ބުންޏެވެ.\nއެހެންކަމުން، ޑީޖޭއޭއިން 2016 ވަނަ އަހަރު ގަނެފައިވާ ވެހިކަލްތަކަކީ އެކަށީގެންވާ އަގަށްވުރެ ބޮޑު އަގަގަކަށް ގަނެފައިވާ އުޅަނދުތަކެއްކަމަށް ނިންމައި، އެކަމުގައި ޒިންމާވާ ފަރާތްތައް ޒިންމާދާރު ކުރުވުމަށް އޮޑިޓް ރިޕޯޓުގައި ވަނީ ބުނެފަ އެވެ.\nއޮޑިޓާ ޖެނެރަލް އޮފީސް ހިޔާނާތް ޝަރުއީ ދާއިރާ ރިފޯމް ކުރުން + ޑީޖޭއޭ\nއައްޑޫ ކޯޓް ކޮމްޕްލެކްސް ޑިޒައިންކުރަން ހަވާލުކޮށްފި\nއޮޑިޓަރު ޖެނެރަލް ޒިޔަތު އިސްތިއުފާ ދެއްވައިފި\n"ވެންޓިލޭޓަރު ހިޔާނާތް ބަލަން އިސްނެގިން"\nއެމްޕީއެލް ކޮރަޕްޝަން: އޮޑިޓަށް ހަ މަސް


Khashoggi ge gathulu: Crown Prince Muhammad aai dhekolahah America...\nދުނިޔެ - ޖަމާލް ޙަޝޯގްޖީ\nޙާޝޮގްޖީގެ ގަތުލު: ވަލީއަހުދު މުހައްމަދުއާއި ދެކޮޅަށް އެމެރިކާގެ ސެނެޓުން ފިޔަވަޅު އަޅަނީ\nމި ހުށައެޅުން ފާސްވެއްޖެ ނަމަ ވާނީ ރަސްމީ ފަރާތަކުން މި ގަތުލުގެ ޒިންމާ ވަލީއަހުދުގެ އިސްތަށިފުޅުގައި އަޅުވާ ފުރަތަމަ ފަހަރަށް\nކ. މާލެ6ޑިސެންބަރު 2018 | ބުރާސްފަތި 20:06 2,937\nނޫސްވެރިިޔާ ޖަމާލް ޙަޝޯގްޖީ - ފޭސްބުކް\nޚާޝޮގްޖީގެ މަރާލުމުގައި ސަޢޫދީ ވަލީއަހުދު މުހައްމަދު ބިން ސަލްމާންގެ ބައިވެރިވުން އޮތް ކަމަށް ނިންމުމަށް އެމެރިކާގެ ސެނެޓަށް ބިލެއް ހުށަހަޅައިފިއެވެ.\nބުދަ ދުވަހު ސެނެޓަށް ހުށަހެޅުނު ހުށައެޅުމުގައި ވަނީ ޚާޝޮގްޖީގެ މަރުގެ ޒިންމާ ނަންގަވަން ޖެހޭނީ ވަލީއަހުދު ކަމަށެވެ. މި ހުށަހެޅުން ސެނެޓުން ފާސްވެއްޖެ ނަމަ ވާނީ ރަސްމީ ފަރާތަކުން މި ގަތުލުގެ ޒިންމާ ވަލީއަހުދުގެ އިސްތަށިފުޅުގައި އަޅުވާ ފުރަތަމަ ފަހަރަށެވެ.\nމި ބިލް ހުށައެޅުއްވި ހަ ސެނެޓަރުންގެ ތެރޭގައި ހިމެނޭ ރިޕަބްލިކަން ސެނެޓަރ ލިންޑްސޭ ގްރަހަމް ވިދާޅުވީ މި ހުށައެޅުމަކީ މިހާތަނަށް ލިބުނު މައުލޫމާތުގެ އަލީގައި ކަށަވަރުވާ ވަރަށް ވަލީއަހުދު މުހައްމަދު އެކަމުގައި ބައިވެރިވެފައި ވާތީވެ އޭނާއާއި ދެކޮޅަށް ހުށައަޅާފައިވާ ބިލެއް ކަމަށެވެ.\nމި ހުށަހެޅުމުގައި ޔަމަނުގައި ކުރަމުންދާ ހަނގުރާމަ ހުއްޓާލުމަށް ހޫތީންނާއި ވާހަކަތައް ފެށުމަށް ވެސް ވަނީ ގޮވާލާފައެވެ. އަދި މީގެ އިތުރުން ގަތަރާއި ދެކޮޅަށް އަޅާފައިވާ ދަތި ކުރުމުގެ ފިޔަވަޅުތައް އުވާލެއްވުމަށް ވެސް ވަނީ ގޮވާލާފައެވެ. އަދި ސައުދީއިން ހައްޔަރު ކޮށްފައިވާ ބައެއް އެކްޓިވިސްޓުން ވެސް މިނިވަން ކުރުމަށްވެސް މި ހުށަހެޅުމުގައި ވެއެވެ.\nމި ހުށަހެޅުން ހުށަހެޅިފައިވަނީ ބުދަ ދުވަހު އެމެރިކާގެ މަރުކަޒީ ޖާސޫސީ އިދާރާ (ސީ.އައި.އޭ)ގެ ޑިރެކްޓަރ ޖީނާ ހެސްޕެލްއާއި އެކު ބޭއްވި ބައްދަލުވުމަކަށް ފަހު ގިނަ ސެނެޓަރުންތަކެއް ވަލީއަހުދުގެ ބައިވެރިވުން އޮތް ކަމަށް ނިންމާފައި ވަނިކޮށެވެ.\nޖަމާލް ޚަޝުގްޖީ މަރާލާފައިވަނީ ތުރުކީގެ އިސްތަންބޫލްގައި ހުންނަ ސައުދީއަރަބިއްޔާގެ ކޮންސިއުލޭޓް ތެރޭގައިއެވެ. އޮކްޓޫބަރު މަހުގެ2ވަނަ ދުވަހު ހިންގި މި އަމަލުގައި ވަލީއަހުދުގެ އެއްވެސް ބައިވެރިވުމެއް ނުވާކަމަށް ސައުދީގެ ކަމާބެހޭ ފަރާތްތަކުން ވަނީ ތަކުރާރުކޮށް ވިދާޅުވެފައެވެ.


Dhajjal aran ulhey kamuge nishaanthah fennamun eba dhey! | Fashui Online\nރައްކާތެރިވަމާ! ދައްޖާލު އަރަން އުޅޭ ކަމުގެ ނިޝާންތައް ފެންނަމުން އެބަދޭ!\nއޭނާއަށް ދެވިފައިވާ ލަޤަބަކީ "ދޮގުވެރި މަސީހާ" ގެ ލަގަބެވެ.\nމީގެ 1400 އަހަރު ކުރިން މާތް ރަސޫލާ މުޙައްމަދު ﷺ ވަނީ ދައްޖާލާއި ބެހޭ ގޮތުން ގިނަގުނަ މަޢުލޫމާތުތަކެއް އަހަރެމެންނަށް ދެއްވާފައެވެ. ދެކުނުގެ ޤައުމުތަކުން ދައްޖާލަށް ދީފައިވާ ނަމަކީ "އެންޓި ކްރައިސްޓް" އެވެ. އޭނާގެ ނުބައި ރޭވުންތަކުން މުޅި ދުނިޔެ ފަސާދަ ކުރާނެކަން ކަށަވަރެވެ.\nރަސޫލާ ﷺ ހަދީޘް ކުރެއްވި ގޮތުގައި ދައްޖާލު ފާޅު ވާނީ ދުނިޔެ ޤިޔާމަތްވާން ކައިރިވުމުންނެވެ. އޭނާގެ މައިގަނޑު މަޤްސަދަކަށްވާނީ މާތް ﷲ ގެ އަޅުތަކުން އިސްލާމްދީނާއި ދުރުކުރުމެވެ. އޭނާ މަސައްކަތް ކުރާނީ މުސްލިމުން އޭނާގެ މަގަށް ބޯލެންބޭތޯއާއި، މީސްތަކުން އޭނާއަށް ދައްކުވާދޭ މަގަކީ ޖަޙައްނަމްގެ މަގު ކަމުގައި ވެސް އެކަލޭގެފާނު ޙަދީޘް ކުރެއްވިއެވެ.\nސަރީޙް މުސްލިމް 7028# ގައި ތަމީމް އައްދާރީ ރިވާ ކުރައްވާފައިވެއެވެ. ރަސޫލާ ﷺ ޙަދީޘް ކުރައްވާފައިވަނީ އެކަލޭގެފާނުގެ ޒަމާނުގައި ދައްޖާލު ހުރީ ކޮންމެވެސް ރަށެއްގައި ހިލިހިލާ ޖަހާފައި ހައްޔަރުކޮށްފައި ކަމަށެވެ. އެކަލޭގެފާނު ޙަދީޘްކުރައްވާފައިވަނީ، "ދައްޖާލު ވަނީ ސީރިއަން ކަނޑުގައި (މެޑިޓޭރިއަން ސީ) ނުވަތަ ޔަމަނީ ކަނޑުގައި (އެރޭބިއަން ސީ) ގައިވާ ރަށެއްގައި. ހަމަކަށަވަރުން އޭނާވަނީ އުތުރުގައި، އޭނާވަނީ އުތުރުގައި، އޭނާވަނީ އުތުރުގައި" ކަމަށެވެ. އެކަލޭގެފާނު މިހެން ޙަދީޘްފުޅު ކުރެއްވިއިރު އިޝާރާތް ކުރައްވާފައި ހުރީ މައްކާއިން އުތުރާއި ދިމާލަށެވެ. (ސަޙީޙް މުސްލިމް 7028#)\nމީގެ އިތުރުން ރަސޫލާ ﷺ ޙަދީޘް ކުރައްވާފައިވަނީ، ދައްޖާލު ފާޅުވާނީ މައްކާގެ އުތުރުން ކަމަށެވެ. މައްކާގެ އުތުރުގެ ގިނަ ޤައުމުތަކަކުން މިހާރުވެސް ދަނީ ދައްޖާލު ފާޅުވާނެ ދުވަހަކަށް ތައްޔާރުވަމުންނެވެ.\nކަޒަކިސްތާން ގައި ހަދާފައިވާ އުސް ޓަވަރުތަކަކީ މިކަމުގެ ހެއްކެކެވެ. ހިތާމައަކީ، ސައުދީ ޝާޙީ އާއިލާއިން ވެސް މިއަލާމާތްތަކާއި އެއްގޮތަށް ކަންކަން ކުރަމުން އަންނަ ކަމެވެ.\nދައްޖާލުގެ ބައިވަރު ނިޝާންތައް (އެއް ލޯ ނިޝާންތައް) ސައުދީ ސޮސައިޓީގެ "ދަ ހައުސް އޮފް ސައުދް" ގައިވެއެވެ. އޭގެ ތެރޭގައި، ވަރަށް ގިނަ ސައުދީީީ ޕޮލިސް ބެޖްތަކުގައި މިނިޝާން ފާޅުވާން ހުންނަކަން ފާހަގަ ކުރެވެއެވެ. މިބެޖުތަކުގައި ދައްކުވައިދެނީ އެއް ލޮލާއި ތާޖެކެވެ. ތާޖު އިންނަނީ އެލޮލުގެ މަތީގައެވެ.\nކީރިތި ރަސޫލާ ﷺ ޙަދީޘް ކުރައްވާފައިވަނީ ދައްޖާލު ފާޅުވުމަށްފަހު، މަދީނާއަށް ދާނެ ކަމަށެވެ. އަނަސް ބިން މަލިކް ރިވާ ކުރައްވާފައިވަނީ، "ރަސޫލާ ﷺ ޙަދީޘް ކުރެެއްވިއެވެ. މަދީނާގެ ކައިރީގައިވާ އައްސޭރިފަށުގައި ދައްޖާލު މަޑު ކުރާނެއެވެ. އެހިނދު މަދީނާގެ ބިންގަނޑު ތިން ފަހަރަށް ހެލޭނެއެވެ. އެހިނދު އެބައެއްގެ ހިތްތަކުގައި ފުރިހަމަ އީމާންތެރިކަމެއް ނެތް މުނާފިޤުންނާއި ކާފިރުން، ދުވެފައި މަދީނާއިން ނިކުމެ ދައްޖާލު ކައިރިއަށް ދާނެއެވެ."\nމަދީނާއިން ބޭރުގައި މިހާރުވެސް ބިނާއެއް ބިނާކުރެވެމުން އެބަދެއެވެ. އެބިނާއަށް "ކިންގްޑަމް ޕެލެސް" ގެ ނަމުން ނަން ދެވިފައިވީ ނަމަވެސް، ގިނަ މީހުން އެތަނަށްކިޔަނީ "ދައްޖާލު ޕެލެސް" އެވެ.\nރަސޫލާ ﷺ ޙަދީޘްފުޅު ކުރައްވާފައިވެއެވެ. "ދައްޖާލު ނިކުމެ އުސް އިމާރާތެއްގެ އެންމެ މައްޗަށް އެރުމަށްފަހު، މަދީނާއަށް ބަލާނެއެވެ. އަދި އޭނާގެ އަހުލުވެރިންނަށް ބުނާނެތެވެ. 'ކަލޭމެންނަށް އެހެރެ ފެންނަ ހުދު ކުލައިގެ ގަނޑުވަރު ފެނޭހެއްޔެވެ؟ އެއީ 'އަޙްމަދް ގެ މިސްކިތް (އަލް-މަސްޖިދުއް ނަބަވީ) އެވެ.'" ރަސޫލާ ﷺ ގެމިސްކިތް އިންނަނީ، ދައްޖާލުގެ ގަނޑުވަރާއި ފެންނަފެނުމުން އެއް ރޮނގެއްގައެވެ.\nރަސޫލާ ﷺ ގެޒަމާނުގައި، މަސްޖިދުއްނަބަވީ ބިނާކޮށްފައިވަނީ އާދައިގެ ގޮތަކަށެވެ. ނަމަވެސް ޒަމާން ބަދަލުވެ ތަރައްޤީވުމަށްފަހު، މަސްޖިދުއް ނަބަވީ ވެސް ފެންވަރު ރަނގަޅުކޮށް ބިނާ ކުރުމުގެ ސަބަބުން، މިހާރު އެމިސްކިތް ފެންނަނީ ހުދުކުލައިގެ ގަނޑުވަރެއްގެ ސިފައިގައެވެ.\nދައްޖާލުގެ ފިތުނައިން ސަލާމަތްވެވޭނީ މާތް ﷲ އަށާއި އެކަލާނގެ ރަސޫލާއަށް ފުރިހަމައަށް އީމާންވާ މީސްތަކުންނަށެވެ. ޤަވާއިދުން ނަމާދު ގާއިމުކޮށް ކީރިތި ޤުރްއާން ކިޔަވާ އަދި އިސްލާމްދީނުގެ ރުކުންތަކަށް ފުރިހަމައަށް ތަބަޢާވާ މުސްލިމުން، ދައްޖާލުގެ ކެހިވެރި ދޮގުތަކުގެ އަވައިގައި ނުޖެހޭނެއެވެ. އޭނާއަށް ތަބަޢާވުމުން އޮތީ ހަމައެކަނި ގެއްލުމާއި ހަލާކުކަން ފުރިހަމަ މުސްލިމުންނަށް ކަށަވަރުވާނެއެވެ.\nދައްޖާލު ޤިޔާމަތް ދުވަސް


Kudakudhin kulhen tablet akah vure, huss foshigandeh ves maa rangalhu | Mihaaru\nކުދިންނަށް ޓެބްލެޓަކަށްވުރެ ހުސް ފޮށިގަނޑެއްގެ ފައިދާ ވެސް މާ ބޮޑު\n13 ޑިސެމްބަރ 2018 - 07:41\nކުރީ ޒަމާނުގައި ކުޑަކުދިން ކުޅެން ބޭނުންކުރި އެއްޗެހީގެ ފައިދާ ހައި-ޓެކް ގެޖެޓްތަކަށް ވުރެ މާ ބޮޑު ކަމަށް އެމެރިކަން އެކެޑެމީ އޮފް ޕީޑިއެޓްރިކްސް (އޭއޭޕީ)ގެ އާ ރިޕޯޓެއްގައި ބުނެފި އެވެ.\nކުޑަކުދިންގެ ޑޮކްޓަރުން ފާހަގަކުރާ ގޮތުގައި ހަދިޔާގެ ގޮތުގައި މައިންބަފައިން ދަރިންނަށް ގަނެދޭ އިލެކްޓްރޯނިކް ސާމާނަށް ވުރެ މާ ބޮޑަށް، އިހުގެ ޖިގްސޯ ޕަޒްލްތަކާއި އެފަދަ އެއްޗެހި އަޅާފައި ހުންނަ ކަރުދާސް ފޮށިން ކުދިންގެ ޚިޔާލާއި އުފެއްދުންތެރިކަން ކުރިއަރުވައިދެ އެވެ. އެހެންވެ އެ ޑޮކްޓަރުންގެ ލަފަޔަކީ ސްކްރީންތަކާ ކުދިން ދުރުކޮށް އިހުގެ ކުޅޭއެއްޗެއްސާ ގާތްކުރުވުމެވެ. މިސާލަކަށް، ކަރުދާސް ފޮށިގަނޑަކުން ގެއެއް ހަދައިގެން ކުޅެން އުޅޭ އިރު ކުއްޖާގެ ސިކުނޑި މާ ބޮޑަށް ހަރަކާތްތެރިވާނެކަން އެ މީހުން ފާހަގަކުރެ އެވެ.\n"އެންމެ ރަނގަޅު ކުޅޭއެއްޗެއްސަކީ މައިންބަފައިންނާއި ދަރިން އެކުގައި ކުޅެ، ޚިޔާލީ ކަންކަމުގެ ތެރެއަށް ވަދެ، އެކަކު އަނެކަކާ ވާހަކަދައްކައި މުއާމަލާތުކުރަން އެހީތެރިވެދޭ އެއްޗެހި،" ރިޕޯޓު ލިޔުއްވި ޑޮކްޓަރުންގެ ތެރޭގައި ހިމެނިވަޑައިގަންނަވާ ނިއު ޔޯކް ޔުނިވާސިޓީގެ އެސޯސިއޭޓް ޕްރޮފެސަރު އެލަން މެންޑެލްސޯން ވިދާޅުވި އެވެ.\n"އެފަދަ ފައިދާތަކެއް ޓެބްލެޓަކުން ނުވަތަ ސްކްރީނަކުން ނުލިބޭނެ."\nއޭނާ ފާހަގަކުރެއްވި ގޮތުގައި އެންމެ ބޮޑު ފައިދާއެއް ކުދިންނަށް ކުރާނީ މައިންބަފައިންނާ ވެސް އެކުގައި ކުޅެން އުޅޭ އިރު އެވެ.\nކުޑަކުދިން ކުޅެން ގެންގުޅެން އެންމެ ރަނގަޅުވާނީ އެ ކުދިންގެ ގާބިލްކަން ހުރި މިންވަރަކާ ގުޅޭ އަދި އާ ހުނަރުތައް ތަރައްގީވާން މަގުފަހިކޮށްދޭ އެއްޗެހި ކަމަށް އޭއޭޕީ އިން ބުނެ އެވެ. ކުދިންގެ ސިކުނޑި ތަރައްގީވުމަށާއި ވާހަކަދައްކައި އުޅުމަށާއި އިޖުތިމާއީ ގުޅުންތައް އުފެދުމަށާއި ޖިސްމާނީ ހަރަކާތްތެރިކަމަށް ކުޅޭއެއްޗެހި ވަރަށް މުހިއްމެވެ. ރަނގަޅު ކުޅޭ އެއްޗެހި ނެތް ނަމަ ކުދިންގެ ހަރަކާތްތެރިކަން ކުޑަވެ، ކުޅޭ ވަގުތުގައި ހުރިހާ މަސައްކަތެއް ކުރާނީ ގެޖެޓްތަކުންނެވެ.\nވަރަށް ގިނަ އިލެކްޓްރޯނިކް ޑިވައިސްތަކަކީ އުނގެނުމަށް މުހިއްމު އެއްޗެހި ކަމަށް މީހުންނަށް ވިސްނިފައި އޮތަސް ހުރިހާ ފަހަރަކު ހަގީގަތަކީ އެއީ ނޫންކަން ވެސް ޑޮކްޓަރުން ފާހަގަކުރެ އެވެ. އޭއޭޕީ އިން ބުނާގޮތުގައި ވީޑިއޯތަކާއި ކޮމްޕިއުޓަރު ޕްރޮގްރާމްތަކާއި ރެކޯޑްކޮށްފައިވާ އަޑަކުން ވާހަކަކިޔައިދޭ ފޮތްތައް ފަދަ "އިންޓަރެކްޓިވް" މީޑިއާގެ ވަރަށް ގިނަ އެއްޗެހީގައި އުނގެނުމުގެ ފައިދާތަކެއް ހުރި ކަމަށް ބުނެ އިޝްތިހާރު ކުރިޔަސް އެއީ ތެދެއް ކަމުގެ ހެއްކެއް ނެތެވެ.\n"ދިރާސާތަކުން އަޅުގަނޑުމެންނަށް އެނގެނީ އެންމެ ރަނގަޅު ކުޅޭއެއްޗެއްސަކީ ދިއްލޭ ނުވަތަ އަގުބޮޑު ނުވަތަ އެޕެއް ހުންނަ އެއްޗެއްސަށް ވާން ނުޖެހޭކަން. އެގޮތުން ބަލާ އިރު މީގެ ތެރެއިން ބޮޑަށް ރަނގަޅީ އާދައިގެ އެއްޗެހި،" ރިޕޯޓް ލިޔުއްވުމުގައި އިސްކޮށް އުޅުއްވި އެއް ބޭފުޅެއް ކަމަށްވާ އަލީޔާ ހީލީ ވިދާޅުވި އެވެ.\nކުޑަކުދިން ވީޑިއޯ ގޭމާއި ކޮމްޕިއުޓަރު ބޭނުންކުރުން މަދުކުރަން ޑޮކްޓަރުން އަންނަނީ މާ ކުރިންސުރެ ވެސް ލަފާދެމުންނެވެ. އެގޮތުން ދެ އަހަރުގެ ނުވަތަ އެއަށް ވުރެ ދޮށީ ކުޑަކުދިން، ޓީވީ އާއި ކޮމްޕިއުޓަރު ވެސް ހިމެނޭ ގޮތަށް، ސްކްރީން ކުރިމަތީގައި ދުވާލަކު އެއް ގަޑިއިރަށް ވުރެ ގިނަ އިރު ހޭދަ ނުކުރުމަށާއި ދެ އަހަރަށް ވުރެ ހަގު ކުދިންނަށް އެއްގޮތަކަށް ވެސް ސްކްރީން ނުދައްކަން އޮންނަނީ އިރުޝާދު ދީފަ އެވެ. އެކަމަކު ނުވަ އަހަރުން ދަށުގެ ގިނަ ކުދިން ސްކްރީންތައް ދޮށުގައި ދުވާލަކު ގާތްގަނޑަކަށް ދެ ގަޑި އިރު ހޭދަކުރާކަން ކޮމަން ސެންސް މީޑިއާގެ މައުލޫމާތުން ވަނީ އެނގިފަ އެވެ.\nސިއްހަތު ދަރިން ތަރުބިއްޔަތުކުރުން ކުޑަކުދިން ޓެބްލެޓް\nމައިން ބަފައިން ޓެބްލަޓް ފޯނު ފަދަތަކެތިގިނަފަހަރަށް މިދެނީ ދަރިފުޅު މަޑުން ބައިންދަން ނުވަތަ މައިންބަފައިން ފްރީޓައިމް ހޯދަން. މީގެސަބަބުން ހަގީގަތުގައި ދަރިންނާއި މައިންބަފައިންގެ ގުޅުން ކުޑަވަނީ. އަދި ދަރިން ނުކިޔަމަންތެރިކަން ދައްކަން ދަސްވަނީ ކޮންމެފަހަރަކު ފޯނު ޓެބްލެޓް ލިބޭނެކަން ދަރިންނަށް އެގޭތީ. ހަގީގަތުގައި މިކަން މައިންބަފައިންނަށްވެސްއެގޭ. ހަމަހިއްވަރު ނުހުންނަނީ މިކަން ރަނގަޅުކުރަން.\nނޫސް ވެރިން ބަލާބަ\nބިދޭސީ މީހާގެ ދަރިއަށްވެސް ސަރުކާރުން ޓެބްލެޓް ދޭނެ ދޯ..ރާއްޖޭގަ ކިޔަވާތީއޭ ކިޔާފަ


vnews - Mathiveri rayyithunnah alifaanuge haadhisaa thakugai harakaiytherivaane gothuge thamreen dheefi\nމަތިވެރި ރައްޔިތުންނަށް އަލިފާންގެ ހާދިސާތަކުގައި ހަރަކާތްތެރިވާނެ ގޮތުގެ ތަމްރީން ދީފި\n"އައިލެންޑް ފަޔަ ރެސްޕޮންސް ޓީމް" އިފްތިތާހް ރަސްމިއްޔާތުގެ ތެރެއިން: ފޮޓޯ- އެމްއެންޑީއެފް\nއެމްއެންޑީއެފް އާއި އއ. މަތިވެރި ކައުންސިލް އިދާރާއާއި ގުޅިގެން މަތިވެރީގައި ހިންގި ވޮލަންޓިއާ ފަޔަ ފައިޓަ ޓްރޭނިން ޕްރޮގްރާމްގައި ތަމްރީނު ހޯދި ބައިވެރިން ހިމެނޭ ގޮތައް "އައިލެންޑް ފަޔަ ރެސްޕޮންސް ޓީމް" އިފްތިތާހުކޮށްފި އެވެ.\n"އައިލެންޑް ފަޔަ ރެސްޕޮންސް ޓީމް" އިފްތިތާހް ކޮށްދެއްވާ ޑިފެންސް މިނިސްޓަރޫ މާރިޔާ އަޙްމަދު ދީދީ ވިދާޅުވީ އަލިފާނުގެ ހާދިސާތަކަކީ ނުރައްކާތެރި ބިރުވެރި ހާދިސާތަކެއް ކަމުން އެފަދަ ހާދިސާތަކުން ސަލާމަތްވާނެ ގޮތްތައް އެންމެންނަށް އެނގިފައި އޮތުމަކީ ވަރަށް މުހިންމު ކަމެއް ކަމަށް،، އެހެންކަމުން އަލިފާންގެ ހާދިސާތަކުން ސަލާމަތްވުމަށް އަމަލުކުރަންވީ ގޮތްތައް ދަސްކުރުމަށް މާރިޔާ ވަނީ ހުރިހާ ފަރާތްތަކަކަށް އިލްތިމާސްކުރައްވާފަ އެވެ.\nމާރިޔާ އިތުރަށް ވިދާޅުވީ މިފަދަ ޕޮރޮގްރާމްތަކުގައި ބައިވެރިވެ ދަސްވާ އެއްޗެއް އެހެން މީހުންނަށް ކިޔައިދީ ދަސްކޮށްދިނުމަކީ ފަރުދީ ގޮތުން ކުރެވިދާނެ ކަމެއް ކަމަށެވެ.\nމި ރަސްމިއްޔާތުގައި ފަޔަ ފައިޓަ ޓްރޭނިން ޕްރޮގްރާމްގެ ބައިވެރިންނަށް ހަދާނީ ލިޔުން ބައްސަވައި ދެއްވީ ވެސް ޑިފެންސް މިނިސްޓަރު މާރިޔާ އަހްމަދު ދީދީ އެވެ.\nއެމްއެންޑީއެފުން ބުނީ މަތިވެރީގައި ހިންގި ޕްރޮގްރާމަކީ ރަށު ފެންވަރުގައި ކޮމިއުނިޓީ ވޮލަންޓިއަ ފަޔަ ފައިޓަރުން އުފައްދައި، ރަށްރަށުގައި ފަޔަ ފައިޓަރުން އިތުރުކުރުމުގެ މަގްސަދުގައި ކުރިއަށް ގެންދިޔަ ޕްރޮގްރާމެއް ކަމަށެވެ. އަދި މިޕްރޮގްރާމްގައި އަލިފާން ރޯވާން ދިމާވާ ސަބަބުތަކާއި އަލިފާން ނިއްވާނެ ގޮތްތަކާއި އަލިފާން ނިއްވުމަށް ބޭނުންކުރާ ބައެއް އާލާތްތަކާއި ބެހޭގޮތުން މައުލޫމާތުދީ އެތަކެތި ބޭނުންކުރާނޭ ގޮތްތައް ދަސްކޮށްދީފައިވާ ކަމަށާއި ފިޒިކަލް ފިޓްނަސް ސެޝަންތައް ވެސް ކުރިއަށް ގެންގޮސްފައިވާ ކަމަށް އެމްއެންޑީއެފުން ބުނެ އެވެ.\nމި ރަސްމިއްޔާތުގައި ވަނީ އެމްއެންޑީއެފުން ވަނީ މަތިވެރި ކައުންސިލަށް އަލިފާން ނިއްވުމަށް ބޭނުންކުރާ ޕަންޕު ސިސްޓަމެއް ހަދިޔާކޮށްފަ އެވެ.\nމި ޕަންޕް ސިސްޓަމް މަތިވެރި ކައުންސިލް އިދާރާއާ ހަވާލުކޮށްދެއްވީ ޑިފެންސް މިނިސްޓަރު މާރިޔާ އަހްމަދު ދީދީ ކަމަށްވެސް އެމްއެންޑީއެފުން ބުނެ އެވެ.\nއެމްއެންޑީއެފުން އިތުރަށް ބުނީ ފެބްރުއަރީ މަހުގެ 25 ވަނަ ދުވަހުން ފެށިގެން މާޗް ހަވަނަ ދުވަހުގެ ނިޔަލަށް މަތިވެރީގައި ހިންގި ވޮލަންޓިއަ ފަޔަ ފައިޓަ ޓްރޭނިން ޕްރޮގްރާމްގައި މަތިވެރީގެ ޖުމްލަ 23 ފަރާތަކުން ބައިވެރިވެފައިވާ ކަމަށެވެ.


IGMH Ah Naruhun Hoadhan Iulaanukohffi - Vaguthu\nއައިޖީއެމްއެޗަށް ނަރުހުން ހޯދަން އިއުލާނުކޮށްފި\n3 މަސް ކުރިން ( މެއި 11, 2020 )\nއިންދިރާ ގާންދީ މެމޯރިއަލް ހޮސްޕިޓަލް (އައިޖީއެމްއެޗް)ގައި ރެޖިސްޓަރޑް ނަރުހުންގެ ގޮތުގައި ކޮންޓްރެކްޓް އުސޫލުން މަސައްކަތް ކުރާނެ ފަރާތްތައް ހޯދަން އިއުލާނުކޮށްފިއެވެ.\nއައިޖީއެމްއެޗްއިން މިއަދު ކުރި އިއުލާނެއްގައި ބުނެފައި ކޮންޓްރެކްޓް އުސޫލުން މަސައްކަތް ކުރާނެ 35 ނަރުހުން ހޯދަން ބޭނުންވާ ކަމަށެވެ. އަދި މި ނަރުހުން ހޯދަނީ ތިން މަސް ދުވަހަށް ކަމަށްވެސް ބުނެފައި ވެއެވެ.\nއެ އިއުލާނުގައި ބުނެފައިވާގޮތުން މަސައްކަތްކުރަންޖެހޭނީ ދުވާލަކު 8 ގަޑިއިރު ހަފްތާއެކު5ދުވަހު (ދަންފަޅި އުސޫލުން)ނެވެ.\nއަދި މުސާރައިގެ ގޮތުގައި 9060 ރުފިޔާ ލިބޭއިރު، ސަރވިސް އެލަވަންސް -/188 ރުފިޔާ (ކަނޑައަޅާފައިވާ އުސޫލާ އެއްގޮތަށް) ދެވޭނެއެވެ. އަދި އިތުރުގަޑީގައި މަސައްކަތްކުރައްވާނަމަ ހަމަޖެހިފައިވާ އުސޫލާއި އެއްގޮތަށް އިތުރުގަޑީގެ ފައިސާ ދެވޭނެއެވެ.\nމި މަގަމާށް ޝަރުތުތަކުގެ ތެރޭގައި ނަރސިންގެ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން ހިމެނެއެވެ.\nމި މަގާމަށް ޝައުގުވެރިވާ ފަރާތްތަކުން ސިޓީއަކުން 19 މެއި 2020 ވާ އަންގާރަ ދުވަހުގެ 13:00ގެ ކުރިން [email protected] އަށް ހުށަހެޅުމަށް އެ އިއުލާނުގައި ވެއެވެ.\nއައިޖީއެމްއެޗްއަށް ނަރުހުން ހޯދަން އިއުލާނުކޮށްފައިވާއިރު، ކޮވިޑް-19 އާ ގުޅިގެން، ގިނަ އަދަދެއްގެ ސިއްހީ ހިދުަމަތްތެރިން ބޭނުންވާ ކަމަށް ސަރުކާރުން ދަނީ ބުނަމުންނެވެ. އަދި ނަރުހުން ހިދުމަތާއި ގުޅުމަށް ނަރުހުންގެ އެސޯސިއޭޝަނުން ވަނީ ގޮވާލާފައެވެ.\nމެއި 11, 2020 15:02\nލޯބިވާ ހިންދޫ މޯދީ ވަނީ ގިނަ އަދަދެއްގެ ނަރުހުން ގެންގޮސްފަ. ޝުކުރިއްޔާ އާންނީ


ޕްރޮޑަކްޓިވިޓީ Archives - މަހަލްދީބް ފައުންޑޭޝަން\nދުނިޔޭގެ ޙަޔާތަކީ ގުނާލެވޭ މަދު ދުވަސްކޮޅެއް ކަމުގައި ނޫނީ ނުވެއެވެ. ވަކިން ޚާއްޞަކޮށް މިޖީލުގެ މީހުންގެ ޢުމުރަކީ ފަސްދޮޅަހަކަށް އަހަރެވެ. މީގެ ކުރީގެ ޖީލުތަކުގެ މީހުންނަށް ދިގު ޢުމުރެއް ލިބިގެންވާކަން ތާރީޚު ހެކިދެއެވެ. އެގޮތުން ނޫޙުގެ ފާނުގެ ޢުމުރާބެހޭގޮތުން ކީރިތި ޤުރުއާނުގައި އަންގަވަނީ އެކަލޭގެފާނު 1000 އަހަރަށްވުރެ 50 އަހަރު މަދުކޮށް ދުނިޔޭގައި އުޅުނު ކަމުގައެވެ. އެބަހީ އެކަލޭގެފާނުގެ ޢުމުރުފުޅަކީ 950 އަހަރުފުޅެވެ. ﴿وَلَقَدْ أَرْسَلْنَا نُوحًا إِلَى ...


Dho?! Lockdown ninmaafai L. Kalaidhoo ah!\nލޮކްޑައުން ނިންމާފައި ކަލައިދު އަށް!\nއަހަރެމެންނަށް ކުރިން މި ރަށް އެނގެނީ ލ.އިސްދޫކަލައިދޫގެ ގޮތުގަ އެވެ. އެކަމަކު މި ދެ ރަށް ވަކިކޮށް، ވަކި ދެ ދާއިރާއެއްގެ ދަށުން ހިނގާ ދެ ރަށަށް ވަނީ ބަދަލުކޮށްފަ އެވެ. މިހާރު މިއީ ލ.ކަލައިދޫ އެވެ. އާބާދީ 1،000 އަށް ވުރެ ގިނަ މި ރަށަކީ ދަނޑުވެރިކަމަށް ހާއްސަ، ބިން ބޮޑު ރަށެކެވެ. މިއީ ދަތުރުވަރެއްގައި ގޮސް، ހިތްހަމަޖައްސާލަން ބޭނުންވާ ބަޔަކަށް ވަރަށް ކަމުދާނެ މަންޒިލެކެވެ.\nލ.ކަލައިދޫގެ މަތިން ނަގާފައިވާ ފޮޓޯއެއް.-- ފޮޓޯ: ހަސަން ފާއިޒް\n"ބަޖެޓް ޓްރެވެލިން" ނަމުގައި އަހަރެމެން ވާނީ ކުރިން ވެސް ބައެއް ރަށްރަށް ގެނެސްދީފަ އެވެ. އެކި ރަށްތަކުގެ ހާއްސަ ސިފަތާކައި ދަތުރަކަށް ހިނގާނެ ހަރަދާއި ކެއުމާއި ބުއިމަށް ދާނެ ހަރަދުތައް ވެސް ހިމެނޭހެން ގެނެސްދިން އެ ސިލްސިލާ މެދުކަނޑާލީ، ކޮވިޑް-19 ފެތުރި، އާންމު ދަތުރުފަތުރު ހުއްޓާލުމާ ގުޅިގެންނެވެ.\nއެހެންވެ، ކުރިއަށް އޮތް ތަނުގައި މި ހާލަތުން މިންޖުވެ، ދަތުރުފަތުރަށް ލުޔެއް ލިބިއްޖެ ނަމަ، ލޮކްޑައުނަށް ފަހު ޗުއްޓީ ހޭދަކޮށްލަން ދާނެ ބައެއް ރަށްރަށް ކިޔުންތެރިންނަށް އަނެއްކާ ވެސް ފާހަގަކޮށްދޭން ނިންމީ އެވެ. އެގޮތުން ކަލައިދޫ އަކީ މި ސިލްސިލާގައި ގެނެސްދޭ ފުރަތަމަ ރަށެވެ.\nލ.ކަލައިދޫގެ ދަނޑުތައް: މި ރަށަކީ ވަރަށް ގިނައިން ފަލަމަޑީގެ ބާވަތްތައް ހައްދާ ރަށެއް.-- ފޮޓޯ: ވިޒިޓް ލާމު ކަލައިދޫ ފޭސްބުކް ޕޭޖް\nދަތުރުތައް އޮންނަ ގޮތް\nމާލެއިން ކަލައިދު އަށް ދެވޭނެ ދެ ގޮތެއް އެބަ އޮތެވެ. އެއީ ވައިގެ މަގުންނާއި ސްޕީޑް ލޯންޗުގަ އެވެ.\nވައިގެ މަގުން ދާ ނަމަ\nވައިގެ މަގުން ދާ ނަމަ ފުރަތަމަ ދާންޖެހޭނީ ލ.ކައްދޫ އަށެވެ. ވެލާނާ އިންޓަނޭޝަނަލް އެއާޕޯޓުން ފުރައިގެން، ކައްދޫ އެއާޕޯޓަށް ދިއުމަށް ހޭދަވާނީ 40 މިނެޓެވެ. ލޮކްޑައުނާ އެކު އެތެރޭގެ އުދުހުންތައް ވެސް މެދުކަނޑާލައިފައި އޮތުމުން މި ދަތުރަށް ހޭދަވާނެ އަގު މިހާރު ޔަގީނެއް ނޫނެވެ. ކުރިން ކައްދު އަށް މަތިން ދެވެނީ، މީހަކަށް ކޮޅަކަށް 805ރ. - 1113ރ. ދެމެދުގެ އަގެއްގަ އެވެ.\nކައްދު އަށް ދިއުމަށް ފަހު ޖެހޭނީ ޓެކްސީއެއް ނަގައިގެން، ލ.ގަމުގެ ތުނޑީ އަވަށު ބަނދަރަށް ދާށެވެ. މި ޓެކްސީ ދަތުރަށް 200ރ. ހަރަދު ވާނެ އެވެ. ގަމުން، ކަލައިދު އަށް ދިއުމަށް ޖެހޭނީ ސްޕީޑް ލޯންޗު ފެރީން ދަތުކުރާށެވެ. އަމިއްލައަށް ލޯންޗު ހިފައިގެން ވެސް ދެވިދާނެ އެވެ. އެކަމަކު އެ ގޮތް ހަރަދު ބޮޑު ވާނެތީ، ފެރީގައި ދަތުކުރަން ބޭނުން ނަމަ ފްލައިޓް ޓިކެޓް ނަގާއިރު ފެރީ ގަޑިއާ ދިމާވާނެ ގޮތަކަށް ބަލާށެވެ.\nމި ދަތުރަށް 30 މިނެޓް ހޭދަކުރަން ޖެހޭއިރު، ފީއަކަށް ދައްކަން ޖެހޭނީ މީހަކަށް ކޮޅަކަށް 100ރ. އެވެ.\nލަ.ކަލައިދޫގެ ރަށު ތެރޭގެ ބައެއް ފޮޓޯތައް.\nސްޕީޑް ލޯންޗުގައި ދާ ނަމަ\nމާލެ އާއި ކަލައިދޫ ދެމެދު ދަތުރުކުރާ ސްޕީޑް ލޯންޗު ފަހަރު އޮވެ އެވެ. އެއީ5ގަޑިއިރުގެ ދަތުރެކެވެ. މި ދުވަސްވަރު އާންމު ދަތުރުތައް މެދުކަނޑާލައިފައި އޮތުމުން، ދެން ފަށާއިރު ޓިކެޓް ވިއްކާނެ އަގު އަދި ޔަގީނެއް ނޫނެވެ އެވެ. ކުރިން ދަތުރެއް ކޮށްދެނީ، މީހަކަށް 750ރ. އަށެވެ.\nހުންނާނެ ތަނާއި ކެއުން\nމި ރަށުގައި އަދި ގެސްޓް ހައުސްތަކެއް ނުހުރެ އެވެ. އެކަމަކު ވަރަށް ގިނަ ގޭގޭގައި ކުއްޔަށް ދޫކުރާ ކޮޓަރިތައް ހުރެ އެވެ. އޭސީ ކޮޓަރިއެއް ދުވާލަކަށް، 300ރ. - 400ރ. އަށް ލިބޭނެ އެވެ. އަދި އޭސީ ނުކުރާ ކޮޓަރިއެއް ދުވާލަކަށް، 250ރ. ލިބޭނެ އެވެ.\nރަށުގައި ހުންނަ ކެފޭ އަދި ހޮޓާތަކުން ކެއުން ލިބޭނެ އެވެ.\nބަލައިލެވޭނެ ތަންތަނާއި ކުރެވޭނެ ކަންކަން\nދަނޑުވެރި ރަށެއް ވީމަ ކަލައިދޫގެ ދަނޑުތައް ބަލައިލަން ދިއުން ވަރަށް ރަނގަޅު ވާނެ އެވެ. މި ރަށަކީ ލ.އަތޮޅުގެ ނިސްބަތުން ކައްޓަލަ އެންމެ ގިނައިން ހައްދާ އެއް ރަށެވެ. ކަލައިދޫގައި އާންމުކޮށް ހައްދާ ކައްޓަލައިގެ ބައެއް ވައްތަރުތަކުގެ ތެރޭގައި ރެޑުބާނާ ކައްޓަލަ، ކުރިރަތް ކައްޓަލަ، ދޮންފަޅޯ ކައްޓަލަ އަދި ފަތްބޮޑު ކުރީ ކައްޓަލަ ހިމެނެ އެވެ.\nކަލައިދޫގައި ދަނޑު ހައްދާ ދެމަފިރިން ކަމަށްވާ ބުލޫރޯޒްގޭ އަލީ ޝަމީމު އާއި ފާތިމަތު ޔޫސުފު.\nކަލައިދޫ ޕްރޮމޯޓްކުރުމަށްޓަކައި ހަދާފައިވާ ފޭސްބުކް ޕޭޖް "ވިޒިޓް ލާމު ކަލައިދޫ" ގައި ބުނެފައި ވަނީ މި ދަނޑުތަކަކީ އެއްވެސް ބާވަތެއްގެ ކެމިކަލެއް ބޭނުންނުކޮށް، ބިންގަނޑު ރަނގަޅުކުރުމަށްޓަކައި އަޅި ބޭނުންކޮށްގެން ހައްދާ ކައްޓަލަ ދަނޑުތަކެއް ކަމަށެވެ.\nއެ ޕޭޖުގެ ޕޯސްޓެއްގައި ވަނީ ކަލައިދޫގައި ކައްޓަލަ ހައްދަމުން އަންނަ، ދެމަފިރިން ކަމަށްވާ އަލީ ޝަމީމު އާއި ފާތިމަތު ޔޫސުފްގެ ވާހަކަ ވެސް ގެނެސްދީފަ އެވެ. މި ދެމަފިރިން ކައްޓަލަ ހެއްދުމުގެ މަސައްކަތް ކުރަމުން އަންނަތާ މިހާރު 15 އަހަރު ވެއްޖެ އެވެ. އަދި މި ދެމަފިރިން ބުނި ގޮތުގައި އެމީހުންގެ ދަނޑުން ނެގި ކައްޓަލަތަކުގެ ތެރެއިން މިހާތަނަށް އެންމެ ބަރު ކައްޓަލާގައި2ކިލޯ 200 ގްރާމު ހުއްޓެވެ.\nކައްޓަލައިގެ އިތުރުން ވެސް ވަރަށް ގިނަ ފަލަމަޑީގެ އެކި ބާވަތްތަކާއި ތަރުކާރީ އާއި މޭވާ ވެސް މި ރަށުގެ ދަނޑުތަކުގައި ހައްދަ އެވެ.\nރާޅާ އަޅައި ސްނޯކްލިން އަށް ދިއުން\nކަލައިދޫގެ ފުއްޓަރު ފަރާތު މޫދަށް ރާޅާ އަޅަން ދިއުމާއި އަދި ކަލައިދޫ އާއި ދަނބިދޫގެ ދެމެދުގައި އޮންނަ ތިލަފަޅަށް ސްނޯކްލިންއަށް ދާން ވެސް ސަޅި ވާނެ އެވެ. އަދި ކަލައިދޫއާ ކައިރީގައި އޮންނަ ފަޅު ރަށެއް ކަމަށްވާ ފޮނަގާދޫ އާއި އެ ރަށާއި ދެމެދުގައި އޮންނަ ތިލަފަޅަށް ވެސް ސްނޯކްލިން އަށް ދެ އެވެ.\nކަލައިދޫގެ ކުޑަކުއްޖަކު ރާޅަ އަޅަނީ.\nއިސްދު އަށް ވެސް ގޮސްލެވޭނެ\nވަކި ދެ ރަށެއް ނަމަވެސް ކަލައިދޫ އާއި އިސްދޫ އަދިވެސް އޮންނަނީ އެއް ފަސްގަނޑަކުން ގުޅިފަ އެވެ. އެހެންވެ، ކަލައިދޫ އަށް ދާ ބަޔަކަށް، އިސްދޫގެ އެކި ތަންތަން ބަލައިލަން ވެސް ދެވިދާނެ އެވެ. އިސްދޫގައި ހުންނަ ޒަމާންވީ ހުކުރު މިސްކިތާއި އެ ރަށުގެ ހަވިއްތަ ބަލައިލަން ވެސް ދެވިދާނެ އެވެ.\nކަލައިދޫގެ އަލަ ދަނޑުތައް.\nއިސްދޫ ބޭސް ކުޅިއަށް ވެސް އެރިލަން ވާނެ\nއިސްދޫގައި އޮންނަ ބޭސް ކުޅި ކިޔާ ޗަސްބިމަކީ ވެސް މަޝްހޫރު ތަނެކެވެ. ހަމުގެ އެކި ކަހަލަ މައްސަލަތަކާއި އަދި ހުޅުތަކުގައި ރިއްސުން ކަހަލަ ބަލިތައް ހުންނަ މީހުން މި ޗަސްބިމުން ވަޅު ކޮނެގެން އެރި ހަދަ އެވެ. އޭރު ރަނގަޅުވާ ކަމަށް ވެސް ވެ އެވެ. އަދި މަޖާކޮށްލާއި ހިތްހަމަޖައްސާލަން މިތަނަށް އެރެންދާ މީހުން ވެސް މަދެއް ނޫނެވެ.


ދުންޔާ އެނބުރި ސަރުކާރަށް، ރައީސް މައުމޫނަށް ވާނީ ކިހިނެއް؟\nސަރުކާރުގެ ސިޔާސަތުތަކާ ދެކޮޅަށް ރައީސް މައުމޫނުގެ ދަރިކަލުން\nޣައްސާނު ފިޔަވައި ދެން ތިއްބެވި ބޭފުޅުން ރައީސް މައުމޫނާ އެކު\nއާއިލާ ތެރޭގައި ޙިޔާލް ތަފާތުވުން\nކ. މާލެ |7ޖެނުއަރީ 2017 | ހޮނިހިރު 13:32 | 5,115\nކުރީގެ ފޮރިން މިނިސްޓަރު ދުންޔާ މައުމޫނު: މަގާމުން އިސްތިއުފާ ދެއްވުމަށް ފަހު އަލުން ސަރުކާރާ ގުޅިވަޑައިގަތީ ސްޓޭޓް މިނިސްޓަރެއްގެ ގޮތުގައި - ގޫގުލް\nކުރީގެ ރައީސް މައުމޫނު އަބްދުލް ގައްޔޫމަކީ އާއިލާއަށްޓަކައި ގިނަ ގުރުބާނީތަކެއް ވެވަޑައިގެންނެވި ބޭފުޅެކެވެ. ހާއްސަކޮށް ހެޔޮ ގޮތުގައި ދަރިން ތަރުބިއްޔަތު ކުރެއްވުމަށް ގިނަގުނަ މަސައްކަތްތަކެއް ކުރައްވައި ގާބިލް ބޭފުޅުންތަކެއް މުޖުތަމައުއަށް ނެރެދެއްވާފައި ވެއެވެ. ސިޔާސީ މައިދާނުން އެ ކުދިންނަށް ހެޔޮ ގޮތްތައް ހޯއްދަވައިދެއްވުމަށް މަސައްކަތްކުރެއްވި ބޭފުޅެކެވެ. އެމަނިކުފާނުގެ ވިސްނުންފުޅާ ދެކޮޅަށް އެ މަނިކުފާނުގެ ދަރިކަލަކު އަދި ދަރިކަނބަލަކު ވެސް ފިޔަވަޅެއް އަޅުއްވާނެއެކޭ މިހާތަނާ ޖެހެންދެން ވެސް އޮތީ ގަބޫލުކުރަން ދަތި ކަމަކަށް ވެފައެވެ. ނަމަވެސް ރާއްޖޭގެ ސިޔާސީ މަސްރަހަށް އައި ލޮޅުންތަކާ އެކު ކާމިނީގެ އާއިލާގެ ތެރޭގައި ޖެހުނު މައްސަލަތަކުގެ އަސަރު ސީދާ ރައީސް މައުމޫނުގެ އާއިލާ އަށް ވެސް މި ވަނީ ފޯރާފައެވެ.\nޕީޕީއެމްގެ ރައީސް މައުމޫނާއި އެމަނިކުފާނުގެ އެއްބަފާ ކޮއްކޯފުޅު ރާއްޖޭގެ ރައީސުލްޖުމްހޫރިއްޔާ އަބްދުﷲ ޔާމީނާ ދެމެދު ހިޔާލު ތަފާތުވުންތައް އުފެދި އެންމެ ފަހުން ޕާޓީ ދެ ބައިވުމާ ގުޅިގެން ހުރިހާ ފަރާތްތަކުން ވެސް ކުރަމުން ދިޔަ ސުވާލަކީ ރައީސް މައުމޫނުގެ ބޭބޭފުޅުން ކަންތައްކުރައްވާނީ ކިހިނެއްތޯއެވެ؟ ގިނަ ބަޔަކު ހީކޮށްގެން ތިބީ ހުރިހާ ބޭފުޅުން ވެސް އަރުއްވާނީ ރައީސް މައުމޫނުގެ ކޮޅަށް ކަމަށެވެ. ނަމަވެސް ކަންވީ އެހެނެއް ނޫނެވެ. އާއިލާގެ ތެރޭގައި ވެސް ރެނދުލިއެވެ.\nމަޖިލީހުގެ ތެރެއިން ސަރުކާރުގެ ސިޔާސަތުތަކާ ދެކޮޅަށް ރައީސް މައުމޫނުގެ ދަރިކަލުން، ދިއްގަރު ދާއިރާގެ މެންބަރު ފާރިސް މައުމޫނު މަސައްކަތް ފެއްޓެވިއެވެ. ޔުމްނާ މައުމޫނު ވެސް ސަރުކާރުގެ ވަޒީފާ އިން އިސްތިއުފާ ދެއްވިއެވެ. އޭގެ ފަހުން ރައީސް މައުމޫނު ވަނީ ރައީސް ޔާމީނަށް ކުރައްވާ ތާއީދު އަނބުރާ ގެންދެވިކަން އިއުލާނުކުރައްވާފައެވެ. ހަމައެއާ އެކުއެކީގައި ފޮރިން މިނިސްޓަރަކަށް ހުންނެވި ދުންޔާ މައުމޫނު ވެސް އިސްތިއުފާ ދެއްވިއެވެ. އަދި ސަރުކާރަށް ފާޑު ވިދާޅުވިއެވެ. ދެން ހުންނެވީ ޣައްސާނު މައުމޫނެވެ. ރައީސް ޔާމީން ފެކްޝަނުގެ ބައްދަލުވުންތަކުގަ އާއި ސަރުކާރުގެ ޖަލްސާތަކުގެ ކުރީ ސަފުގައި އިންނެވި ނަމަވެސް ބައްޕާފުޅު މައުމޫނާ އެކު ވެސް ހުންނެވިއެވެ. ރައީސް ޔާމީނާ ޚިލާފުވާ ނިންމުންތަކުގައި ބައިވެރިވަޑައި ނުގެންނެވި ނަމަވެސް ބައްޕާފުޅުގެ ކައުންސިލް ބައްދަލުވުންތަކުގެ ގޮނޑި ފުރައިދެއްވައެވެ.\nޣައްސާނު ފިޔަވައި ދެން ތިއްބެވި ބޭފުޅުން ރައީސް މައުމޫނާ އެކު އިސްލާހީ މަސައްކަތުގައި ސާބިތުކަމާ އެކު ތިއްބަވާނެ ކަމަށް ބެލެވިފައި ވަނިކޮށް ބުރާސްފަތި ދުވަހު މުޅި ސިޔާސީ މަސްރަހު ސިއްސުވާލީ ދުންޔާ މައުމޫނު އަނެއްކާ ވެސް އެނބުރި ސަރުކާރާ ގުޅިވަޑައިގެންނެވި ވާހަކައާ އެކުއެވެ. އެ ވެސް ކުރިން ހުންނެވި މަގާމަށް ވުރެ ދަށް މަގާމަކަށެވެ. ސްޓޭޓް މިނިސްޓަރު ކަމަށެވެ. ސަބަބެއް ހާމައެއް ނުކުރައްވައެވެ. ކުރެއްވި ޓްވީޓެއްގައި ވަރަށް ކުރުކޮށް ވިދާޅުވެފައި ވަނީ ރައްޔިތުންނަށް ޚިދުމަތްކޮށްދެއްވުމުގެ އުންމީދުގައި ހުންނެވި ކަމަށެވެ.\nދުންޔާގެ މި ނިންމެވުމާ އެކު މުޅި ސޯޝަލް މީޑިއާ ކެކިއަރައިގަތެވެ. ގިނަ ބަޔަކު ހީކޮށްގެން ތިބީ ރައީސް މައުމޫނުގެ ރާގު ވެސް ހުންނާނީ ސަރުކާރާ އެއްކޮޅަށް، އަދި ދުންޔާގެ އެ ނިންމެވުމަށް ވެސް ތާއީދުކުރައްވާ ފަދަ ގޮތަކަށް ކަމަށެވެ. ގިނަ ބަޔަކު ފާޑުކިޔަމުން ދަނިކޮށް އިތުރު ހައިރާންކަމެއް ލިބިގެންދިޔައީ ރައީސް މައުމޫނު ކުރެއްވި ޓްވީޓަކުންނެވެ. ވަރަށް ފާޅުކަން ބޮޑު ގޮތެއްގައި ވިދާޅުވީ "ދުންޔާ އަނބުރާ ސަރުކާރަށް ދިޔުމަކީ އޭނާގެ އަމިއްލަ ނިންމުމެއް" ކަމަށެވެ. އަދި "އެކަމަށް ތާއިދު ނުކުރައްވާ" ކަމަށެވެ.\nރައީސް މައުމޫނެކޭ އެއްގޮތަށް ޔުމްނާ މައުމޫނު ވެސް ވަނީ ދުންޔާގެ ނިންމެވުމަކީ އަމިއްލަ ނިންމެވުމެއް ކަމަށް ވިދާޅުވެފައެވެ. އަދި ރައީސް މައުމޫނުގެ އަރިހުގައި ސާބިތުކަމާ އެކު ހުންނަވާނެކަން ހާމަކުރައްވާފައެވެ. ދުންޔާގެ އިތުރުން ރައީސް މައުމޫނުގެ އަރިސް ބޭފުޅެއް ކަމަށްވާ އުމަރު ނަސީރު ވެސް ވަނީ ދުންޔާގެ ނިންމެވުމާ މެދު ސުވާލު އުފައްދަވާފައެވެ. "ފަސް އެނބުރި ބެލުމެއް ނެތް" ކަމަށް ވިދާޅުވިއެވެ. އަދި "ތެދުވެރިކަމާ ދިމާއަށް މާޗް ކުރުމަށް" ވަނީ ގޮވާލައްވާފައެވެ.\nރައީސް މައުމޫނު ދޫކުރައްވައި ރައީސް ޔާމީނުގެ އަރިހަށް އަލުން ދުންޔާ ވަޑައިގެންނެވުމާ ގުޅިގެން އެތައް ބަޔަކު ދަނީ އެކަމާ މެދު ސުވާލު އުފައްދަމުންނެވެ. އެންމެ ބޮޑު ސުވާލަކީ އެކަމަނާ ވަޑައިގެންނެވީ ކީއްވެބާއެވެ؟ މަޖުބޫރީ ހާލަތެއް މެދުވެރިވީތޯ ވެސް އެތައް ބަޔަކު ސޯޝަލް މީޑިއާގައި ދަނީ ސުވާލުކުރަމުންނެވެ. އަދި ޚަރިޖީ ވަޒީރުކަމުން އިސްތިއުފާ ދެއްވި އިރު ފާހަގަކުރެއްވި ކަންކަން މިހާރު އިސްލާހުވީތޯ ވެސް އެތައް ބަޔަކު ދަނީ ސުވާލުކުރަމުންނެވެ. އެންމެ ބޮޑަށް އޭރު ފާހަގަކުރެއްވި އެއް ކަމަކީ މަރުގެ އަދަބު ތަންފީޒުކުރުމުގެ މައްސަލައެވެ. އެކަމާ މެދު ހިޔާލު ތަފާތުވެގެން އިސްތިއުފާ ދެއްވި އިރު ސަރުކާރުގެ އެ ސިޔާސަތައް އެއްވެސް ބަދަލެއް ގެނައިކަން މިހާތަނަށް އާންމުކޮށްފައެއް ނުވެއެވެ. އެހެން ކަމުން އިސްތިއުފާ ދެއްވި އިރު އޮތް ހާލަތު އަދި ސަރުކާރުގެ ސިޔާސަތު ވެސް ބަދަލު ނުވާ އިރު ދުންޔާގެ ނިންމެވުން ބަދަލުކުރެއްވުމުން ހަގީގަތުގައި ވެސް ސުވާލު އުފެދެއެވެ.\nދެން އެންމެ ގިނަ ބަޔަކު ސުވާލުކުރަމުންދަނީ ވަޒީރަކަށް ހުންނެވި ބޭފުޅަކު އެއަށް ވުރެ ދަށް މަގާމެއް ގަބޫލުކުރެއްވުމެވެ. އެކަމާ ގުޅިގެން ވެސް ގިނަ ބަޔަކު ދަނީ ފާޑުކިޔަމުންނެވެ. ދުންޔާގެ މި ކުއްލި ނިންމެވުމާ މެދު ސުވާލުތައް އުފެދިފައިވާ އިރު ރައީސް މައުމޫނު ފައްޓަވާފައިވާ އިސްލާހީ މަސައްކަތްތަކަށް ދެން ވާނީ ކިހިނެއްތޯ ވެސް ގިނަ ބަޔަކު ދަނީ ސުވާލު އުފައްދަމުންނެވެ. ރައީސް މައުމޫނު އަރިހުގައި ފާރިސް އާއި ޔުމްނާ ތިއްބެވި އިރު ޣައްސާނާއި ދުންޔާ މިހާރު އެ ތިއްބެވީ ރައީސް ޔާމީނު ކޮޅުގައެވެ. އެހެން ކަމުން ދެންވާނެ ގޮތަކާ މެދު ގިނަ ބަޔަކު ތިބީ ކުޅި ބަލަންށެވެ. އަނެއް ބަޔަކު ބުނަމުން ދަނީ މި ހުރިހާ ކަމަކީ ވެސް "ކާމިނީ އާއިލާގެ ރޭވުމެއް" ކަމަށެވެ. ހުރިހާ ވެސް ބޭނުމަކީ ރާއްޖޭގެ ސިޔާސީ މަސްރަހުގެ ފޯކަސް ހަމައެކަނި ޕީޕީއެމްގެ ކޯޅުންގަނޑަށް ހުއްޓާލުމެވެ. އަދި ބޮޑެތި އެހެން މައްސަލަތަކުގެ އަޑު ކަނޑުވާލައި އިދިކޮޅު ފަރާތްތަކުގެ ލޮލުގައި ވެސް އަނދުން އެޅުވުމެވެ. ކުޅި ބަލަން ތިބެމާ ހެއްޔެވެ.


Dharivarunge vaccine furihama kohfaivaa gothuge enme fahuge mauloomaathu MEMIS ah upload kurumah angaifi - AO News\nއެޑިޔުކޭޝަން މިނިސްޓަރ ޑރ. ޢާއިޝަތު ޢަލީ - ފޮޓޯ: އަޙްމަދު ޝުރާއު (އަވަސް)\nރާއްޖޭގައި ހިންގާ ސަރުކާރު، އަވަށު އަދި އަމިއްލަ ސްކޫލްތަކުގައި ތަޢުލީމު ޙާސިލްކުރާ ހުރިހާ ދަރިވަރުންގެ ވެކްސިން ފުރިހަމަކޮށްފައިވާ ގޮތުގެ އެންމެ ފަހުގެ މަޢުލޫމާތު އަންނަ ފެބްރުއަރީ މަހުގެ 27 ވާ ބުރާސްފަތި ދުވަހުގެ ކުރިން “މޯލްޑިވްސް އެޑިޔުކޭޝަން މެނޭޖްމަންޓް އިންފޮމޭޝަން ސިސްޓަމް” (މީމިސް) އަށް އަދާހަމަކުރުމަށާއި، ހުރިހާ ދަރިވަރުންގެ މަޢުލޫމާތު މީމިސް މެދުވެރިކޮށް ބަލަހައްޓަމުން ގެންދިއުމަށް މިނިސްޓްރީ އޮފް އެޑިޔުކޭޝަނުން އަންގައިފި އެވެ.\nއެޑިޔުކޭޝަން މިނިސްޓްރީ އިން މިއަދު ނެރުނު ސާރކިއުލަރއެއްގައި ބުނެފައި ވަނީ ދަރިވަރުންގެ ސަލާމަތާއި ރައްކާތެރިކަން ކަށަވަރުކޮށްދީގެން ދަރިވަރުންނަށް ތަޢުލީމް ދިނުމަކީ އެ މިނިސްޓްރީ އާއި ސްކޫލްތަކުގެ ޒިންމާއެއް ކަމަށެވެ. އަދި ރާއްޖޭގެ ޤައުމީ ވެކްސިން ތާވަލަށް 2019 ވަނަ އަހަރު ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ގެނައި ބަދަލާއި ގުޅިގެން، ރާއްޖޭގެ ހުރިހާ ސްކޫލްތަކަށް ކޮންމެ ގްރޭޑަކަށް އަލަށް އެންރޯލްކުރާ ކުދިންނާއި، އެއް ސްކޫލުން އަނެއް ސްކޫލަށް ބަދަލުކުރާ ކުދިންނަކީ ޤައުމީ ވެކްސިން ތާވަލުގައި ބަޔާންކޮށްފައިވާ ވެކްސިންތައް ފުރިހަމަކޮށްފައިވާ ކުދިންކަން ކަށަވަރުކޮށް ބެލުމަށް ހަމަޖައްސާފައިވާ ކަމަށެވެ.\nއަދި ވެކްސިން ނުޖަހާ ނުވަތަ ވެކްސިން ތާވަލު ފުރިހަމަ ނުކުރާ ދަރިވަރަކު އެއްވެސް ސްކޫލަކަށް ފާހަގަވެއްޖެނަމަ، އެ ދަރިވަރެއްގެ މަޢުލޫމާތު ވަގުތުން އެޑިޔުކޭޝަން މިނިސްޓްރީގެ ސްކޫލް ހެލްތު އެންޑް ސޭފްޓީ ސެކްޝަނަށް ފޮނުވުމަށާއި، އެ ސެކްޝަން މެދުވެރިކޮށް އެޗްޕީއޭގެ ވެކްސިން ޕްރޮގްރާމްގައި ބައިވެރިކޮށް ވެކްސިން ފުރިހަމަ ކުރުމަށް މަސައްކަތް ކުރުމަށްވެސް އެ މިނިސްޓްރީ އިން ވަނީ އަންގައިފަ އެވެ.\nސްކޫލްތަކަށް ވައްދާ ކުދިން ވެކްސިން ތާވަލް ފުރިހަމަކޮށްފައިވާކަން ކަށަވަރުކުރުމަށް އެޑިޔުކޭޝަން މިނިސްޓްރީ އިން ނިންމާފައި މިވަނީ، ވެކްސިން ނުޖެހިޔަސް ކުދިން ވައްދާ ސްކޫލެއް އައްޑޫ ސިޓީގައި ހުންނަ ކަމަށް ކުޑަކުދިންގެ ޚާއްސަ ޑޮކްޓަރު، ޑރ. އަޙްމަދު ފައިސަލް ވިދާޅުވެފައިވާ ދަނޑިވަޅެއްގަ އެވެ.\nނަމަވެސް އެއީ ކޮން ސްކޫލެއްކަން ޑރ. ފައިސަލް ހާމަކުރައްވާފައެއް ނުވި ނަމަވެސް، އެ ސްކޫލަކީ ގިނަ އަދަދެއްގެ ކުދިން ވެކްސިން ނުޖަހާ އުޅޭ ސްކޫލެއް ކަމަށް އޭނާ ވިދާޅުވި އެވެ. ޑރ. ފައިސަލް އިތުރަށް ވިދާޅުވީ މާލޭގައިވެސް އަދި އެހެން ރަށްރަށުގައިވެސް ވެކްސިން ނުޖަހާ ކުދިން ސްކޫލްތަކަށް “އަޑިއަޑިން” ވައްދާ ކަމަށް ތުހުމަތުކުރައްވައިފަ އެވެ.\nއެކަމާއި ގުޅިގެން އެޑިޔުކޭޝަން މިނިސްޓަރ ވިދާޅުވީ ތަޖުރިބާކާރު ބޭފުޅުން އެފަދަ ވާހަކަތައް ފެތުރުމުން އާންމުންގެ ތެރޭގައި ބިރުވެރިކަމާއި ނުތަނަވަސްކަން އުފެދޭ ކަމެއް ކަމަށެވެ.\nޑރ. ފައިސަލް އެފަދަ ތުހުމަތުތަކެއް ކުރައްވާފައިވާއިރު، ދުނިޔޭގެ ސިއްޙަތު ޖަމިއްޔާ (ޑަބްލިއުއެޗްއޯ) އިން ރާއްޖޭގައި ހިމަބިހި ނައްތާލެވިފައިވާ ކަމަށް ކަނޑައަޅިތާ ދޮޅު އަހަރު ފަހުން ރާއްޖެއިން މިފަހުން ވަނީ ހިމަބިއްސަށް ޕޮޒިޓިވް ވެގެން ކުއްޖަކަށް ފަރުވާ ދީފައެވެ. އަދި އޭގެ ފަހުންވެސް ހިމަބިއްސަށް ޕޮޒިޓިވް ވެގެން ކޭސްތަކެއް ރިޕޯޓުކުރެވިފައިވާއިރު، މިއީ ފަސޭހަކަމާއެކު ގައިންގަޔަށްވެސް އަރާ ބައްޔެކެވެ.\nއެޑިޔުކޭޝަން މިނިސްޓަރ ޑރ. އައިޝަތު އަލީއެޑިޔުކޭޝަން މިނިސްޓްރީވެކްސިންމިނިސްޓްރީ އޮފް އެޑިޔުކޭޝަން\nނައިބު ރައީސް، ރާއްޖޭގެ ހުރިހާ ސްކޫލުތަކެއްގެ އިސްވެރިންނާއި ބައްދަލުކުރައްވައިފި\nއައު އާންމު ހާލަތުގައި ސްކޫލްތައް ހުޅުވުމަށް ވަމުންދާ ތައްޔާރީތައް މިނިސްޓަރ ބައްލަވާލައްވައިފި\nއައްޑޫބަހުން، މިނިސްޓަރ ދަރިވަރުންނަށް ދެއްވި މެސެޖް ވަރަށް ފުރިހަމަ


ނޫސްބަޔާން: ރައީސް ނަޝީދު ހައްޔަރުކުރުން ކުށްވެރިކޮށް ނަޑެއްލާ މެދުމިން ގޮފިން ނެރޭ ނޫސްބަޔާން – Maldivian Democratic Party\nނޫސްބަޔާން: ރައީސް ނަޝީދު ހައްޔަރުކުރުން ކުށްވެރިކޮށް ނަޑެއްލާ މެދުމިން ގޮފިން ނެރޭ ނޫސްބަޔާން\nއެމް.ޑީ.ޕީ އިން ދެކުނުގެ4އަތޮޅަށް ކުރައްވަމުންގެންދަވާ ” ވަޢުދުގެ ދަތުރުގެ ” ތެރެއިން މިއަދު 08 އޮކްޓޫބަރ 2012 ގައި ދިވެހިރާއްޖޭގެ އިންތިޙާބީ ރަޢީސް އަދި ދިވެހި ރައްޔިތުންގެ ޑިމޮކުރަޓިކް ޕާޓިގެ ރިޔާސީ ކެންޑިޑޭޓް އަލްފާޟިލް މުހައްމަދު ނަޝީދު ގދ. ފަރެސް މާތޮޑާގައި ހުންނަވަނިކޮށް ވަނީ ވަރަށްވެސް ލާއިންސާނީ ނާތަހުޒީބީ ޖަރީމާތަކަކާއިއެކު ހައްޔަރު ކޮށްފައެވެ.\nޤާނޫން ތަކުން ރައްކާތެރިކަންލިބި ދައުލަތުގެ ފަރާތުން ރައްކާތެރި ކޮށްދޭންޖެހޭ ރާއްޖޭގައި ރަޢިސްކަން ކޮށްފައިވާ ޤައުމުގެ ހިދުމަތްތެރިޔަކާއިމެދު މިފަދަ ލާއިންސާނީ ޖަރީމާއެއް ހިންގިކަން ދައްކުވައިދެނީ ރާއްޖޭގެ ބަރުލަމާނީ ހަޔާތުގައި 07 ފެބުރުއަރީ 2012 ގައި ކުރި ބަޤާވަތުގެ ސަބަބުން ޤައުމުގައި ޤާނޫންގެ ބާރު ނެތިގޮސް ޕުލުހުންގެ މުވައްސަސާގެ ކޮމާންޑް އެންޑް ކޮންޓްރޯލް ގެއްލި ފުލުހުންގެ އާދައިގެ އޮފިސަރުންނަށް މަތީ ރޭންކްތަކުން ކުރާ ކޮމާންޑްތަކަށް ބޯލެބުމެއްނެތި ހިތުހުރި ގޮތަކަށް އަމަލު ކުރަމުންގޮސް މިއަދު މިވަނީ މިފަދަ ލާއިންސާނީ އަމަލެއް މިޤައުމުގައި ތަކުރާރުވެފައެވެ. މި އަމަލުތަށް މި ގޮފީގެ ފަރާތުން އެއްމެ ހަރުކަށި އިބާރާތުން ކުއްވެރި ކުރަމެވެ.\nރަޢީސް ނަޝީދު މިއަދު ހައްޔަރު ކޮށްފައިވާ އިރު އެމަނިކުފާނުގެ އިއްޒަތާއި ކަރާމަތަށް އަރައިގަނެ އަދި މިނިސްޓަރ އަސްލަމުގެ ގެކޮޅަށް ފުލުހުން ދިން ގެއްލުންތައް މި ގޮފީގެ ފަރާތުން ހަރުކަށި އިބާރާތުން ކުއްވެރި ކުރަމެވެ. މިނިސްޓަރ އަސްލަމުގެ ގެކޮޅަށް ފުލުހުން ވެންނެވި އިރުރު ކޯޓު އަމުރެއް ނެތްކަން މި ގޮފީގެ ފަރާތުން ފާހަގަ ކުރަމެވެ. އަދި ފުލުހުން ކޯޓު އަމުރެއްނެތި އަސްލަމްގެ ގެކޮޅުކަމުގައިވާ ގދ. ފަރެސްމާތޮޑާ / ގުލްފާމްއާގެއަށް ވެންނެވި ވެންނެވުން ކަމާއި ބެހޭ ފަރާތްތަކުން ބަލައި އިހްމާލުވާފަރާތް ތަކާއިމެދު އަޅަންޖެހޭ ޤާނޫންގެ ހަރުކަށި ފިޔަވަޅު އެޅުމަށް ގޮވާލަމެވެ. އަދި ފުލުހުން މި އޮޕަރޭޝަނަށް އެޓެންޑު ކުރި އިރު މިނިސްޓަރ އަސްލަމުގެ ގެކޮޅަށްވަދެ ހިންގި އިންސާނިއްޔަތާއި ހިލާފް ޖަރީމާތައް ބައްލަވައި އިހުމާލުވާ ފަރާތްތަކާއި މެދު ފިޔަވަޅުއެޅުމަށް މި ގޮފީގެ ފަރާތުން ގޮވާލަމެވެ. އަދި ޤައިރު ޤާނޫނީ ގޮތުން އުފައްދާފައިވާ ހުޅުމާލޭ ކޯޓަށް ރަޢީސް ނަޝީދު ހާޒިރު ކުރުމަށް މިފަދަ އަމަލުތަކެއް ހިންގާފައިވާއިރު ކުރީގައި މި ޤައުމުގައި 30 އަހަރު ވެރިކަމެއް ކުރި މަޢުމޫންގެ ވެރިކަމުގައި އެތައް ރައްޔިތުންނަކަށް އަނިޔާކޮށް ޖަލުގައި ބަޑިޖަހައި އެތައް ރައްޔިތުނަކަށް ލާއިންސާނީ ބޮޑެތި އަނިޔާ ކޮށްފައިވާއިރު އެމައްސަލަތައް ބެލިފައި ނުވެއެވެ. އަދި ކޮރަޕްޝަނާއި ފަސާދައިގެ އެތައް އަމަލުތަކެއްގެ ތުހުމަތުގައި ކޯޓްތަކަށް އެފަރާތްތައް ހާޒިރުކުރުމަށް އިންޓަރ ޕޯލް ރެޑްނޯޓިސް ނެރެފައިވާއިރު އަދިވެސް އެފަރާތްތައް ހާޒިރުކުރުމަށް ރާއްޖޭގެ ޝަރުޢީ ދާއިރާ ނުކުޅެދިފައިވާއިރު މިފަދަ ގޮތަކަށް ޖުޑިޝަރީން އަމަލު ކުރުމުން މިއަދު ޖުޑިޝަރީގެ ހަޤީގީ މަންޒަރު މިވަނީ ހާމަވެފައެވެ. ޖުޑިޝަރީ ސިޔާސީ ވެފައިވާކަން މިވަނީ އެނގި ހާމަވެފައެވެ.\nވީމާ ، ދިވެހި ރައްޔިތުން މިއަދު ނިކުމެ މީގެ އަހަރުތަކެއް ކުރިން ދިވެހި ވެރިކަމުގެ ނިޒާމް ބަދަލު ކުރި އުސޫލުން ޖުޑިޝަރީ އިސްލާހު ކުރުމަށް މި ގޮފީގެ ފަރާތުން ގޮވާލަމެވެ. އަދި ރަޢީސް ނަޝީދު ވީއެންމެ އަވަހަށް މިނިވަން ކުރައްވައި އެމް.ޑީ.ޕީ ގެ ރިޔާސީ ކެމްޕެއިން ” ވަޢުދުގެ ދަތުރު ” ކުރިޔަށް ގެންދެވޭނެމަގު އެމް.ޑީ.ޕީ އަށް ތަނަވަސް ކޮށްދިނުމަށް ކަމާއިބެހޭ ހުރިހާފަރާތްތަކަށް މި ގޮފީގެ ފަރާތުން ގޮވާލަމެވެ.